
הכנסת העשרים
מושב שלישי
<פרוטוקול מס' 385>
מישיבת ועדת הכלכלה

יום שני, י"ב בכסלו התשע"ז (12 בדצמבר 2016), שעה 09:00

<סדר היום:>
פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016 (מ/1083)
1. סעיפים 18-27 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית (עידן +), מתן רישיון שידורים לגורם המפעיל והפצת השידורים גם באינטרנט
2. סעיף 28(6), (13) ו-(14) וסעיפים 29, 30, 31 בעניין הסדרת שידורי ספורט
3.א. סעיף 28(1) בעניין קידום התחרות בשוק התקשורת הקווית וסעיף 28(7)-(12) ו-(15) וסעיף 32 – בעניין 
פטור מהיתר בניה למתקני תקשורת
ב. בקשה לדיון מחדש של חבר הכנסת איתן כבל ודיון מחדש בסעיף 5(י)(1) לחוק העיקרי בנושא השחלת כבלים על-ידי עובדי בעל תשתית
ג. בקשה לדיון מחדש של חבר הכנסת רועי פולקמן ודיון מחדש בסעיף 5(י)(4) לחוק העיקרי בנושא הגבלת הזמן להחלה רטרואקטיבית של התקנות 

נכחו:

<חברי הוועדה:> 
איתן כבל – היו"ר

יעקב אשר

דוד ביטן

יצחק וקנין

ג'מאל זחאלקה

עבד אל חכים חאג' יחיא

יוסי יונה

איילת נחמיאס ורבין

רועי פולקמן

יעקב פרי

עיסאווי פריג'

חברי הכנסת:
רוברט אילטוב

דוד אמסלם

זהבה גלאון

אחמד טיבי

אלי כהן

עליזה לביא

יואב קיש

<מוזמנים:> 
	מנכ"ל משרד האוצר
	–
	שי באבד

	הממונה על התקציבים, משרד האוצר
	–
	אמיר לוי 

	סגנית הממונה על התקציבים, משרד האוצר
	–
	שירה גרינברג

	רכז תקשורת ותיירות, אגף התקציבים, משרד האוצר 
	–
	אסף וסרצוג

	סגן בכיר ליועץ המשפטי, המחלקה המשפטית, משרד האוצר 
	–
	ברוך לוברט

	לשכה משפטית, משרד האוצר
	–
	אסתי פלדמן

	משרד האוצר
	–
	איתי טמקין

	לשכה משפטית, משרד התקשורת
	–
	חגית ברוק

	לשכה משפטית, משרד התקשורת
	–
	יעל מלם-יפה

	לשכה משפטית, משרד התקשורת
	–
	ברוריה מנדלסון

	יועצת בכירה למנכ"ל, משרד התקשורת 
	–
	עדי קרין קאהן

	משרד התקשורת 
	–
	טל איזנפלד

	יושבת-ראש, המועצה לשידורי כבלים ולשידורי לוויין, משרד התקשורת
	–
	ד"ר יפעת בן חי שגב

	יועמ"ש, המועצה לשידורי כבלים ולשידורי לוויין, משרד התקשורת 
	–
	דוד קובסניאנו

	המועצה לשידורי כבלים ולשידורי לוויין, משרד התקשורת
	–
	איתמר חרמון

	לשכה משפטית, רשות השידור
	–
	תומר קרני

	היועצת המשפטית, הרשות השנייה לטלוויזיה ורדיו
	–
	הילה שמיר

	יו"ר ועד העובדים, הרשות השנייה לטלוויזיה ולרדיו 
	–
	מיכל גרוס

	הרשות השנייה לטלוויזיה ולרדיו 
	–
	גילה ורד

	לשכה משפטית, תאגיד השידור הישראלי 
	–
	בנימין אשכנזי

	רשות ההגבלים העסקיים 
	–
	עמנואל ברכפלד

	כלכלנית, רשות ההגבלים העסקיים 
	–
	רותם הורוביץ

	חשב הכנסת והממונה על הגמלאות 
	–
	חיים אבידור

	סגן חשב הכנסת
	–
	נדב כספי

	יועץ מנכ"ל הכנסת
	–
	דוד צביאל

	יועצת משפטית, שידורי רשת 
	–
	אילאיל לבנת

	סמנכ"ל רגולציה, חברת הוט 
	–
	מיכל פליישר

	סמנכ"לית רגולציה, חברת יס 
	–
	מיכל רפאלי כדורי

	RGE
	–
	מודי פרידמן

	מנכ"ל, חברת צ'רלטון
	–
	אדר זהבי

	מנכ"ל טיבי תקשורת, ערוצים שמשדרים בכבלים ובלוויין 
	–
	ניב אומזגין

	יועמ"ש ערוץ 20, ערוצים שמשדרים בכבלים ובלוויין 
	–
	מירי נאור אליאס

	מנכ"ל, הפדרציה הישראלית לתקליטים והקלטות 
	–
	מרדכי אמיתי

	מנכ"ל, אתר ONE
	–
	אודי מילנר

	מנכ"ל, אתר ONE
	–
	גיל מנקין

	חבר הנהלה, מפיקי קולנוע וטלוויזיה, ארגוני יוצרים ומבצעים 
	–
	אסף אמיר

	מנהלת אגף תקשורת רחבת פס, חברת החשמל 
	–
	נאוה טרינצ'ר

	יושב-ראש ועד העובדים, חברת בזק
	–
	שלמה כפיר

	יו"ר דירקטוריון, חברת אי.ב.סי 
	–
	דורון כהן

	נציג ההסתדרות, הסתדרות החדשה 
	–
	אלי יריב

	חכ"ל, אקו"ם 
	–
	מל פולישוק בלוך

	מנכ"ל האגודה לזכות הציבור לדעת 
	–
	זיו מאור

	שדלן/ית, קבוצת RGE
	–
	דרור שטרום

	שדלן/ית (ברדוגו יועצים), מייצג/ת את אקו"ם - אגודת קומפוזיטורים מחברים ומו"לים למוסיקה בישראל
	–
	גל גולן

	שדלן/ית, מייצג את פרטנר
	–
	ד"ר שלמה פריזט

	שדלן/ית (פוליסי בע"מ), מייצג/ת את סלקום , פרטנר, קשת (לקוחות קבועים נוספים שנושא הישיבה נוגע אליהם באופן ישיר: תאגיד השידור הישראלי) 
	–
	תמר אברמוביץ

	שדלן/ית (גורן עמיר יועצים בע"מ ), מייצג/ת את HOT
	–
	נועה גונן

	שדלן/ית (אימפקט (ל.א.ב) בע"מ), מייצג/ת את בזק -החברה הישראלית לתקשורת בע"מ, רשת
	–
	אורלי בן שמאי

	שדלן/ית
	–
	נגה רובינשטיין


<ייעוץ משפטי:>
אתי בנדלר

אביטל סומפולינסקי

<מנהלת הוועדה:>
לאה ורון
<רישום פרלמנטרי:>
טלי רם

<פרק ח' כולו (תקשורת), מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז-2016, (מ/1083)>
< 1. סעיפים 18-27 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית>
<(עידן +), מתן רישיון שידורים לגורם המפעיל והפצת השידורים גם באינטרנט>
<היו"ר איתן כבל:>
בוקר טוב לכולם. גברתי מנהלת הוועדה, יועצות משפטיות, רשמת, דובר, חברי כנסת, חברות כנסת, ברשותכם אני רוצה להזכיר את הנושא שמונח על סדר-יומנו היום, פרק ח' מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018). אנחנו מדברים בשלב הזה על סעיפים 18-27 ו-28(2)-(5) בעניין הפרטת מערך הפצת השידורים הקרקעי בטכנולוגיה ספרתית (עידן +), מתן רישיון שידורים לגורם המפעיל והפצת השידורים גם באינטרנט.

<לאה ורון:>
הכוונה היא לסיים הכול הערב.

<היו"ר איתן כבל:>
ברשותכם, לפני שאני מתחיל את הדיון, שתי נקודות. נקודה ראשונה, אני רוצה לנצל את ההזדמנות ולשלוח מכאן תנחומים מקרב לב לחברנו עורך-דין איתי עצמון, מהטובים שבחבורה, על מות אחיו בטרם עת, ואני בטוח שבשם כולנו אנחנו שולחים לו את התנחומים ומי שירצה לנחם, יוכל לקבל את כל הפרטים מהנהלת הוועדה.

נקודה נוספת, שהיא גם כן במעבר חד. אני רוצה להזכיר שנכון להבוקר, 12 בדצמבר, 351 הרוגים, אל מול 341 הרוגים, עשרה הרוגים יותר מהשנה שעברה. פשוט כל שבוע, חברי חברי הכנסת, פשוט אין לי יותר מלים על אוזלת היד והחרפה בהתנהלות הממשלה והעומד בראשה בכל הנוגע למאבק בקטל בדרכים. אנחנו לא נפסיק ולו יום אחד להיאבק על העניין הזה. וגברתי, אני מאוד מבקש גם השבוע להוציא מכתב תזכורת, כל שבוע אנחנו נוציא מכתב תזכורת בשמי ובשם הוועדה. תודה.

אנחנו עוברים אל הדיון עצמו. אני רוצה להזכיר לכם שבדיון הקודם באופן עקרוני סיימנו כמעט את כל העניין כולו, למעט ההודעה של הממשלה, אם בכלל תהיה לה, בעניין 13ג, נושא השידורים על האינטרנט, מה שנקרא סעיף "אפורי", וכמו שאמרתי אנחנו גם לא נפתח את זה לדיון, כבר דיברנו על זה. הממשלה תביא את זה. אם היא תחליט להביא את זה, זאת החלטת ממשלה, ואם היא עומדת מאחורי העניין הזה, אין לנו אלא לתת לה את הרוח הגבית.

והנושא הנוסף, בכל הנוגע לעידן +, נוגע לדמי ההפצה, שבעצם אנחנו כבר סיימנו את העקרונות.

<לאה ורון:>
הוועדה הצביעה.

<היו"ר איתן כבל:>
הוועדה הצביעה ואישרה את העקרונות. אנחנו רק ביקשנו להביא את זה בניסוח המותאם. זה יוקרא עכשיו, אנחנו נצביע ונסיים את זה. אין לי שום כוונה להתחיל פה דיונים של היום הראשון. 

<איילת נחמיאס ורבין (המחנה הציוני):>
אבל מותר להעיר הערות בקטנה.

<היו"ר איתן כבל:>
יש הבדל בין הערות לבין לבוא לכאן ולשאול אותי מה זה סעיף 13ג.

<איילת נחמיאס ורבין (המחנה הציוני):>
מה זה דמי הפצה.

<היו"ר איתן כבל:>
מה זה דמי הפצה. באמת, אין לי שום כוונה להתחיל לקיים דיון ולפתוח את הדברים. אני מודיע, לא נעים לי להגיד, מי שיתפרץ יוצא החוצה בקריאה הראשונה, לא בקריאה שנייה, לא בקריאה שלישית. יהיה דיון מסודר. יש לנו יום ארוך, יש לנו שלושה נושאים. נכון שהם בעיקר סוג של השלמות, להוציא נושא הספורט שאנחנו נגיע אליו כדי לסכם אותו באופן סופי, אבל בבקשה. גברתי, מי מתחיל?

<לאה ורון:>
מתחילים עם דמי ההפצה. פרק ח', פסקה (10), סעיף 9 לחוק העיקרי. 

<היו"ר איתן כבל:>
אני שואל את אסף וסרצוג מהאוצר האם יש לך תשובה לגבי 13ג. 

<אסף וסרצוג:>
בקרוב.

<היו"ר איתן כבל:>
אני מודיע לאדוני.

<אסף וסרצוג:>
עד סוף הדיון.

<היו"ר איתן כבל:>
סליחה. לא עד סוף היום. 

<אסף וסרצוג:>
עד סוף הדיון הזה. 

<היו"ר איתן כבל:>
עד סוף הדיון. אני מדבר עד סוף עידן+. 

<אסף וסרצוג:>
של עידן+.
<היו"ר איתן כבל:>
זה הכול, אני רוצה שיהיה ברור. שלא פתאום, סוף הדיון זה יכול להיות - - -

<דוד ביטן (הליכוד):>
איזה תשובה הם צריכים לתת?

<היו"ר איתן כבל:>
האם הם מבקשים מאתנו להעלות את זה לאישור או לא, זה הכול. בבקשה, גברתי. 

<חגית ברוק:>
חגית ברוק, משרד התקשורת. אני מקריאה את הנוסח החלופי לפסקה (10). יש לנו נוסח שהעברנו לוועדה לסעיף (10), זה למעשה תיקון לסעיף 9 לחוק. התיקון תואם את העקרונות שדובר עליהם בישיבה הקודמת בוועדה. 

"בסעיף 9 -
(1) בסעיף קטן (ב)(2) הסיפה החל במילים ״תקנות כאמור״ - תימחק;
(2) בסעיף קטן(ג), בסופו יבוא ״ולעניין משדר ערוץ נושאי - גם מימון השידורים באמצעות גביית תשלום בעד קליטתם, לפי סעיף 13(ה)״;
(3) אחרי סעיף קטן(ג) יבוא:
״(ד) על אף הוראות סעיפים קטנים (א) עד (ג), היה הגורם המפעיל, גורם מפעיל פרטי, יהיה התשלום שישלם כל גוף מהגופים ששידוריהם מופצים לפי סעיפים 6 או 7, בעד הפצת שידוריו, הסכום שיקבע הגורם המפעיל הפרטי, ולא יחולו לעניין דמי ההפצה כאמור הוראות סעיפים קטנים (א) עד (ג);
קביעת גובה דמי ההפצה בידי הגורם המפעיל הפרטי לפי סעיף קטן זה תעשה באופן שוויוני ובכפוף לתנאים שנקבעו לעניין זה בהיתר ההפעלה לפי סעיף 2א(א)(4) והם יפורסמו באתר האינטרנט של הגורם המפעיל הפרטי."
אני אסביר. עד כאן זה בעצם אותו נוסח שהיה בכחול. שני התיקונים הראשונים - התיקון שמדבר על המשדר ערוץ נושאי, אני אתחיל אתו. ערוץ נושאי יכול להיות ממומן באמצעות דמי מנוי או באמצעות שידורי פרסומות. ערוץ שממומן בדמי מנוי, יש עלויות להצפנה שלו ואת העלויות אפשר וצריך לבטא ולהביא בחשבון בדמי ההפצה שייקבעו לו.

התיקון הראשון של סעיף קטן (ב)(2) מוחק את הסיפה של סעיף (ב), פסקה (2).

<איילת נחמיאס ורבין (המחנה הציוני):>
זה לא מולנו, נכון?

<חגית ברוק:>
זה מולכם. הכול מולכם. 

<לאה ורון:>
הנוסח מונח לפני חברי הכנסת בטבלטים. 

<איילת נחמיאס ורבין (המחנה הציוני):>
מה שהיא מקריאה זה לא מה שנמחק. היא מקריאה דברים שנמחקו.

<חגית ברוק:>
זה היה בכחול. סעיף קטן (ב), פסקה (2) מדבר על סוג של סבסוד של אוצר המדינה לערוצים ייעודיים, סבסוד של דמי הפצה עבור ערוצים ייעודיים או ערוצים נושאיים, והסיפה מדבר על זה שתקנות ששרים עדכנו לעניין סבסוד יעודכנו לפני אישור בקשתו של משדר ערוץ ייעודי. פשוט אנחנו מורידים את זה, תהיה גמישות בקביעת התקנות האלה וזה לא חייב להיות לפני או אחרי בקשה של ערוץ לעלות למערך או לא. 

<יעקב פרי (יש עתיד):>
את מדברת על סעיף קטן (ב).

<חגית ברוק:>
זה היה התיקון לסעיף קטן (ב), פסקה (2), שמוחק את קביעת המועד לקביעת התקנות של סבסוד הערוצים הייעודים והנושאיים. 

<היו"ר איתן כבל:>
כל מה שסיכמנו, פשוט הפכו את זה. 

<חגית ברוק:>
זה משהו שהוא יחסית, זה לא טכני אבל זה משהו שכבר היה.

<איילת נחמיאס ורבין (המחנה הציוני):>
זה ממש לא טכני, וזה בסדר.

<חגית ברוק:>
זה לא טכני אבל זה היה בכחול כבר.

<היו"ר איתן כבל:>
תודה.

<חגית ברוק:>
את פסקה (ב) הסברתי - הביטוי של ההצפנה בדמי ההפצה. פסקה (ג), שמוסיפה את סעיף קטן (ד), מדברת על זה שגורם מפעיל פרטי הוא זה שקובע. 

נתחיל מהתחלה. גורם מפעיל ציבורי, דמי ההפצה נקבעים בידי השרים, זה לפי סעיף 9, סעיף קטן (א). למעשה, השרים – שר התקשורת ושר האוצר – הם קובעים את דמי ההפצה. ככל שימונה גורם מפעיל פרטי, במקרה שלו השרים לא יקבעו עבורו את דמי ההפצה בתקנות אלא הוא יהיה זה שיקבע בעצמו את גובה דמי ההפצה והם יפורסמו באתר האינטרנט של הגורם המפעיל הפרטי, הם ייקבעו באופן שוויוני ובכפוף לתנאים שנקבעו לעניין זה בהיתר ההפעלה. 

<יעקב פרי (יש עתיד):>
אלה שקיימים כבר עכשיו, זה מה שיחול עליהם פה, והחדשים יוכלו לקבוע לעצמם את דמי ההפצה?

<חגית ברוק:>
לא. היום יש גורם מפעיל ציבורי. המערך מופעל בידי גורם מפעיל ציבורי. במצב של גורם מפעיל ציבורי דמי ההפצה נקבעים בידי השרים. ככל שימונה גורם מפעיל פרטי – לפי התוכנית זה מה שאמור לקרות, יש מכרז ויהיה גורם מפעיל פרטי – הגורם המפעיל הפרטי יהיה זה שיקבע בעצמו את גובה דמי ההפצה. הוא יחליט לבד מה דמי ההפצה. הרעיון הוא שזה גורם מפעיל - - -

<יעקב פרי (יש עתיד):>
תחרותי. 

<חגית ברוק:>
שמדובר בגורם מסחרי, תחרותי, שקובע לעצמו את תנאי המשחק שלו בשוק ולא כופים את זה עליו מטעם השרים. זאת המשמעות. 

<היו"ר איתן כבל:>
אוקיי. 

<חגית ברוק:>
עכשיו אני מקריאה את סעיף קטן (ה), שזה בעצם החידוש. 

<היו"ר איתן כבל:>
אתי, את רוצה להעיר?

<אתי בנדלר:>
לא אכפת לי שהיא תגמור לקרוא את הכול, יש לי לא מעט הערות. 

<חגית ברוק:>
אז אני אתחיל מהקריאה של סעיף קטן (ה), וכאן זה החידוש מהכחול, שתואם את ההסכמות שהיו בדיון שעבר. 

"(ה) על אף האמור בסעיפים קטנים (א) עד (ד) ולעניין ערוצי טלויזיה המופצים בטכנולוגיית חדות רגילה בלבד-
(1) החל מיום כניסתו לתוקף של חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע״ז-2016 ועד ליום 1 בינואר 2018, סכום דמי ההפצה שישלמו הגופים ששידוריהם מופצים לפי סעיף 6(א)(1) ו-(2) יהיה הסכום שעליהם לשלם לפי סעיף קטן(ב)(3)."

אני אסביר פסקה-פסקה. הגופים ששידוריהם מופצים לפי סעיף 6(א)(1) ו-(2) הם למעשה בעלי זיכיונות לפי חוק הרשות השנייה ובעלי רישיונות לפי חוק הרשות השנייה. עליהם אנחנו מדברים פה בפסקה הזאת. 
<אתי בנדלר:>
שאלה הערוצים המסחריים.

<חגית ברוק:>
נכון. הערוצים המסחריים. היום זה ערוץ 2 וערוץ 10, בעתיד זה יכולים להיות גם בעלי רישיונות חדשים שיצטרפו. 

<היו"ר איתן כבל:>
בבוא העת.

<חגית ברוק:>
בבוא העת.

<אתי בנדלר:>
עד ינואר 2018 קרוב לוודאי שלא יצטרפו ערוצים חדשים.

<הילה שמיר:>
למה? היו רישיונות כבר. יש רישיונות בנובמבר. 

<אתי בנדלר:>
אולי באוקטובר 2017. 

<קריאות:>
- - -

<אתי בנדלר:>
פשוט ערוץ 2 אולי יתפצל לשני ערוצים, רשת קשת כל אחת תהיה ערוץ ויהיו שלושה. 

<חגית ברוק:>
יהיו שלושה בעלי רישיונות. לגביהם, בתקופה מהיום שיעבור החוק ועד ליום 1 בינואר 2018, ככל הנראה מדובר באיזשהו פרק זמן שהוא סוג של שנה, לכאן או לכאן ברמת הימים אבל משהו כמו שנה, סכום דמי ההפצה שהם ישלמו יהיה מה שהם משלמים היום לפי סעיף קטן (ב)(3). המשמעות של זה מבחינה מספרית היא 3.7 מיליון שקלים בשנה. זה לתקופה של השנה הראשונה. 

(2) "החל מיום 1 בינואר 2018 ישלמו הגופים ששידוריהם מופצים לפי סעיף 6(א)(1) ו-(2) סכום של 1.5 מיליון שקלים חדשים בשנה; עד מינויו של גורם מפעיל פרטי אוצר המדינה ישא בתשלומים הנובעים מההפרש שביו הסכום שהיה על הגופים האמורים לשלם לפי סעיף קטן (ב)(3) לבין הסכום שעליהם לשלמו לפי פסקה זו, בהתחשב בהפחתה בסד התשלומים והעלויות, ככל שתהיה הפחתה כאמור. מונה גורם מפעיל פרטי והחל לשדר שידורים נוספים כהגדרתם בפרק ד1, במסגרת ערוץ הממומן באמצעות שידורי פרסומות לפי סעיף 12א(ג) - לא ישלמו הגופים ששידוריהם מופצים לפי סעיף 6(א)(1) ו-(2) לגורם המפעיל הפרטי דמי הפצה בעד הפצת שידוריהם."
פסקה (2) מדברת על מה קורה החל מינואר 2018. כל עוד הגורם המפעיל הוא גורם מפעיל ציבורי, הם ישלמו 1.5 מיליון שקלים חדשים. 

<יעקב פרי (יש עתיד):>
שמה זה מוגדר? 1.5 מה זה? דמי הפצה?

<חגית ברוק:>
כן. 1.5 מיליון שקלים חדשים בעבור דמי הפצה לכל ערוץ טלוויזיה המופץ בטכנולוגיית חדות רגילה. 

<יעקב פרי (יש עתיד):>
אחד שייכנס חדש וישדר פרסומות?

<חגית ברוק:>
לאט-לאט, אני מסבירה. בהתחלה הם משלמים 1.5 מיליון שקלים בשנה, כשעד למינויו של גורם מפעיל פרטי מי שמשלים את הדלתא בין הסכום שמשלמים היום לסכום המופחת הזה, זה אוצר המדינה. 

מרגע שמונה גורם מפעיל פרטי הם ממשיכים לשלם את הסכום הזה, ואוצר המדינה לא משלים את הפער, עד לרגע שבו הגורם המפעיל הפרטי מעלה ערוץ משלו, מהערוצים שמותר לו להוסיף – קראנו לזה כל הזמן השידורים הנוספים, הערוצים הפרטיים שהוא מוסיף למערך. ככל שזה ערוץ שממומן מפרסומות, מפסיקים לשלם לו דמי הפצה.

<יעקב פרי (יש עתיד):>
אבל הם לא מקבלים חזרה מה שהם שילמו.

<היו"ר איתן כבל:>
לא, לא. 

<חגית ברוק:>
לא. מה ששולם, שולם.

<היו"ר איתן כבל:>
פרי, אנחנו באמת בנינו כאן ממש סקירה הכי עדינה.

<איילת נחמיאס ורבין (המחנה הציוני):>
דבר דבור על אופניו. 

<אתי בנדלר:>
חוץ מאשר לגבי הערוצים הציבוריים.

<חגית ברוק:>
פסקה (2) ברורה? אני אמשיך ל-(3).

"(3) החל מיום כניסתו לתוקף של חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע״ז-2016 ועד ליום 1 ביולי 2018- אוצר המדינה ישא בתשלום דמי ההפצה של גוף ששידוריו מופצים לפי סעיף 6(א)(5)."
פסקה (3) מדברת על הערוצים הייעודיים. בתקופה של שנה וחצי, השנה וחצי הקרובות עד יולי 2018, הם לא משלמים דמי הפצה, סוג של הגנת ינוקא עם עלייתם למערך, ומי שמשלם את דמי ההפצה ונושא בתשלומים זה אוצר המדינה.

<היו"ר איתן כבל:>
אוקיי. תודה. הראשונה, היועצת המשפטית אתי בנדלר, בבקשה אתי.

<אתי בנדלר:>
תודה, אדוני. אני מתחילה עם סעיף קטן (ד) החדש המוצע בסעיף קטן (ג) שלפניכם. כתוב: אחרי סעיף קטן (ג) יבוא (ד). החלק הזה מדבר על קביעת דמי הפצה על-ידי הגורם המפעיל הפרטי. כפי שהסבירה גברת ברוק, עד היום דמי ההפצה נקבעו על-ידי השרים, קבועים בתקנות, והסכום שמשלם כל ערוץ המופץ במערך עידן+ משלם סכום של כ-3.7 מיליון שקלים. 

<יעקב פרי (יש עתיד):>
זה נכון להיום. 

<אתי בנדלר:>
נכון להיום. בעתיד, לכשייבחר גורם מפעיל פרטי, מה שנאמר זה שהוא יקבע את דמי ההפצה. איך הוא יקבע את דמי ההפצה, איך נדע כמה דמי הפצה נשלם? אז כל מה שנאמר לגבי זה בסיפה של אותו סעיף קטן זה שקביעת גובה דמי ההפצה בידי הגורם המפעיל הפרטי לפי סעיף קטן זה תיעשה באופן שוויוני ובכפוף לתנאים שנקבעו לעניין זה בהיתר ההפעלה.

אני חושבת, אני לא מסוגלת על כל פנים להבין מהי, אם בכלל, איזושהי נוסחה, איזשהן אמות מידה ברורות לקביעת גובה דמי ההפצה. כל מה שנאמר כאמור שזה יהיה באופן שוויוני. ובכן, שאלתי מה זה שוויוני לצורך העניין – התכתבתי עם חברנו מהאוצר. 

<היו"ר איתן כבל:>
מה המשמעות.

<אתי בנדלר:>
מה המשמעות של שוויוני. האם כפי שהיום הדברים, כל ערוץ משלם אותו סכום בהנחה שהוא משדר באותו סוג של טכנולוגיה. זאת אומרת, כל הערוצים שמשדרים ב-Standard-definition, זאת אומרת כפי שכולנו רואים היום, משלם אותו סכום, 3.7 מיליון שקלים. 

התשובה שאני קיבלתי על כך היא שלא. אם יהיו נימוקים ענייניים, יוכלו לקבוע סכומים שונים. מהם נימוקים ענייניים לנושא הזה? יכול להיות למשל שקופת הציבור היא עשירה יותר ולכן הערוצים הציבוריים יוכלו לשלם סכום יותר גבוה. זו לכאורה הבחנה מותרת.

מיהם הערוצים הציבוריים שמשדרים במערך העידן+? אז יש לנו שני ערוצים של רשות השידור וערוץ הכנסת. כיוון שזה משפיע גם על ערוץ הכנסת אני הפניתי את תשומת לב המנכ"ל לעניין הזה, ונמצאים כאן מטעם הכנסת נציגים שיציגו את עצמם וידברו.

אבל, אני מודאגת יותר מאשר ערוץ הכנסת, מרשות השידור. אנחנו צריכים לזכור שהתקציב של רשות השידור נקבע בעצם בחוק רשות השידור, ואם יקום תאגיד השידור הציבורי אז גם התקציב שלהם - - -

<קריאה:>

לכש - - -

<אתי בנדלר:>
הסכום שמוקצה להם, התקציב, נקבע בעצם בחוק. אם הגופים האלה, קרי רשות השידור או אם יהיה תאגיד שידור ציבורי, לא יכולים לדעת היום, אין שום אמות מידה לגובה דמי ההפצה שיוטלו עליהם, זה ירד בסך הכול מהתקציב לשידורים. זה צריך להיות ברור העניין הזה, והם ידברו בעד עצמם. זה דבר ראשון שאני מפנה את תשומת הלב.

לכן אני אומרת שהנושא של באופן שוויוני ובכפוף לתנאים שנקבעו בהיתר ההפעלה, אין שום פיקוח פרלמנטרי. 

<היו"ר איתן כבל:>
אסף, אני מציע שתקשיבו. 

<אתי בנדלר:>
היתר ההפעלה זה אפילו לא חקיקת משנה כמובן, זאת אומרת זה משהו לגמרי לא ברור. 

<יעקב פרי (יש עתיד):>
פלואידי. 

<אתי בנדלר:>
פלואידי לחלוטין. אחר כך יש גם הבחנה לגבי תקופות, כפי שהסבירה חגית. יש את התקופה שעד 2018, שלכאורה – אם אני מבינה נכון – לא אמור להשפיע על גובה דמי ההפצה. אבל, לאחר מכן, החל מיום 1 בינואר 2018 מפחיתים את דמי ההפצה שמשלמים הערוצים המסחריים מ-3.7 מיליון שקלים ל-1.5 מיליון שקלים. 

מי ישלם את ההפרש? וזאת עד שהערוצים המסחריים יהיו פטורים לגמרי מתשלום דמי הפצה, וזה כשהגוף המפיץ יעלה ערוצים עצמיים שלו שממומנים מפרסומות. 

המפעיל הפרטי זה לא גוף פילנתרופי. זה גוף שהמטרה שלו להשיא רווחים לבעלי מניותיו. 

<רועי פולקמן (כולנו):>
אבל הוא בוחר מנויים. 

<היו"ר איתן כבל:>
חברים, אני לא מציע. למה אתה צריך להיות המשגיח כשרות של האוצר?

<רועי פולקמן (כולנו):>
לא משגיח, אני - - -

<היו"ר איתן כבל:>
בסדר. גם אני יודע לענות לה. היא תסיים, יענו קודם כול האוצר, ונראה. 

<אתי בנדלר:>
אני מזכירה שהעלינו בכלל את הנושא הזה של אפשרות לסבסוד צולב, שדמי הפצה ישמשו להעלאת תוכניות מטעם הגוף המפיץ הפרטי. אין איסור כזה. לכן, יהיה לו אינטרס לקחת דמי הפצה גבוהים ככל האפשר מהערוצים הציבוריים כי הערוצים הציבוריים מחויבים להפיץ את שידורם במערך הזה. 

<איילת נחמיאס ורבין (המחנה הציוני):>
אני מסכימה אתך. 

<אתי בנדלר:>
ולכן אני לא יודעת מה המשמעות של זה, לא כלפי רשות השידור או תאגיד השידור הציבורי, ולא כלפי ערוץ הכנסת. בכל זאת אנחנו מדברים על כספי ציבור בעניין הזה, ואני חושבת שכללי המשחק צריכים להיות יותר ברורים.

<היו"ר איתן כבל:>
תודה, גברתי. 

<תומר קרני:>
-- - -

<היו"ר איתן כבל:>
סליחה. אני חושב שהיא ייצגה אתכם מעל ומעבר. כל המוסיף - - -

<תומר קרני:>
תוספות. 

<היו"ר איתן כבל:>
לא, אל תוסיף לי את הקניפל. קודם כול אני רוצה לשמוע את האוצר. כבר התייחסתי לדברים שלכם גם בפעם הקודמת, ביקשתי שהאוצר יבוא עם תשובות. אני ודאי אאפשר לכם. בבקשה.

<דוד צביאל:>
דוד צביאל, יועץ מנכ"ל הכנסת. תודה, אדוני היושב-ראש. כפי שאמרה פה היועצת המשפטית, כיום עלות ההפצה של ערוץ הכנסת עומדת על 25 מיליון שקלים. 

<קריאות:>
לא עלות הפצה. 

<דוד צביאל:>
סליחה. עלות ההפעלה. אני חוזר בי. המצב שנוצר כיום, שבעצם ההפצה תרד למיליון וחצי שקלים לערוצים המסחריים, כפי שאמרה פה היועצת המשפטית, יכול לגרום למצב שעלות ההפצה של ערוץ הכנסת יכולה להגיע גם לעשרה מיליון שקלים. אם כיום ההפצה כולה עומדת על 20 מיליון שקלים, מורידים את עלות ההפצה של הערוצים המסחריים למיליון וחצי, אף אחד לא יכול להבטיח לנו שהסכום הזה לא יושת עלינו וגם על הערוצים הציבוריים. 

ועוד נקודה שציינת פה – שוויוני. אני לא יודע מה זה שוויוני, כפי שציינה פה היועצת המשפטית. האם שוויוני זה אחוזי רייטינג, האם שוויוני זה גובה התקציב של הערוץ?

<היו"ר איתן כבל:>
ברור. 

<דוד צביאל:>
עד כאן הדברים. אני אתן לחשב הכנסת.

<היו"ר איתן כבל:>
בבקשה, חשב הכנסת. 

<חשב הכנסת חיים אבידור:>
שמי חיים אבידור, אני חשב הכנסת. 

<היו"ר איתן כבל:>
למרות שאתה זה שמעביר את השכר פה לכולנו, הפרוטוקול לא יודע את זה. 

<חשב הכנסת חיים אבידור:>
ישנה כבר היום איזושהי אנומליה בשוויוניות, שערוץ קטן כמו ערוץ הכנסת משלם כמעט ארבעה מיליון שקלים בהשוואה לערוצים גדולים עם תקציב עצום, והאנומליה הזאת שקיימת בין הערוצים, עכשיו הולכת להיות עוד יותר בתוך ה-Breakdown של סך הכול תקציב ערוץ הכנסת. 

תארו לעצמכם, ערוץ של 25 מיליוני שקלים תקציב הפעלה, משלם לא פחות מעשרה מיליוני שקלים לפי הנוסחה שהולכת להיות בשנת 2018. 

<אתי בנדלר:>
לא יודעת. אי אפשר לדעת. 

<קריאות:>
- - -

<חשב הכנסת חיים אבידור:>
משנת 2018, ולאחר מכן - - -

<היו"ר איתן כבל:>
לא מציע לך להגיד מספרים. עוד יש מישהו שיתלהב מזה. 

<חשב הכנסת חיים אבידור:>
לא יודע. אם - - -

<היו"ר איתן כבל:>
לא. הוא יגיד: אוקיי, אם הוא כבר הגיע למספר הזה - - -

<חשב הכנסת חיים אבידור:>
תבינו. אני בסך הכול מסתמך על מה שאמר יועץ המנכ"ל. זה הרי כלים שלובים.

<היו"ר איתן כבל:>
ברור. 

<חשב הכנסת חיים אבידור:>
יורדים ל-1.5 מיליון שקלים, זה מושת על הערוצים הציבוריים. אז תארו לעצמכם, מ-25 מיליוני שקלים תקציב הפעלה איזה סכום אנחנו נשלם בגין הפעלה. זה דבר שהוא לא פרופורציונאלי בכלל. 

בנוסף לכך, חוסר הוודאות. תקציב הכנסת הוא תקציב סגור, Stand-alone, כשאנחנו לא יכולים לחיות בתנאי אי-ודאות. ואם יתנו לאיזשהו מפעיל פרטי לקבוע איזושהי נוסחה כמה נשלם, אנחנו בכלל לא יכולים לחיות בסביבה כזאת כי לך תדע על-פי חוק איך פתאום יפעילו לנו את הסכום. 

<היו"ר איתן כבל:>
העניין ברור. בבקשה. 

<תומר קרני:>
תומר קרני, רשות השידור. דבר ראשון, אני מצטרף לכל מה שהיועצת המשפטית לוועדה אמרה, כל ההערות נכונות ואנחנו מסכימים כמובן.

אני אוסיף שני דגשים. אחד, כתוב פה שאוצר המדינה יממן את ההפרשים שייווצרו כתוצאה מהגנות הינוקא וההנחה ואחר כך הפטור שיקבלו הערוצים המסחריים, אבל זאת רק לתקופה מסוימת. דהיינו, כשתסתיים התקופה הזו, לא יהיה מימון מאוצר המדינה, והמשמעות היא על-פי החוק שהסכום כולו, כמו שנאמר כאן, יחולק בין הערוצים הציבוריים. זה כמובן יגדיל את הנטל על הערוצים במספרים שאנחנו היום לא יודעים להעריך אותם כי הם ייקבעו על-ידי הגורם המפעיל הפרטי באופן שהוא לא ברור כרגע. זה דבר אחד.

הדבר השני, נאמר כאן שתהיה התחשבות בהפחתה של עלויות ההפצה הכוללות של המערך מבחינת אוצר המדינה. והשאלה היא למה לא אם כבר, שהערוצים הציבוריים ייהנו מאותה הפחתה ויוכלו להפחית את דמי ההפצה אם תהיה התייעלות במערך. 

<קריאה:>
שהם ממומנים ממה?

<היו"ר איתן כבל:>
תודה. נגה, בבקשה.

<נגה רובינשטיין:>
אני רוצה להתייחס להיבט אחר. 

<היו"ר איתן כבל:>
אבל באותו עניין. לא מוציאה אותנו לחוק אחר.

<נגה רובינשטיין:>
באותו עניין. בעניין דמי הפצה. הרישה של סעיף קטן (ה) שהקריאה עורכת-דין ברוק: על אף האמור בסעיפים קטנים ולעניין ערוצי טלוויזיה המופצים בטכנולוגיית חדות רגילה בלבד.

מכיוון שלהבנתנו, יכולה לעלות שאלה לגבי סמכות הרשות השנייה לחייב בהעלאה של הערוצים המסחריים גם ב-HD, והעמדה שנמסרה לנו אתמול על-ידי גורמי הממשלה שאין סמכות לרשות השנייה לחייב את הערוצים המסחריים ב-HD, ולכן ההצדקה מבחינתם למימון העלייה של ערוצי ה-HD, אנחנו רוצים לוודא שאכן זה המצב מבחינת הרשות השנייה, ועל אף פניות מצד הרשות השנייה לערוצים המסחריים בחודש ספטמבר, אין סמכות לרשות השנייה לחייב בהפצה ל-HD. 

<היו"ר איתן כבל:>
תודה. חבר הכנסת פרי.

<יעקב פרי (יש עתיד):>
משפט אחד. ממה שהבנתי, היות ולא הייתי פה שבוע שעבר אז יכול להיות שאני אעשה קצת טעויות. 

<היו"ר איתן כבל:>
נסלח לך, כנשיא הכבוד שלנו. 

<יעקב פרי (יש עתיד):>
או שלא יחייבו את הערוצים המסחריים לעבור ל-HD.

<חגית ברוק:>
לא מחייבים אותם. 

<יעקב פרי (יש עתיד):>
רגע. אמרתי, יכול להיות - - -

<נגה רובינשטיין:>
- - -

<היו"ר איתן כבל:>
נגה, סיימת את הדברים שלך לעניין. 

<היו"ר איתן כבל:>
יכול להיות שיש לי גם אי-הבנה. אם יש אי-הבנה אני אשמח שתתקנו אותי. אז אמרתי, או שלא יחייבו את הערוצים המסחריים לעבור ל-HD, או שעל ערוצי ה-HD יחול בדיוק אותו הסדר שחל על שידורי ה-SD.

<היו"ר איתן כבל:>
העניין ברור. סליחה, לא היה חבר כנסת שהם לא דיברו אתו על העניין הזה. 

<יעקב פרי (יש עתיד):>
אתי לא. על זה לא. 

<איילת נחמיאס ורבין (המחנה הציוני):>
הוא היה בהודו. 

<היו"ר איתן כבל:>
לא אתך. למה אני אומר את זה, נגה? נגה, אני יודע דבר אחד. שכשאני מסכם, אני מסכם. כי אם אני פותח, אין גבול לפתיחה. אם אני אכנס עכשיו ואעבור סעיף-סעיף, אני אומר לכם, לא נסיים עם הדברים האלה. מצאנו את התשובה הפחות טובה, זאת אומרת היא לא התשובה המצוינת אבל היא תשובה שיודעת לעשות את הסדר בתוך התהליך הכללי. 

<איילת נחמיאס ורבין (המחנה הציוני):>
בסדר, אבל סיכמנו שמותר הערות קטנות.

<היו"ר איתן כבל:>
לא אמרתי שלא. גם לא אמרתי משהו שאסור להגיד אותו. אסף, אני מבקש ממך התייחסות עניינית.

<אסף וסרצוג:>
קצרה.

<היו"ר איתן כבל:>
לא, לא. הבעיה שלי לא אם זה קצר או ארוך. הנקודה היא שאני רוצה תשובות. יש כאן שאלות כבדות-משקל ואני רוצה את ההתייחסות. 

<אסף וסרצוג:>
קודם כול, היום דמי ההפצה הם לא שוויוניים. הערוצים הציבוריים משלמים X, ערוצים ייעודיים משלמים Y, הערוצים הנושאיים בכלל היו אמורים לעלות במסגרת רישיון, כלומר כבר היום יש חוסר שוויוניות. 

אנחנו רוצים לאפשר לגורם המפעיל לקבוע שבמידה ויש הבדל באמת בין ערוצים – כי אין מה לעשות, יכול להיות הבדל בהכנסות, יכול להיות הבדל באופי הערוץ או בהיבטים כאלה – שתהיה יכולת להבחין, לצורך העניין בין ערוץ - - -

<אתי בנדלר:>
מה זה היבט נוסף. אני מבקשת להבין.

<אסף וסרצוג:>
אני אומר, כבר היום - - -

<היו"ר איתן כבל:>
אסף, תן לי לעזור לך. אין הכוונה שבתשובתך אתה תפתח לנו ערוצי דיון נוספים. 

<אסף וסרצוג:>
ברור. 

<היו"ר איתן כבל:>
וזה קורה. אתה צריך להשיב לנו מה שאתה אוהב שאני אומר, דבר דבור על אופניו. דהיינו, שאתה לוקח את הנושא, אתה אומר – שום דבר הוא לא באוויר, שאחר כך ישב מישהו ויסדר. אנחנו צריכים לצאת מכאן כשאנחנו יודעים, הגענו כבר לנקודת הקצה ואנחנו מבקשים לדעת מי זה שעושה את הנעילה הסופית. לא אחר כך מסיימים את החוק, כל אחד הולך לביתו, ומתחיל הקרב – מי אמר, מי יקבע, ואם זה, ואם יהיה כך ואם יהיה HD, מה יגידו, לא יגידו. אנחנו משתדלים לתת בוודאי תשובות לשאלות המקסימליות. 

<עיסאווי פריג' (מרצ):>
איתן, אולי התייחסות לערוץ הלא הייעודי, איפה הוא במשוואה הזאת.

<אסף וסרצוג:>
יחד עם הערוצים הייעודיים. 

<קריאה:>
הוא בתוך הערוצים הייעודיים שיכולים לעלות. הוא רק צריך לבקש את זה.

<היו"ר איתן כבל:>
הוא בתוך הערוצים הייעודיים. 

<חגית ברוק:>
הוא מקבל שנה וחצי של סבסוד מלא של דמי ההפצה.

<הילה שמיר:>
אנחנו פנינו אליו בזמנו ברשות השנייה והוא לא רצה לעלות.

<היו"ר איתן כבל:>
הילה, תודה רבה. 

<עיסאווי פריג' (מרצ):>
שתהיה התייחסות לזה, איתן. 

<היו"ר איתן כבל:>
בסדר, אוקיי. 

<דוד ביטן (הליכוד):>
מקבל הגנת ינוקא שנה וחצי. 

<היו"ר איתן כבל:>
כן, עיסאווי, את זה סגרנו פעם קודמת. 

<דוד ביטן (הליכוד):>
סגרנו בשבילך. 

<אחמד טיבי (הרשימה המשותפת):>
מה סגרתם?

<היו"ר איתן כבל:>
מקבל הגנת ינוקא, הוא חלק. אין לו דבר שהוא נפרד ממנו. כל מה שקשור. אף אחד לא קיבל פריבילגיה יותר מהאחר, כולם באותה חבילה. 

<דוד ביטן (הליכוד):>
מי ביקש את זה? אני ביקשתי. 

<היו"ר איתן כבל:>
חברים יקרים, בסוף אני אעשה את מאזן הצל"שים. בבקשה. 

<אסף וסרצוג:>
כבר היום, עלות דמי ההפצה זה לא שוויוני. צריך להבין, זה לא אחיד, הכוונה. יש שוויון בין הערוצים הציבוריים, יש שוויון בין הערוצים הייעודיים, יש שוויון בין הערוצים הנושאיים, אבל זה לא אחיד, ולכן צריך לאפשר את אותה גמישות גם לגורם המפעיל. 

אני רוצה לציין שקבענו באמות מידה לבחירת הגורם המפעיל שהוועדה ביקשה להוסיף, שאחת מאמות המידה תהיה היקף הפחתת דמי ההפצה בידי הגורם המפעיל, שזו בעצם המטרה והצהרנו עליה מהדיון הראשון למיטב זיכרוני, שהמטרה היא להפחית את דמי ההפצה שמשלמים היום כל הערוצים.

<אתי בנדלר:>
אתה מתכוון בוודאי שאם כך, צריכים לכתוב הפחתה בדמי ההפצה לכל הערוצים המסחריים, כדי שזה לא יהיה שוויוני במובן שאתם מבינים שוויוני. 

<אסף וסרצוג:>
לדעתי זה עולה מפה, אבל אפשר.

<קריאות:>
- - -

<היו"ר איתן כבל:>
חברים יקרים, אסף, הילה. זה לא דיון. התבלבלתם. אתה יודע, בדרך כלל לבי פתוח לעברך, לא היום. באתי לסגור קצוות. כבר קיימנו את הדיון. 

<הילה שמיר:>
לענות לנגה או לא?

<היו"ר איתן כבל:>
הילה, תכף אני אתן לך. אסף, אני שוב חוזר ומבקש. להגיד את הדברים, אתה יודע.

<אסף וסרצוג:>
בנוסף, צריך לזכור שגם המטרה היא שהגורם המפעיל יעלה ערוצים נוספים, שהמטרה שלהם היא לסבסד את המערך, בעצם לסבסד את עצמו, שזה גם יכול לבוא על חשבון הערוצים המסחריים שהוא אמור לסבסד בעתיד, לכש, אם וככל שהעלות שלהם באמת תיעלם. ברגע שהוא יעלה ערוץ עם פרסומות והם כבר לא ישלמו את המיליון וחצי, זה בעצם שיקול דעת שהוא ייקח. הוא יוכל לקחת בחשבון איך הוא מסבסד את זה, לאו דווקא דרך הערוצים הציבוריים. כמו שאמרתי, זה ייקבע במכרז והמטרה שלנו היא להפחית את גובה דמי ההפצה. יהיו לו אפשרויות לסבסד את זה גם דרך הערוצים הנוספים שלו. 

<רועי פולקמן (כולנו):>
שאלת הבהרה אחת. ועדיין אסף, תדייק את עניין הסבסוד הצולב שהערוצים הציבוריים אומרים, יעלו לנו כי יורידו למסחריים. איך אנחנו מונעים את זה, שיגידו להם תשלמו חמישה מיליון בשנה, אנחנו נשלם אפס? איך אתה מונע את העניין הזה?

<איילת נחמיאס ורבין (המחנה הציוני):>
סליחה, אני רוצה להמשיך. אתם זוכרים שדיברתי מהתחלה, שירה, על ה"בנדלינג". אמרתי, הוא יכרוך את זה אחד בשני ואתה לא תדע. 

<אסף וסרצוג:>
אבל כבר דאגתם לזה.

<איילת נחמיאס ורבין (המחנה הציוני):>
אני אומרת לכם עוד פעם, אנחנו לא נדע, ולדעתי לזה גם כיוונה היועצת המשפטית. 

<אסף וסרצוג:>
לא, אתם אומרים שני דברים. את מתייחסת לערוצים 2 ו-10, ולגבי זה שהוא "יבנדל" אותם.

<איילת נחמיאס ורבין (המחנה הציוני):>
בכלל. על כל הערוצים. על כל הערוצים שמחויבים לעלות - - -

<אסף וסרצוג:>
היום הערוצים הציבוריים משלמים כארבעה מיליון שקלים בעבור המרבב הראשון. ברגע שהמרבב השני ייפתח, לפי הנוסחה שיש היום בחוק הם יצטרכו גם לשלם על הקיבולת הפנויה, זה תלוי כמה ערוצים יעלו. ככל שיעלו יותר ערוצים, תהיה פחות קיבולת פנויה, העלות עליהם תפחת אבל העלות בעבורם תעלה והעלות עבור ערוצים אחרים תפחת, בהתאם. 

כלומר, כבר היום החוק מייצר משוואה שבה העלות עבור ערוצים ציבוריים עולה ככל שמרחיבים את המערך, והעלות עבור הערוצים האחרים – ייעודיים או ערוצים נוספים, נושאיים לצורך העניין – יורדת. 

את הנוסחה הזאת בעצם היום אנחנו משנים במובן שיבוא הגורם המפעיל במכרז והוא יקבע גובה דמי הפצה אחד היום. בעתיד, כשהוא יבוא להרחיב את המערך, להעלות ערוצים נוספים משלו, לבוא בהתקשרויות עם ערוצים אחרים כדי שיתפסו את המקום הפנוי ובעצם ייקחו חלק מהעלויות, הוא בעצם ייקח את זה כבר בחשבון. לצורך העניין, גם כשהוא יבוא להוסיף ערוץ אחד שלו, ממומן מפרסומות, הוא ידע שהמשמעות היא שמחר בבוקר הערוצים המסחריים מפסיקים לשלם לו את המיליון וחצי בעבור הערוץ, הוא יצטרך לדעת שהוא יכול לסבסד את זה. יש לו את הטרייד-אוף, בגלל זה גם עשינו את זה בצורה שתהיה מאוד ברורה בשבילו. 

<תומר קרני:>
הוא יודע שהערוצים הציבוריים ישלימו לו.

<רועי פולקמן (כולנו):>
לא על חשבון הציבור. לא באמצעות העלאה. אתי, להבנתי, החידוד הוא שבמכרז – יש פער ויהיה פער בין הציבוריים למסחריים - -

<אתי בנדלר:>
זה ברור.

<רועי פולקמן (כולנו):>
- - וזה בסדר. אבל, הנקודה היא שלא בהמשך, כשייכנסו הערוצים הנוספים בתשלום, אז פתאום הוא יקפיץ לציבוריים ויאפס למסחריים. וכאן אני מבין שמה שהמכרז יקבע זה - - - 

<אסף וסרצוג:>
יהיה מכרז ויהיה היתר הפעלה.

<רועי פולקמן (כולנו):>
אבל במכרז הוא כביכול יקבע. אם הוא אומר לתאגיד שהוא ישלם חמישה מיליון על המרבב, כולל המרבב - - -

<קריאה:>
מדברים על הכול.

<רועי פולקמן (כולנו):>
זה לא שאחרי שייכנסו עוד ערוצים פתאום הוא יקפיץ את זה לשבעה. זה יהיה מספר המקסימום מבחינתו. 

<אסף וסרצוג:>
אנחנו נצטרך לקבוע את זה במכרז. כן, אני לא יכול להגיד לך מה הוא יקבע. 

<רועי פולקמן (כולנו):>
זו ההבנה שלי.

<אתי בנדלר:>
התשובה היא לא. התשובה היא לא. 

<אסף וסרצוג:>
יעלה לערוצים הייעודיים. 

<היו"ר איתן כבל:>
סליחה. אזהרה לך, ודרכך. אני יודע שאתה חכם, וקשה לך להתאפק עם החכמה שלך אבל בבקשה. בבקשה. די. 

<אתי בנדלר:>
התשובה היא מאוד פשוטה, חבר הכנסת פולקמן. אסף מייצג כרגע את עמדת האוצר. ועדת המכרזים מורכבת – ותתקן אותי כי אני לא בדיוק יודעת.

<אסף וסרצוג:>
תקשורת, אוצר ומועצה.

<אתי בנדלר:>
מתקשורת, אוצר ומועצה. הם קובעים את תנאי המכרז. החוק, חוץ מזה שאומר, וזה הוסף כאן, שבקביעת תנאי המכרז – אני לא זוכרת בדיוק איך ניסחנו את זה – יביאו בחשבון את המגמה כאילו, להפחית את דמי ההפצה וחובת ההשקעה בהפקות מקומיות של הגוף שייבחר, הגוף המפעיל בכובע שלו כבעל רישיון שידורים, לא קובע שום דבר. 

זאת אומרת, כל התנאים במכרז, אמות המידה, ייקבעו על-ידי ועדת המכרזים שלכנסת אין שום יד ורגל בה, ובעצם מחויבים אחר כך – אולי הם ישאירו לעצמם זכות לנהל משא ומתן – אבל מחויבים אחר כך פחות או יותר להצעות שיוגשו, ואם ההצעות יהיו כאלה שדמי ההפצה ירדו קצת, נניח בעשר השנים הבאות, ואחר כך אני לא יודעת גם לאיזו תקופה ייקבעו במכרז דמי ההפצה, אבל בעשר השנים לאחר מכן הם יעלו - - -

<היו"ר איתן כבל:>
אתי, תודה. העניין ברור. 

<אתי בנדלר:>
אין שום ידע.

<אסף וסרצוג:>
- - -

<היו"ר איתן כבל:>
אתי, תודה. סליחה, אסף, אני לא אוהב את מה שקורה פה. סליחה. לא אוהב. לא אוהב. זה נשמע כאילו עכשיו צנח לו, מישהו קפץ מתוך מטוס. 

אני רוצה להגיד את הדברים ככה בדיוק. נציג התאגיד, בבקשה. תיתן את ההתייחסות. אני רוצה לכוון לאן אני רוצה. זה לגמרי כדרור. 

<לאה ורון:>
עורך-דין אשכנזי, שב לידנו. 

<היו"ר איתן כבל:>
שלא תתלהב רק.

<איילת נחמיאס ורבין (המחנה הציוני):>
בדיוק. זה לא מעיד על מעמד התאגיד בקואליציה. 

<בנימין אשכנזי:>
בני אשכנזי, לשכה משפטית, תאגיד השידור הישראלי. אני רק רוצה בבקשה לחדד משהו קטן. כרגע, נכון להיום, לפי חוק השידור הציבורי, תאגיד השידור הישראלי יצטרך להפעיל בסופו של יום – אל תתנפלו עלי – שלושה ערוצים. הווי אומר, ערוץ 1, ערוץ 33 וערוץ 23 שזה יהיה ערוץ הילדים הישראלי. 

<היו"ר איתן כבל:>
יש לך עוד בשורה?

<בנימין אשכנזי:>
לא. עכשיו אני רק רוצה להסביר למה הבשורה הזאת היא כן, כי לפי איך שכרגע ההצעה שלכם מנוסחת, אם אנחנו נפעיל שלושה ערוצים, בסופו של דבר ברגע שקופת המדינה יוצאת החוצה, יבוא אלי המפעיל הפרטי ויגבה ממני תשלום, תהיה פה קפיצה רחבה מאוד של התקציב.

<היו"ר איתן כבל:>
תודה. העניין ברור. 

<קריאות:>
- - -

<היו"ר איתן כבל:>
חברים. איילת, פרי, בבקשה. לפחות תעזרו לי היום. 

<אסף אמיר:>
איפה הלוביסטים של הציבור? 

<היו"ר איתן כבל:>
אסף, אני יכול לדבר? תודה רבה על ההערה. אתה יודע שאתה גם כן צריך לוביסטים מולך, של הציבור.

<קריאה:>
- - -

<היו"ר איתן כבל:>
תודה. כל דבר בעתו. מה שאני מנסה לומר לכם, אני רוצה לשים את הדברים. אתי בנדלר, היועצת המשפטית - בלי התוספות של כולם ואני מכבד את התוספות של כולם - מיקדה את שלוש הנקודות בצורה מאוד מאוד ברורה. 

אני יושב פה, ואתם יוצאים לי מהאטמוספירה. תשובות על זה, תשובות לשאלות בצורה ברורה מה המשמעות, איך דברים אמורים - - -

<יעקב פרי (יש עתיד):>
לא קיבלנו.

<היו"ר איתן כבל:>
לא קיבלתי. אני גם למשל רוצה לדעת, דמי ההפצה האלה, עבור מה הם יהיו. האם עבור סבסוד של הפלטפורמה, של המפעיל? אני מבקש.

<אסף וסרצוג:>
תשובות נורא ברורות. אולי לא אוהבים אותן. 

<היו"ר איתן כבל:>
אני רוצה להעיר לאדוני. לכל אחד יש דעה טובה על עצמו, וכל אחד כשהוא משיב, הוא בטוח שהתשובה שלו היא הכי טובה. העניין הוא שאנחנו אמורים גם להשתכנע שאלה התשובות הנכונות. אז אני לא מבקש שהתשובות, במאה אחוז נסכים אתן, אבל לפחות שנהיה במתווה, שאנחנו קרובים אליו. 

לכן אני אומר, יש כאן שלוש שאלות מרכזיות ואני מבקש מאדוני לתת לי את התשובות לכל אחת מהן בצורה ברורה. 

<אסף וסרצוג:>
הסברנו לגבי האי-שוויוניות. לגבי דמי ההפצה, מה ששאלת כרגע, היושב-ראש. דמי ההפצה הם בעבור סך התשלומים ועלויות ההפעלה, כמו שכתוב היום בחוק. הכוונה היא בעבור ההפצה של אותו גורם משדר, לא בעבור סבסוד של ערוצים נוספים שלו. וזה ברור וזה עולה מנוסח החוק. 

<אתי בנדלר:>
זה לא ברור. 

<היו"ר איתן כבל:>
זה לא ברור. 

<אתי בנדלר:>
אם אתם רוצים שזה יהיה ברור, נכתוב את זה ברחל בתך הקטנה.

<היו"ר איתן כבל:>
גברתי, אני מבקש שזה ייכתב ברחל בתך הקטנה. אם זה לא ברור אני רוצה שיהיה כתוב ברור. מה שברור רק לאסף צריך שגם לנו יהיה ברור. 

<יעקב פרי (יש עתיד):>
מה הבעיה לכתוב את זה? 

<היו"ר איתן כבל:>
אני אומר את זה. תמיד אנשים מסבירים לעצמם את מה שהם כבר יודעים.

<הילה שמיר:>
סליחה, אם אפשר. בסעיף 9 לחוק כתוב - - -

<היו"ר איתן כבל:>
הילה, הילה. 

<הילה שמיר:>
בתשובה לשאלה שלך. 

<חגית ברוק:>
אתי, יש את ההגדרה.

<הילה שמיר:>

ההגדרה נמצאת בסעיף 9. 

<היו"ר איתן כבל:>
הילה שמיר, יש לך שם לפרוטוקול. 

<הילה שמיר:>
הילה שמיר, היועצת המשפטית של הרשות השנייה. בסעיף 9(א) לחוק מוגדרים "דמי ההפצה" כסך כל העלויות והתשלומים הכרוכים בהפעלתן, בתפעולן ובתחזוקתן של תחנות השידור הספרתיות וכל תשלום שוטף אחר בשל הפצת השידורים, למעט עלות ההקמה. 

כך זה מוגדר בסעיף 9. אם אתם חושבים שצריך לחדד את זה מעבר לזה, לא אמורים להכניס כאן עלויות הקמה כי עלויות הקמה אמורות להיות מושתות על המדינה. על המדינה, ולא סבסודים. 

<אתי בנדלר:>
לא מדובר על הקמה. לא על הקמת המערכת. 

<הילה שמיר:>
אני יודעת. לכן אני אומרת. אם אתם רוצים להוסיף תיקון, אפשר להכניס את זה לכאן אם רוצים לנסות למנוע סבסוד צולב, אם בכלל אפשר למנוע ולשלוט בזה. 

<היו"ר איתן כבל:>
גברתי, אם את חושבת שצריך לחדד את זה עוד, בבקשה. 

<אסף וסרצוג:>
זה מופיע בתוך הסעיף. 

<חגית ברוק:>
זה בסעיף קטן (א) ואנחנו למעשה הוספנו סעיף קטן, אז בתוך הקונטקסט זה מוגדר בסעיף זה. 

<אתי בנדלר:>
בסדר. אם יהיה צורך נחדד את זה.

<היו"ר איתן כבל:>
אם יהיה צורך אנחנו נחדד את העניין הזה. אני כבר אומר את זה מראש. מה עוד ביקשנו?

<אסף וסרצוג:>
הייתה שאלה לגבי הנושא של ההתייעלות, אני אסביר.

<היו"ר איתן כבל:>
יש עוד תשובה שלא ברורה לה. סליחה. העניין שהכי חשוב לי – לא הכי חשוב לי – שאני לא מצליח לקבל עליו את התשובה המלאה זה ההתייחסות לתאגיד. אני עוד לא מדבר על ערוץ 23, כבר הוא מעלה לי ערוצי ילדים. אני מדבר קודם כול על העניינים הנוגעים להתחשבנות.

<אתי בנדלר:>
גובה דמי ההפצה של הערוצים הציבוריים. 

<היו"ר איתן כבל:>
גובה דמי ההפצה של הערוצים הציבוריים. 

<אסף וסרצוג:>
אחרי שהגורם המפעיל ייבחר?

<היו"ר איתן כבל:>
כן. 

<אסף וסרצוג:>
עוד פעם, אני אומר. הגורם המפעיל – קבענו את זה באמות המידה – המטרה שלו היא להפחית את גובה דמי ההפצה. כתבנו את זה בצורה ברורה, התייחסנו לכך בפרוטוקול מספר פעמים.

<היו"ר איתן כבל:>
נכון. 

<אסף וסרצוג:>
מרגע שזה ייקבע, יפורסם מכרז. המטרה היא שדמי ההפצה יופחתו. הרעיון הוא שהגורם המפעיל הפרטי יוכל גם לייעל את עלות ההפעלה וגם להוסיף ערוצים נוספים משלו, שמהם הוא יוכל לקבל תשלום.

<היו"ר איתן כבל:>
הכול בסדר. איך אני מוודא? כל העניין הוא פה שאני רוצה את השלייקעסים. אתה לא תהיה פה, אני לא אהיה פה, אלוהים יודע מי יהיה בתוך התהליך הזה.

<אתי בנדלר:>
אני בטוח לא אהיה פה. 

<אסף וסרצוג:>
גם היום בחוק - - -

<היו"ר איתן כבל:>
שנייה. לא, לא, לא. אתה לא הפרשן היחיד של החוק. תסלח לי.

<אסף וסרצוג:>
אני מדבר על המצב - - -

<היו"ר איתן כבל:>
תסלחו לי. מה שאני מנסה להגיד, אני רוצה להפחית למינימום את השיח של היום שאחרי. מינימום. 

על מה רוב הוויכוחים יהיו? הרי בסוף זה כסף. וראית פה במשך החודש האחרון מה אנשים מוכנים לעשות כדי לחסוך מעצמם אגורה. לא לשלם או לא לתת. 

לכן אני אומר, למה? למה לנו למצוא את העניין הזה? אני לא מוכן לזה. אני לא אמרתי לך, תן לי את התשובה המלאה, המפוצצת, שאי-אפשר לזוז בלעדיה, אבל אני רוצה לדעת על איזה נתיב אנחנו נוסעים. 

<אסף וסרצוג:>
אבל אני מסביר.

<היו"ר איתן כבל:>
זה שאתה מסביר זה יפה. ההסבר שלך בשלב הזה הוא לא טוב. 

<אסף וסרצוג:>
אי-אפשר לקבע היום בחוק מה יהיה גובה דמי ההפצה שישלמו אחר כך. 

<היו"ר איתן כבל:>
אני רוצה את המודל שהם יודעים שיש לרשות השידור או -בעזרת השם ובעזרת באמת אלוהים, תעזור לנו בעניין הזה - תאגיד השידור הציבורי שיצא - - -

<אסף וסרצוג:>
שמה? 

<קריאות:>
- - -

<היו"ר איתן כבל:>
אתה לא מבין. אלוהים צריך להתמודד עם דוד ביטן. כמה יכולים. אנחנו יכולים? בני אדם לא יכולים. 

<דוד ביטן (הליכוד):>
שמת אותי עם מרצ והרשימה המשותפת – זה הכול מתוכנן. 

<היו"ר איתן כבל:>
לכן אני אומר, אני רוצה לדעת בדיוק את סיפור הדרך כדי שלא ייווצר מצב שבו אנחנו באותו יום מתחילים לריב, זה הכול. 

<דוד ביטן (הליכוד):>
אני נותן שריון לאחמד טיבי.

<עיסאווי פריג' (מרצ):>
אז על איזה מודל אתה חושב?

<היו"ר איתן כבל:>
הוא צריך להגיד את הדברים. הרי בסוף הם אמורים לבצע את ההשלמה. 

<קריאה:>
אבל יש לאתי רעיון, לדייק את העניין.

<חשב הכנסת חיים אבידור:>
מותר לתת הצעה?

<היו"ר איתן כבל:>
בבקשה, אם זה יעזור.

<חשב הכנסת חיים אבידור:>
חיים אבידור, חשב הכנסת. אם המטרה היא לייעל את דמי ההפצה ולהוריד אותם, אז תקבעו בחוק שהתקרה היא הסכום שמשולם היום, ואז אנחנו יודעים שיותר מזה לא יהיה לנו. לפחות יש לנו איזושהי תקרה מסוימת. 

<לאה ורון:>
אסף, מה התשובה שלך להצעה של מר אבידור? 

<אסף וסרצוג:>
סליחה, לא שמעתי.

<היו"ר איתן כבל:>
זה ברור שלא שמעת.

<עיסאווי פריג' (מרצ):>
שהתקרה היא על-פי מה שמשולם היום. 

<אסף וסרצוג:>
אני לא יכול לקבוע את זה בחקיקה. 

<אסף אמיר:>
אולי ירצו רווח? 

<אסף וסרצוג:>
גם היום התקרה לא קבועה בחוק והיא תלויה בהפעלת מרבבים נוספים ובקיבולת פנויה, ואני גם מזכיר לחברי הוועדה שהייתה פה התעקשות לוותר לערוצים המסחריים על התשלום. 

<היו"ר איתן כבל:>
אני מקבל את זה, אדוני צודק.

<אסף וסרצוג:>
צריך לקחת את זה בחשבון. 

<היו"ר איתן כבל:>
אוקיי. רק אני רוצה את התשובה עדיין, אני לא מתקדם בלי שאני מקבל תשובה קודם כול לעניין התאגיד. 

<חגית ברוק:>
מה השאלה?

<לאה ורון:>
שהם יצטרכו לשלם שלוש פעמים דמי הפצה. 

<אסף וסרצוג:>
הם יצטרכו לשלם דמי הפצה ואני לא יודע להגיד היום בדיוק כמה גובה דמי הפצה הם יוכלו לשלם. צריך להבין את זה. יש מכרז, זה בדיוק המהות של מכרז.

<חגית ברוק:>
ישלם עבור שלושה ערוצים.

<אסף וסרצוג:>
אתם מבקשים ממני להתחייב למכרז שעוד לא יצא לפועל, אחרי שהכנסתם בו לא מעט שלייקעסים, הוועדה הכניסה, אז זה חשוב לתת את הגמישות הזאת. 

<רועי פולקמן (כולנו):>
זה לא סביר, אתי. 

<אתי בנדלר:>
אסף, האם אפשר להוסיף סעיף שאומר שעלות דמי ההפצה – בתקופה של, אני לא יודעת לכמה שנים המכרז הזה, 20 שנים; לא יודעת לכמה שנים אתם רוצים לעשות את הזה – עלות דמי ההפצה, דמי ההפצה המשולמים היום יישא אוצר המדינה בתשלום ההפרש בין הסכום המשולם היום לבין הסכום החדש שייקבע? 

<אסף וסרצוג:>
לא, חברים. זה יהיה גורם - - -

<אתי בנדלר:>
או שאתם מתחייבים לכלול את זה, להוסיף את זה לתקציב רשות השידור או תאגיד השידור הציבורי, לפי העניין. 

<אסף וסרצוג:>
אני רוצה לחדד. שלא יהיה ספק. היום הערוצים הציבוריים ממומנים מכסף ציבורי, אוצר המדינה לכל דבר ועניין. אני לא יודע להתחייב בדיוק מה יהיה הסכום, ואוצר המדינה לא הולך לממן גוף פרטי.

<תומר קרני:>
אבל יש להם תקציב סגור.

<היו"ר איתן כבל:>
לא ביקשתי את עזרתך. 

<אסף וסרצוג:>
אוצר המדינה לא הולך לממן גוף פרטי. גם היום, הקושי – והסברנו את זה בוועדה – העובדה שאנחנו צריכים לשלם את ההפרשים בעבור הערוצים המסחריים או מימון ערוצים ייעודיים, הסברנו את הקושי הזה בוועדה ושאנחנו חושבים שהוא לא נכון. אז בטח ובטח אנחנו לא הולכים לממן גורם מפעיל פרטי שיזכה במכרז, לא יודע לאי אלו שנים. 

ולגבי הערוצים הציבוריים. אם יקרה איזשהו מצב שבו תהיה פריצה מטורפת של גובה דמי ההפצה – אנחנו מדברים על מצב מאוד תיאורטי לצערי כרגע, או לשמחתי – אז הם ידעו לבוא ולהגיד, חברים - - -

<היו"ר איתן כבל:>
אני רוצה לחדד את זה. 

<תומר קרני:>
אבל - - -

<היו"ר איתן כבל:>
לא, אתה סיימת להיום. די, מספיק. הבנו. מה עוד תגיד? זה ריטיינר לא לפי דקה, לא לפי מלים. 

<עיסאווי פריג' (מרצ):>
מה בראש שלך? 

<היו"ר איתן כבל:>
העניין ברור. אסף, אני הרי מנסה לתת לך את העזרה. מה שאני מנסה לומר לך, ברצינות עכשיו – אני, בכל הנוגע לערוצים הציבוריים, בעיקר אני מתייחס לרשות השידור והתאגיד, אני רוצה שייווסף סעיף שהוא מה שנקרא סעיף קורא פני עתיד. הוא לא קובע – אתה יודע כבר איך הדברים ייעשו – אבל שהוא יודע להגיד שבנסיבות מסוימות, כי אם לא, הרי אני יודע מה יקרה, כולנו מכירים, אנחנו חיים את זה יום-יום, אף אחד לא ישים עליהם. 

אם הדברים, לא אומרים אותם עכשיו בצורה ברורה, לכשיגיע הרגע, הם יקבלו אז תשובות פי אלף שאומרות: סליחה, אתם ממומנים, אתם זה, עופו לנו מפה.

<אתי בנדלר:>
תתייעלו. 

<היו"ר איתן כבל:>
התייעלות, בדיוק. מילת הקסם – תתייעלו. אתה יודע, קשה מאוד לראות דברים בטווחים ארוכים, אבל יש דברים שאתה כבר יודע לראות אותם, אתה יודע, היום עם משקפת, אפילו לא של 120X20. ואני אומר את זה לך, אני רוצה לדעת שאני עד כמה שניתן, בוודאי בוודאי – הערוצים המסחריים, בכל הכבוד, יסתדרו למרות שגם דפקנו אותם בצורה לא קטנה; הערוצים האחרים, נתנו להם איכשהו.

<עיסאווי פריג' (מרצ):>
מקור ההכנסה היחידי של עידן+ יהיה רק דמי ההפצה?

<להיו"ר איתן כבל:>
לא, לא רק. 

<עיסאווי פריג' (מרצ):>
יהיו לו מקורות הכנסה?

<היו"ר איתן כבל:>
בוודאי. בוודאי. כל הכוונה שברגע שהוא הולך – וישמן ישורון – האחרים יצטרכו - - -

<רועי פולקמן (כולנו):>
זה ייקח זמן.

<היו"ר איתן כבל:>
אבל זה ייקח זמן. 

<יעקב פרי (יש עתיד):>
ומה עם ה-SD?

<היו"ר איתן כבל:>
תכף אני אתייחס לזה. לכן, ברשותכם, מה שאני מבקש – גברתי, אם את יודעת לנסח לי, לנו, את הסעיף הזה שיודע עד כמה שניתן להכניס את התמונה שאם/ו, תהיה להם האפשרות לבוא - - -

<קריאה:>
צריך מודל. זה עניין של מודל. 

<רועי פולקמן (כולנו):>
לפי התיאוריה שהוצגה כאן, אם זה  יעלה, כיוון שאמורה להיות התייעלות - - -

<היו"ר איתן כבל:>
הכול ברור, אבל. 

<אסף וסרצוג:>
בסדר, אבל אני גם מצד שני לא יכול להתחייב. אני גם מזכיר עוד פעם לוועדה. 

<רועי פולקמן (כולנו):>
שלא יעלה על הסכום. 

<אסף וסרצוג:>
אני אסביר. המטרה שלנו היא להפחית, וגם אמרנו את זה לפרוטוקול, ואני מזכיר שאז גם באה הוועדה ורצתה מאוד להפחית לערוצים המסחריים את גובה דמי ההפצה. 

<רועי פולקמן (כולנו):>
זה ברור. אנחנו לא מתכוונים להשית את זה על הערוצים הציבוריים. 

<יעקב פרי (יש עתיד):>
למה אי-אפשר לכתוב עד 1.5 מיליון?

<אסף וסרצוג:>
לא, על הציבוריים הוא מדבר. אני אסביר גם למה אי-אפשר לכתוב עד 1.5 מיליון. 

<קריאה:>
מה הבעיה להתחייב?

<אסף וסרצוג:>
כי גם היום הנוסחה, זה פלואידי. זה תלוי האם נפתח עוד מרבב, מה הקיבולת הפנויה.

<הילה שמיר:>
אסף, אנחנו יודעים מה העלות של פתיחת עוד מרבב על-ידי הרשות השנייה, ואם מתייעלים, עוד עשרה מיליון.

<קריאות:>
- - -

<רועי פולקמן (כולנו):>
לא יכול להיות שמחר יגבו פי ארבעה מהערוצים הציבוריים. 

<הילה שמיר:>
אסף, אם הרעיון הוא התייעלות - - -

<קריאות:>
- - -

<היו"ר איתן כבל:>
שקט. הילה שמיר, בבקשה. 

<הילה שמיר:>
אני לא חושבת שיש פה שאלת ניסוח, יש פה שאלת מודל. מה שאנחנו יכולים לתרום לדיון הזה – מדברים פה על התייעלות ועל זה שחושבים שהגורם הפרטי יוכל לעשות את זה בצורה יותר יעילה מהגורם הציבורי, שזה אנחנו כרגע. 

אנחנו יודעים כמה עולה לתפעל מרבב אחד, ומה העלות לפתוח היום בבוקר את המרבב השני. אפשר לקחת את שני הסכומים האלה וזה יהיה המקסימום, וכל מי שיעשה פחות יקבל ניקוד יותר מזה במכרז. אנחנו יודעים כמה עולה לפתוח עוד מרבב, זה עוד כעשרה מיליון שקלים, זה הכול. 

<היו"ר איתן כבל:>
אני חושב שמה שאומרת – על פניו, אני לא יודע להגיד - - -

<הילה שמיר:>
אבל צריכים למצוא מודל שהאוצר ייתן אותו. זה לא עניין של ניסוח. זה עניין של מודל.

<היו"ר איתן כבל:>
אסף, אתם יודעים לתת מענה? 

<אסף וסרצוג:>
אני מבין את הדרישה. אני חושב שזה לא נכון להכניס את זה בחוק. 

<היו"ר איתן כבל:>
סליחה. תראו, עד עכשיו מנעתי כל מיני הכנסות של דברים מיותרים, לשיטתכם, לחוק. אבל אני אומר לכם פה, כאן אני עושה את הגבול הראשון. 

העברנו את החוק, העברנו את הכול, על הראשים פה של האנשים, עם המחירים של האנשים. הנחת העבודה היא – אתה מבקש שהם יישאו את כל הבעיה עליהם, ואני בא ואומר, בוא נתחלק בבעיה. הרי הנחת העבודה היא שיכול להיות שלא נידרש לזה בכלל. אמת או לא? יכול להיות שבכלל לא נצטרך את התוספות האלה, והכול יהיה בסדר. 

אני רוצה את הניסוח. אי-אפשר שאתם תצאו במאה אחוז. 

<אסף וסרצוג:>
אנחנו כבר מזמן לא במאה אחוז.

<היו"ר איתן כבל:>
סליחה. אני רוצה להזכיר. 

<אסף וסרצוג:>
עם הערוצים המסחריים אנחנו כבר מזמן לא במאה אחוז.

<היו"ר איתן כבל:>
אני רוצה להזכיר. אתם רוצים תחרות, נכון? מה שאני מנסה להגיד ברשותכם, שאני לא יודע מה יהיה. אז אתה אומר לי את זה. מה, לא הכרחנו את ערוץ 2 ו-10 שהם גופים פרטיים, שהם הופכים להיות הכוח המרכזי של כל הפלטפורמה עד שהיא יוצאת לדרך? עשינו את זה, כפינו את זה עליהם. 

אז נכון. אתה יודע, אתה בא ונותן גם את הגיבוי, אם יהיה, נכון? אבל איך אמרנו להם גם כן? אתם תסיימו את המכרז בשנה הראשונה. נכון? ואז לא צריך להוסיף כסף, לא צריך שום דבר. הרי גם אנחנו ידענו להגיד את זה. כמו שאנחנו יודעים ללחוץ אותם, אז אני רוצה שתלכו לקראתנו בעניין הזה. בעזרת השם לא נידרש לזה. שלא נידרש, שירה, אבל אי-אפשר שכל הזמן אני צריך ללכת כמו הכלבלב ההוא באוטו, שעושה ככה. מה העניין?

<שירה גרינברג:>
איתן, אולי נציע משהו אחר.

<היו"ר איתן כבל:>
בבקשה, אם זה יאיר את עיני. 

<שירה גרינברג:>
אולי נציע, כדי שהוועדה תחוש – אנחנו כבר הצהרנו לפרוטוקול שהכוונה היא להפחית כמובן את דמי ההפצה כי המערך אמור להיות יעיל יותר והדבר הזה משתרשר הלאה. 

בנוסף לכך – שזה כבר הצהרנו על הכוונות – אם עדיין כמו שאתה מתאר יש חשש של הוועדה שמא דמי הפצה עלולים להיות לא כפי שאנחנו הצענו, אז אני מציעה שנחייב דיווח לוועדת הכלכלה מכיוון שכשהגוף שאנחנו כולנו מקווים שיהיה גוף שיענה על המכרז ויזכה במכרז - - -

<היו"ר איתן כבל:>
ומה יקרה כשיבוא אחריי איזה יושב-ראש שינמנם, לא כמוני? יהיה יותר מנומנם ממני?

<אתי בנדלר:>
גם קרו דברים שלא - - -

<שירה גרינברג:>
מכיוון שנתת לנו שנה, כפי שאמרת, אני מניחה שלא יהיה יושב-ראש אחר מנומנם - - -

<היו"ר איתן כבל:>
שירה, זה לא הוגן. את לא נותנת לי קרדיט שאני מבין את מה שאת אומרת. 

<שירה גרינברג:>
אז אני אומרת, ברגע שגוף יצטרך לבוא ולדווח לוועדת הכלכלה - -

<היו"ר איתן כבל:>
לא, שירה, זאת התוצאה.

<עיסאווי פריג' (מרצ):>
מה תרוויחי מזה שאת תביאי לי דיווח? 

<שירה גרינברג:>
- - הדבר הזה, אני מבטיחה לך, יפעיל הרבה מאוד לחצים ואתם תוכלו להיות רגועים ולא תראו שום חשש ממה שהולך לקרות. 

<היו"ר איתן כבל:>
שירה, הבעיה שלי לא לחצים. הבעיה שלי העניין, המהות. 

<שירה גרינברג:>
לא, זה העניין, אבל אתם עדיין חוששים אז אני אומרת שיהיה דיווח. 

<קריאות:>
- - -

<עיסאווי פריג' (מרצ):>
מה ייתן הדיווח?

<אתי בנדלר:>
מה הוועדה תעשה עם דיווח אם בעוד שש שנים יסתבר שרשות השידור או תאגיד השידור הציבורי צריכים לשלם סכום יותר גבוה ואין לזה כיסוי בתקציב? מה עושים עם זה, עם הדיווח? 

<שירה גרינברג:>
אנחנו לא פעם ולא פעמיים ניהלנו שיח עם ועדה בשל בקשות. ועדה מכובדת כמו ועדת הכלכלה והיושב-ראש הנכבד, אני לא מכירה עוד שהייתה בקשה של היושב-ראש, שבסופו של דבר לא נענתה גם על-ידינו. 

<היו"ר איתן כבל:>
אם היא לא נענתה, היא נכפתה. 

<שירה גרינברג:>
נכון. אני מקווה לחשוב שאנחנו נענים בדרך כלל מכיוון שבדרך כלל הדברים נענים מתוך היגיון רב, ועל כן אנחנו גם מאוד קשובים. לכן אם נכניס שיהיה דיווח, אני חושבת שזה יכול להרגיע את הוועדה.

<היו"ר איתן כבל:>
אני לא קונה. מתנצל, לא קונה. 

<עיסאווי פריג' (מרצ):>
זה לא משכנע.

<היו"ר איתן כבל:>
אני לא קונה את זה.

<שירה גרינברג:>
אחרת החשש הוא - - -

<היו"ר איתן כבל:>
לא, לא. קודם כול, תענה על ה-HD ואז אני אסכם. 

<אסף וסרצוג:>
אני אשמח שהיועצת המשפטית של הרשות השנייה תתייחס.

<יעקב פרי (יש עתיד):>
לפני הרשות השנייה, בשלוש מלים. על-פי מה שאני קורא ומבין את הנוסח המוצע, הערוצים שמופצים בטכנולוגיות – מה שאני מבין קוראים להן חדות רגילה בלבד, SD – אם מוטלת חובה, אני רוצה פשוט לשאול, על הערוצים המסחריים לשדר גם שידורי HD - - -

<אסף וסרצוג:>
לא מוטלת עליהם חובה.

<יעקב פרי (יש עתיד):>
וגם שידורי SD – תענה לי עוד שלוש שניות. המדינה לא יכולה לכפות עליהם תשלום נוסף של דמי הפצה, זו דעתי לפחות. 

ככל שהאוצר מעוניין להטיל – וככה זה נראה לי לפי הניסוח – חובת שידור כפולה על הערוצים המסחריים, אז צריך לממן גם את השידור הנוסף. זה דבר אחד.

<חגית ברוק:>
אין כזאת חובה.

<יעקב פרי (יש עתיד):>
דבר שני, בפסקה (ה) סעיף קטן (2), יש לקבוע לטעמי שהסכום יהיה עד 1.5 מיליון שקלים בשנה. ככל שיתברר – לטעמי לפחות – כי העלויות נמוכות מ-1.5 מיליון, אין סיבה שהערוצים המסחריים ישלמו לרשות השנייה או לגורם המפעיל של עידן+ סכום שגבוה מהעלות. בנפרד, צריך לדעתי גם לקבוע את מועד סיום שידורי ה-SD עם עליית שידורי ה-HD. אין שום תוחלת בהותרת שידורי SD באיכות נמוכה. 

והדבר השלישי, על-פי פסקה (ה) בסעיף קטן (2) שוב, יש לקבוע שהערוצים לא ישלמו דמי הפצה משעה שגורם פרטי יחל לשדר שידורים נוספים במסגרת ערוץ שמשודרים בו גם שידורי פרסומת. 

<קריאה:>
זה רשום. 

<חגית ברוק:>
יש את זה. 

<אסף וסרצוג:>
אני רוצה להתייחס לטענות חבר הכנסת פרי. קודם כול לגבי ה-HD, ומייד תתייחס לזה גם היועצת המשפטית של הרשות השנייה, חוק עידן+, חוק הפצת שידורים באמצעות תחנות שידור, קובע באופן ברור שה-HD הוא בחירה. ירצה ערוץ 2 או ערוץ 10 לשדר ערוץ HD, יבחר להעלות בערוץ HD ויעשה את זה. לגבי מה שאתה מציע, לחייב לעשות HD במקום SD. מערך עידן+ נועד להגיע לכלל הציבור. 

<יעקב פרי (יש עתיד):>
לא מציע. אני מבין שמוטלת חובה ואתה אומר - - -

<אסף וסרצוג:>
לא, לא. אז אני אומר, לא מוטלת חובה.

<נגה רובינשטיין:>
גם לפי חוק הרשות השנייה מבחינתכם אין חובה? 

<הילה שמיר:>
לא, אבל לא ידוע לי שהאוצר מפרש את חוק הרשות השנייה. 

<היו"ר איתן כבל:>
סליחה, בואו נעשה סדר. כל העניין הוא האם ימשיכו לשלם. זה סיפור המיליון וחצי. 

<אסף וסרצוג:>
- - -

<היו"ר איתן כבל:>
לא. זה הרימון עשן. 

<יעקב פרי (יש עתיד):>
כלומר, איתן, תפרט. 

<היו"ר איתן כבל:>
כל העניין הוא שהם רוצים עכשיו ככה. אם הם יעלו ב-HD, אז הם יצטרכו לשלם פחות. 

<יעקב פרי (יש עתיד):>
נכון.

<היו"ר איתן כבל:>
בסדר. אז אני אומר, ביקשתי. אני אומר את זה – סליחה, בסוף זה גם נותני שירות. הם נותני שירות, יש להם עניין שיצפו בהם יותר, ואם שם תהיה תחרות – אני רוצה להזכיר לאדוני – ויהיה הפיצול קשת-רשת, יהיה למישהו אינטרס עוד יותר לייצר את התחרות הזאת כלפי עצמו.

אני לא מוכן – אני אומר את זה לכם.

<רועי פולקמן (כולנו):>
אתה צודק.

<היו"ר איתן כבל:>
אני מבין את מה שאדוני אומר. יחד עם זאת, ואני אומר לך בחברות, בפעם הקודמת תפרנו את העניין הזה, באמת אני אומר את זה, בעדינות רבה ואני לא רוצה, כל פרימה עכשיו תפרום את הכול.

<יעקב פרי (יש עתיד):>
אני לא רוצה לפרום. אני רוצה להבין. 

<היו"ר איתן כבל:>
יפה. אז לכן אמרתי. ירצו – יעלו; לא ירצו, זו בעיה שלהם. 

<נגה רובינשטיין:>
לא, בסדר גמור. אם זה נתון לבחירתנו לפי כל החקיקה, גם לפי חוק הרשות השנייה, זה מוסכם עלינו לחלוטין. 

<היו"ר איתן כבל:>
הילה, בבקשה.

<הילה שמיר:>
אני אתייחס. 

<היו"ר איתן כבל:>
נגה, סליחה גברתי. סליחה. החוק לא מתעסק - - -

<הילה שמיר:>
בסמכויות של הרשות השנייה.

<היו"ר איתן כבל:>
בסמכויות. 

<הילה שמיר:>
זה שאומרים את זה לפרוטוקול זה לא אומר שזאת העמדה. 

<נגה רובינשטיין:>
סליחה, יש כאן אז מודל שסותר. יש כאן עניין משפטי.

<היו"ר איתן כבל:>
אין כאן שום מודל שהוא סותר.

<נגה רובינשטיין:>
למה? האם יש חובה או אין חובה? 

<היו"ר איתן כבל:>
נגה, כאן אין חובה. אני לא יודע. תשברו את הראש, תבואו אלינו, תגידו שחייבו אתכם, אני לא יודע להגיד את זה. 

<נגה רובינשטיין:>
- - -

<הילה שמיר:>
זה שאת אומרת לפרוטוקול לא יוצא שום דבר.

<היו"ר איתן כבל:>
בבקשה, אסף. 

<אסף וסרצוג:>
לפי חוק עידן+ זאת בחירה אם להעלות ערוץ HD או לא. חוק עידן+, הבחירה אם להעלות ערוץ HD או לא, ולכן אם יבחרו להעלות ישלמו עליו. צריך גם להבין, ערוץ HD עולה פי שניים, ערוץ HD תופס פי שניים מקום. 

לגבי האפשרות להחליף ערוץ SD ב-HD, זה לא מה שהחוק מדבר עליו כרגע אבל צריך להבין שהמערך, המטרה שלו היא להגיע לכלל הציבור ויש אנשים שאין להם בבית טלוויזיות עם HD, יכול להיות שבעוד אי אלו שנים זה ישתנה ואז תוכל לבוא הכנסת ולשנות את החוק הזה. 

אני רוצה להתייחס לגבי עד 1.5. ניהלנו בשעה הראשונה פה דיון סוער על עניין הסבסוד. אם יהיה רשום עד 1.5 מיליון, קודם כול תהיה פה אפשרות לגורם המפעיל לסבסד, להגיד: אוקיי, הם עד 1.5, אז אני אקבע שהם ישלמו פחות מ-1.5 והערוצים הציבוריים ישלמו יותר.

<היו"ר איתן כבל:>
נכון.

<אסף וסרצוג:>
למה? כי הוא יכול. 

<היו"ר איתן כבל:>
אבל אני לא פותח את זה. עזוב, אני כבר סיכמתי את זה, כבר עשינו את זה בדיון בפעם הקודמת. עדיין לא נחה דעתי – ואת זה אני רוצה לסכם ולהעלות להצבעה – לא נחה דעתי עדיין בכל הנוגע לתאגיד השידור הציבורי וערוץ הכנסת, איך אני נותן להם מענה בתוך כל התהליך הזה. היחידים שמוצאים את עצמם – אני לא אגיד נפגעים, זאת אולי מילה גדולה מדי כי יכול להיות שזה לא יקרה – אבל שהם מוצאים את עצמם בעמדה של חוסר ודאות יותר גדול וצריך להסיר מהם את חוסר הוודאות הזה. 

<עיסאווי פריג' (מרצ):>
איתן, אני חושב בשביל ההגינות, כשאנחנו מדברים על מודל צריך שהמודל יכלול את כולם. אני קצת מודאג לגבי הערוצים הייעודיים, שוב אני חוזר ל"הלא". "הלא", רוב המגזר הערבי, אין לו יס והוט, והוא נשען על הצלחות והשידורים. ועכשיו אנחנו מדברים על עידן+ שאמור להיות פרוס ויכסה שטח נרחב. צריך למצוא מודל לדחוף את הייעודי להיות שם.

<היו"ר איתן כבל:>
הוא כבר נמצא. 

<עיסאווי פריג' (מרצ):>
1.8 מיליון שעכשיו בדקתי, זה המון כסף. 

<היו"ר איתן כבל:>
עיסאווי, כבר קיימנו את הדיון. 

<עיסאווי פריג' (מרצ):>
אתה מדבר על המודל להכניס אותם. 

<היו"ר איתן כבל:>
הדיון הקודם היה אל תוך הלילה, היה ויכוח עד שמצאנו את הסגירה, עד כמה שאפשר להגיד. היא לא מושלמת אבל היא קודם כול עושה צדק עם כולם.

<עבד אל חכים חאג' יחיא (הרשימה המשותפת):>
השוויון זה לא צדק.

<היו"ר איתן כבל:>
לא. היא עושה סדר עם כולם. 

<עבד אל חכים חאג' יחיא (הרשימה המשותפת):>
סדר כן. 

<היו"ר איתן כבל:>
חברים, אני לא מתכוון לפתוח את הנושא הזה לדיון.

<חגית ברוק:>
אני רוצה להתייחס לטענה שהעלית, כבוד היושב-ראש, בעניין חוסר הוודאות. אם מחר היו נפתחים שידוריו של תאגיד השידור הישראלי בשלושה ערוצים כפי שהוא היה אמור לשדר, נניח איפשהו בתחילת הדרך, המשמעות היא שבעד כל הפצה של ערוץ הוא היה משלם 3.7 מיליון שקלים. אנחנו מדברים על מלכתחילה דמי הפצה שהם מעל עשרה מיליון שקלים בשנה. 

<היו"ר איתן כבל:>
לדעתי את כבר לא בכיוון. 

<חגית ברוק:>
לא. אני רק רוצה לומר שהדלתא של חוסר הוודאות היא לא משמעותית כמו שזה נראה, כמו שמוצג כאן בדיון.

<היו"ר איתן כבל:>
אבל יקירה, חגית, ברשותך. אנחנו בנינו תבנית והיא נפתחה לכולם. סידרנו איכשהו – יותר טוב, פחות טוב – אבל הצלחנו לסדר את המהלך. נכון, אתי?

<אתי בנדלר:>
אכן כך. 

<היו"ר איתן כבל:>
להגיד לכם שזה המהלך הכי מושלם, אף אחד לא הצליח להביא לי עד עכשיו, אני חושב שהצלחנו לייצר איזון עד כמה שניתן, נגה.

יחד עם זאת, עדיין האיזון איננו שלם רק לקבוצה אחת, שזה ערוץ הכנסת ורשות השידור/התאגיד, ואני רוצה לתת לזה את המענה. אני רוצה להצביע, חברים, אני רוצה לגמור עם זה.

<הילה שמיר:>
אני מבקשת לדייק משהו שקשור ל-HD ול-SD. 

<היו"ר איתן כבל:>
לא, לא, עשי לי טובה. 

<הילה שמיר:>
נאמרו פה דברים לפרוטוקול.

<היו"ר איתן כבל:>
הילה, תשלחי לנו מכתב להבהרות. 

<הילה שמיר:>
לא אשלח. 

<היו"ר איתן כבל:>
אז עשי לי טובה. אני לא מתחיל. יש כלל בדיון. 

<הילה שמיר:>
נאמרו פה - - -

<היו"ר איתן כבל:>
הילה. הילה. 

<הילה שמיר:>
נאמרו פה דברים לא - - -

<היו"ר איתן כבל:>
לא, הילה. זה לא מעניין אותי. אני לא אתן, נשמה, חבל על הזמן. את יודעת מה למדתי בדיונים? אנשים, מרוב שהם רוצים להגיד, הם פותחים עוד ערוצים. יתחילו אלה לשאול ואלה.

<הילה שמיר:>
אם הנושא, אתם לא מתייחסים אליו, לא אכפת לי גם לא להתייחס. פשוט לא נאמרו דברים מדויקים. 

<נגה רובינשטיין:>
אין לכם סמכות, זה הכול. 

<הילה שמיר:>
לא נאמרו דברים מדויקים. זה שתגידי את זה לפרוטוקול - - -

<אסף אמיר:>
אולי פשוט להצמיד את השידור הציבורי לערוצים המסחריים במקרה הזה. הרי אין להם את הכוח להשפיע כרגע.

<היו"ר איתן כבל:>
אסף, תודה. הוא יועץ טוב, אבל בבקשה, לא במקרה הזה. 

<אסף וסרצוג:>
לא, אני רוצה שיתייחסו האם - - -

<הילה שמיר:>
ביקשו ממני לא להתייחס אז אני לא מתייחסת. 

<היו"ר איתן כבל:>
היא דיברה על ה-HD. על מה אתה רוצה? סליחה, לגבי מה אתה צריך התייחסות ממנה? 

<אסף וסרצוג:>
האם הם יכולים לכפות על - - -

<היו"ר איתן כבל:>
לא ביקשתם את התשובה על זה. תסלח לי, הדיון הוא לא על זה. אני כבר התקדמתי עם העניין. אני רוצה ממך תשובה - -

<לאה ורון:>
אתה גם ענית על זה, אסף. 

<היו"ר איתן כבל:>
- - על רשות השידור/תאגיד, וערוץ הכנסת. זה הכול. 

<קריאה:>
והחינוכית. 

<היו"ר איתן כבל:>
בל נמתין. אולי יעלה עוד ערוץ. 

<קריאה:>
בינתיים.

<אתי בנדלר:>
בינתיים החינוכית משדרים. 

<היו"ר איתן כבל:>
נכון, אבל הם חלק מהעניין, בסדר. בואו נגמור את זה. תמשיך כך, אז יעלו פה עוד נושאים. 

<אסף וסרצוג:>
אין לי תשובה כרגע לגבי זה. אמרתי את דעתי. אתם רוצים לקבוע את זה ב - - -

<היו"ר איתן כבל:>
אני רוצה שנעשה - -

<אסף וסרצוג:>
הבנתי. 

<היו"ר איתן כבל:>
- - את ההצעה הכי פחות טובה בהסכמה. אתם לא רוצים, אני אכפה את זה. אני לא יכול. 

<שי באבד:>
הציבוריים - - -

<אסף אמיר:>
הערוצים הציבוריים יסבסדו - - -

<היו"ר איתן כבל:>
אסף, אני מדבר שוטף. יש לי עוד יום שלם פה, אני לא צריך עזרה ממך. 

<עיסאווי פריג' (מרצ):>
איתן, אתה מצביע על זה?

<היו"ר איתן כבל:>
כן, כן. אני מסיים עכשיו הכול. שי, אני רוצה להגיד לך את הדבר הבא. ערוץ הכנסת - - -

<שי באבד:>
מסבסדים את המערך. מכיר את זה. 

<היו"ר איתן כבל:>
אני יודע, מתאר לעצמי. מה נקודת המוצא פה? שיש כאן מצב שהם, יש להם תקציב. אם אתה מעלה להם - -

<לאה ורון:>
את התשלום עבור דמי ההפצה.

<היו"ר איתן כבל:>
- - והם ממומנים, אז סליחה, אתה רוצה, תגיד שהמדינה תשלים להם את מה שהם צריכים לשלם מעבר. הסיכוי שזה יקרה הוא לא גדול אבל אני לא רוצה למצוא את עצמי, מה שלא ננעל היום אחר כך יגידו - - -

<לאה ורון:>
שבתוספת העלויות תישא המדינה.

<אסף וסרצוג:>
לא. חברים, אם אתם תכתבו שבתוספת העלויות תישא המדינה יבוא הגורם המפעיל וייקח סכום בלתי מוגבל כי המדינה נושאת בעלויות. זה לא עובד ככה. 

<שי באבד:>
התוספת שווה בשווה בין הערוצים הציבוריים - - -

<קריאות:>
- - -

<היו"ר איתן כבל:>
אז תיתנו לי דרך. 

<קריאה:>
מעבר למקסימום שקיים היום.

<קריאה:>
אבל מבחינתו, אנחנו מחויבים לשדר על-פי חוק ואין לו שום מגבלה, הוא גם כן יקבע איזה סכום שהוא רוצה. 

<אסף וסרצוג:>
גם היום אתה מחויב לפי חוק ואתה משלם הרבה כסף. 

<קריאה:>
היום קובעים את זה השרים.

<אסף וסרצוג:>
קובעים את זה בהתאם לעלויות שאומרים להם. 

<קריאות:>
- - -

<אתי בנדלר:>
אבל צריכים לעגן את זה בחוק. 

<היו"ר איתן כבל:>
בדיוק. מה אני ביקשתי?

<רועי פולקמן (כולנו):>
זה ייקבע במכרז. 

<היו"ר איתן כבל:>
מה אני ביקשתי?

<רועי פולקמן (כולנו):>
אני אתך. 

<היו"ר איתן כבל:>
אני יודע שאתה אתי. בתחילת הדרך אמרתי שאני רוצה שבחוק ייכתב עכשיו. אני לא קובע להם, אני לא לוחץ אותם. אני רוצה שהדברים יהיו ברורים עכשיו כבר בתוך החוק. 

<קריאה:>
מה אתה מסכם? 

<היו"ר איתן כבל:>
כל ההצבעה היא עכשיו על זה.

<עיסאווי פריג' (מרצ):>
איך תצביע ואין לך נוסח? 

<היו"ר איתן כבל:>
לא. זה משפט. 

<עבד אל חכים חאג' יחיא (הרשימה המשותפת):>
אז בואו נשמע את המשפט, צריך לדעת על מה אנחנו מצביעים. 

<קריאות:>
- - -

<היו"ר איתן כבל:>
אז תכתיבי לה ניסוח. 

<אתי בנדלר:>
שי, לאיזה תקופה? 

<היו"ר איתן כבל:>
סליחה, אני עושה הפסקה עשר דקות. חוזרים, מצביעים. 

<(הישיבה נפסקה בשעה 10:20 ונתחדשה בשעה 10:40.)>
<היו"ר איתן כבל:>

ברשותכם. יש לנו כאן שני תיקונים ותוספות שאני רוצה להכניס. אני מצביע ושלום עלייך נפשי, ואנחנו נעמיד להצבעה כמובן את הדברים. 

<לאה ורון:>
חגית, תקריאי בבקשה.

<חגית ברוק:>
אבל הנוסח לא מוסכם. 

<היו"ר איתן כבל:>
הנוסח לא מושלם כפי שאתם רוצים. הוא מושלם כפי שאני רוצה.

<קריאה:>
לא מוסכם. 

<היו"ר איתן כבל:>
אסף רוצה את התוספת, להוריד את "ככל הניתן". אני מתנגד.

<שי באבד:>
אתה צודק.

<היו"ר איתן כבל:>
אני יודע שאני צודק. אני משתדל. 

<לאה ורון:>
את מוכנה להקריא את הנוסח?

<אתי בנדלר:>
הם עכשיו מציעים להוסיף הוראה נוספת לאמות המידה שלפיהן ייבחר הגורם המפעיל הפרטי, שתתייחס לנושא של גובה דמי ההפצה. הוא נותן פתרון חלקי בלבד, הוא נותן קריאת כיוון.

<היו"ר איתן כבל:>
חגית, בבקשה.

<חגית ברוק:>
הסעיף שאנחנו מבקשים לתקן הוא בפסקה (3) לחוק ומדובר בהוספה של סעיף קטן (ג)(2) שקובע את אמות המידה לבחירת הגורם המפעיל הפרטי במכרז, במינוי הגורם המפעיל הפרטי יובאו בחשבון בין השאר שיקולים אלה: 

<לאה ורון:>
תקריאי מחדש. 

<חגית ברוק:>
זה לא נוסח חדש. 

<יעקב פרי (יש עתיד):>
את מקריאה סעיף קטן (2)?

<חגית ברוק:>
סעיף (ג)(2) שאותו ביקשנו להוסיף ועל זה הוועדה כבר הצביעה, שמוסיף שיקולים לבחירת הגורם המפעיל הפרטי, שיקולים שתשקול ועדת המכרזים במכרז. זה סעיף (ג)(2) שהוא כבר קיים, הוועדה הצביעה עליו והוא מתחיל במלים: במינוי גורם מפעיל פרטי יובאו בחשבון בין השאר שיקולים אלה.

בדיון הקודם או הקודם שקדם לו, הוספנו פסקה (5), שאומרת שאחד השיקולים יהיה: היקף הפחתת דמי ההפצה בידי הגורם המפעיל. לפסקה הזאת, לפסקה (5), אנחנו מבקשים להוסיף את התוספת הבאה: היקף הפחתת דמי ההפצה בידי הגורם המפעיל, ובלבד שגובה דמי ההפצה שישלמו הגופים ששידוריהם מופצים לפי סעיף 6(א)(3)(4) ו-(6) - - -

<הילה שמיר:>
זאת אומרת, הערוצים הציבוריים?

<חגית ברוק:>
זה הערוצים הציבוריים. (3) זה כנסת, (4) זה רשות השידור, (6) זה טח"י.

לפי סעיף 6(א)(3)(4) ו-(6), לא יעלה, ככל הניתן - - -

<אתי בנדלר:>
לא. אמרנו בלי "ככל הניתן". 

<חגית ברוק:>
אני מקריאה את זה בינתיים, ותכף. 

<יעקב פרי (יש עתיד):>
תורידו "ככל הניתן".

<חגית ברוק:>
לא יעלה, ככל הניתן, על גובה דמי ההפצה המרביים - - -

<שי באבד:>
תורידי את "ככל הניתן".

<היו"ר איתן כבל:>
בוודאי. אני אצביע על זה בלי "ככל הניתן". 

<עיסאווי פריג' (מרצ):>
שתקרא את זה ברצף. 

<חגית ברוק:>
הם מבקשים שאני אכתיב ואתם מבקשים ברצף. 

<היו"ר איתן כבל:>
סליחה, תודה רבה לכל אלה שמעודדים אותי מאחור. יש כאן יושב-ראש אחד, מי שלא שם לב. 

<דוד אמסלם (הליכוד):>
אתה מתכוון בישיבה הזו.

<היו"ר איתן כבל:>
בישיבה הזו. כן, אדוני. אני יודע שיש פה שני יושבי-ראש, אבל יש את האחד היום. 

<דוד אמסלם (הליכוד):>
האחד והיחיד אפילו. 

<היו"ר איתן כבל:>
בקצב של הכתבה בשלב הזה.

<לאה ורון:>
חגית, תמשיכי בבקשה. רוצים להצביע ולהתקדם הלאה. 

<עיסאווי פריג' (מרצ):>
שאיפות להיות יושב-ראש זה לגיטימי. 

<היו"ר איתן כבל:>
תמיד. 

<חגית ברוק:>
לא יעלה על גובה דמי ההפצה המרביים שעשויים הגופים האמורים לשלם לפי הוראות סעיף 9(א) ו-(ב) כנוסחם ערב תחילתו של חוק התכנית הכלכלית (תיקוני חקיקה ליישום המדיניות הכלכלית לשנות התקציב 2017 ו-2018), התשע"ז, התשע"ו. 

<היו"ר איתן כבל:>
בסדר. נתמודד עם התשע"ז. 

<חגית ברוק:>
המשמעות היא שהיום, כמו שאמרנו כבר, דמי ההפצה יכולים להיות משתנים בהתאם לשאלת פתיחתו של מרבב והקיבולת הפנויה, ולכן אנחנו מתייחסים לגובה דמי ההפצה המרביים שהם יכולים לשלם בהתאם למצב דהיום, לפי הוראות סעיפים 9(א ו-(ב).

<היו"ר איתן כבל:>
תודה, גברתי. הילה, רק אם את מוסיפה, לא פותחת לנו עוד ערוץ. 

<הילה שמיר:>
שום דבר, מעירה על הנוסח. שתי הערות. הערה ראשונה נוגעת להערה שהייתה פה של נציג תאגיד השידור הציבורי. צריך לציין, הרי יכול להיות שזה לא יהיו בדיוק אותם ערוצים, אז גם אלה שיבואו במקומם. יכול להיות שזה יהיה ערוץ - - -

<חגית ברוק:>
בתיקונים העקיפים של חוק השידור הציבורי.

<קריאה:>
חוק הפצת שידורים. 

<היו"ר איתן כבל:>
היא הוסיפה את זה.

<חגית ברוק:>
יש כבר תיקונים לחוק.

<היו"ר איתן כבל:>
חגית, תודה. הלאה. 

<הילה שמיר:>
דבר שני, הנוסח הוא – דמי ההפצה המרביים שעשויים הגופים האמורים לשלם. הם משלמים היום. מה הכוונה שעשויים? יש סכום שמשולם כרגע.

<חגית ברוק:>
זה מה שהסברתי. היום הם משלמים סכום שאנחנו יודעים מהו, זה 3.7 עבור כל ערוץ. בהנחה שנפתח מרבב נוסף - -

<היו"ר איתן כבל:>
הוא משנה. 

<חגית ברוק:>
- - דמי ההפצה יכולים לעלות. 

<היו"ר איתן כבל:>
חגית, את צודקת. הבנו את העניין. העיקר שאני הבנתי. תודה. 

<הילה שמיר:>
כלומר, שמשולמים לפי החישוב של היום. 

<חגית ברוק:>
שיכולים להיות משולמים ולא מה שמשולם בהכרח בפועל בהתאם למצב - - -

<עיסאווי פריג' (מרצ):>
איתן, שאני אבין. 3.7 זה המחיר המקסימלי שהיום הערוץ משלם דמי הפצה. 

<קריאה:>
נכון. 

<עיסאווי פריג' (מרצ):>
זאת התקרה.

<יעקב פרי (יש עתיד):>
איתן, ומה זה ה-1.5?

<עיסאווי פריג' (מרצ):>
זה יורד. 

<שי באבד:>
לא לציבורי. למסחרי. 

<לאה ורון:>
אפשר להצביע?

<אתי בנדלר:>
לפני ההצבעה. אסף, אני מבקשת להוסיף מילה אחת, בהסכמה אני מניחה. בסעיף קטן (ה)(2) המוצע, שם מדובר על הפחתה בסך התשלומים והעלויות, ככל שתהיה הפחתה כאמור, מדובר כאן ככל שתושג התייעלות בתשלום דמי הפצה אצל הרשות השנייה, ביקשתי לוודא שכאן מדובר על הפחתה כללית, לכלל הערוצים ולא משהו פרטני. ואכן אסף הודיע לי שהכוונה שהפחתה ככל שתהיה, תהיה כוללת, ונבהיר זאת בנוסח. אז אני מבקשת להבהיר זאת בנוסח. 

<חגית ברוק:>
למה זה נדרש? אנחנו לא בטוחים שנדרש. 

<הילה שמיר:>
למה זה נדרש בנוסח? 

<חגית ברוק:>
ברגע שהתייחסנו לסך התשלומים והעלויות ולא התייחסנו לדמי הפצה, מדובר - - -

<אתי בנדלר:>
חגית, ככל שיהיה צורך נבהיר זאת בנוסח.

<חגית ברוק:>
ככל שיהיה צורך. 

<אתי בנדלר:>
הכוונה היא להפחתה כוללת.

<חגית ברוק:>
נכון. 

<היו"ר איתן כבל:>
אני מביא להצבעה. תקריאי בבקשה, גברתי. 

<יעקב פרי (יש עתיד):>
איתן, לא צריך את ההבהרה לגבי HD, SD?

<היו"ר איתן כבל:>
אחרי זה נעשה את ההבהרה. 

<לאה ורון:>
כל פסקה (10) בסעיף 9, מה שמונח לפני חברי הכנסת, לרבות מה שהקריאה עורכת-הדין ברוק, השינויים שהוכנסו.

<אתי בנדלר:>
נכון. שזה לסעיף אחר.

<לאה ורון:>
לסעיף אחר, לסעיף 2(ג)(2). חבר הכנסת אחמד טיבי יצביע במקום חבר הכנסת ג'מאל זחאלקה; חבר הכנסת דוד אמסלם יצביע במקום חברת הכנסת נורית קורן.

<אתי בנדלר:>
עוד מילה אחת, אדוני, לפני ההצבעה. 

<היו"ר איתן כבל:>
אני מרגיש כמו לפני לידה כבר. הראש מבצבץ.

<אתי בנדלר:>
אני לא אפריע לראש לצאת. בהפסקה היו חילוקי דעות וויכוחים האם ניתן לחייב את הערוצים המסחריים להפיץ את שידוריהם - - -

<היו"ר איתן כבל:>
רציתי לעשות את זה אחרי ההצבעה. תודה, גברתי. 

<אתי בנדלר:>
בסדר, אז אני אתאפק. 

<היו"ר איתן כבל:>
תודה. מי בעד, ירים את ידו. מי נגד?

הצבעה

בעד – פה אחד

פסקה (10) לסעיף 9, לרבות השינויים שהוקראו על-ידי עורכת-דין ברוק לסעיף 2(ג)(2), נתקבלו. 

<היו"ר איתן כבל:>
אושר פה אחד. תודה רבה לכם. 

<חגית ברוק:>
רגע. לא סיימנו.

<היו"ר איתן כבל:>
את החלק הזה.

<חגית ברוק:>
 יש עוד סעיף. 

<היו"ר איתן כבל:>
קודם כול את זה סיימנו. בבקשה, אחר כך אני אחזור לערוץ HD. אני רוצה הבהרה לפרוטוקול.

<אתי בנדלר:>
הבהרה מהיועצת המשפטית של הרשות השנייה האם יש להם סמכות לחייב את הערוצים המסחריים להפיץ את שידוריהם ב-HD.

<קריאה:>
בעידן+.

<אתי בנדלר:>
בטכנולוגיית SD.

<יעקב פרי (יש עתיד):>
הילה, אנחנו רוצים שזה יהיה כתוב בפרוטוקול, אז תעשי את ההבהרה.
<הילה שמיר:>
ישנם כמה אופני הפצה על-ידי הרשות השנייה. כשהרשות השנייה מפיצה את השידורים של 2 ו-10, בצורה לוויינית, לא בעידן+ - בצורה לוויינית, למי שאין עידן+ - יכולה מכוח הוראות ברישיון לחייב אותם לעבור ל-HD, גם לגבי ההפצה שהיא מפיצה למוקדי השידור של הוט ושל יס. 

אבל, בשונה מכך, ויש לזה רציונל, בעידן+, בכוונה נכתב שהערוצים האלה, כמו ערוצים אחרים, צריכים להיות משודרים ב-SD, כדי שגם אנשים מעוטי-יכולת שאין להם בהכרח טלוויזיות עם HD ולא רוצים לעבור לטכנולוגיה כזו, יוכלו לקלוט את הערוצים האלה.

ולכן, בעניין של עידן+ ההפצה היא ב-SD. רק אם הערוצים האלה מבקשים זאת ונערך הליך שוויוני לפי הוראות החוק, רק אז הם יכולים לקבל גם ערוץ HD, מבלי לגרוע מהחובה שלהם להיות מופצים ב-SD. 

<יעקב פרי (יש עתיד):>
מה אומר האוצר? זה מקובל עליו?

<הילה שמיר:>
זה החוק. איך זה יכול להיות לא מקובל? 

<אסף וסרצוג:>
אי-אפשר לכפות - - -

<אחמד טיבי (הרשימה המשותפת):>
משפט אחד לפרוטוקול, בשם חבר הכנסת עיסאווי וחבר הכנסת חאג' יחיא. הערוץ הערבי "הלא", מה שעיסאווי הזכיר, אני מבקש שייאמר לפרוטוקול מה הייתה התשובה הקודם. איך אפשר להשאיר, לא לפגוע ב"הלא" ולצרף אותו?

<היו"ר איתן כבל:>
הוא בתוך התהליך. 

<קריאה:>
הוא בתוך הערוצים הייעודיים. 

<אחמד טיבי (הרשימה המשותפת):>
ופניתם אליו?

<היו"ר איתן כבל:>
כן, כן. 

<הילה שמיר:>
בעבר הוא לא רצה לעלות, אולי עכשיו כן. 

<עבד אל חכים חאג' יחיא (הרשימה המשותפת):>
כבוד היושב-ראש, רק רציתי לגבי אותם ערוצים לוודא שהם ממשיכים גם לשדר בלוויין אחרי שהם נכנסים לעידן+ - 10, 2. 

<קריאה:>
כן. 

<חגית ברוק:>
זה לא קשור לחוק הזה.

<עבד אל חכים חאג' יחיא (הרשימה המשותפת):>
אני רוצה לשמוע תשובה. רוצה לשמוע את זה לפרוטוקול כי מי שאין לו עידן+.

<קריאה:>
התשובה היא כן. 

<היו"ר איתן כבל:>
תודה. ניתנה תשובה. בבקשה, חגית, מה נשאר לנו?

<חגית ברוק:>
נשארה פסקה (11) שמתקנת את סעיף 10. אני מקריאה: 

"בסעיף 10, במקום סעיף קטן (א) יבוא: 

"(א) היה הגורם המפעיל מי שאינו גורם מפעיל פרטי, ישמשו דמי ההפצה שישולמו לו לכיסוי ההוצאות הכרוכות במילוי תפקידיו לפי חוק זה, בלבד";

<לאה ורון:>
היא קוראת מעמוד 259 לחוק עצמו. לא לנוסח החדש שהפצנו אלא לחוק עצמו.

<היו"ר איתן כבל:>
המקורי, כן. 

<חגית ברוק:>
"(א) היה הגורם המפעיל מי שאינו גורם מפעיל פרטי, ישמשו דמי ההפצה שישולמו לו לכיסוי ההוצאות הכרוכות במילוי תפקידיו לפי חוק זה, בלבד";

בעצם, המשמעות היא שגורם מפעיל פרטי כן יוכל להשיא רווחים מדמי ההפצה שישולמו לו. 

<היו"ר איתן כבל:>
בסדר גמור. 

<אתי בנדלר:>
כן, אבל דמי ההפצה ישולמו אך ורק - - -

<חגית ברוק:>
דמי ההפצה בהגדרתם – זה מה שהסברנו קודם ואני אחזור על זה – זה סך התשלומים והעלויות שנדרשים לשם הפצת השידורים. זאת ההגדרה של "דמי הפצה" בסעיף 9.

<היו"ר איתן כבל:>
אני הבהרתי את זה וביקשתי להבהיר.

<חגית ברוק:>
אני חוזרת שוב, אבל כן. 

<היו"ר איתן כבל:>
תודה. מי בעד, ירים את ידו. 

הצבעה

בעד – פה אחד

פסקה (11) נתקבלה.

<היו"ר איתן כבל:>
תודה, אושר. 

<לאה ורון:>
אושר פה אחד.

<אביטל סומפולינסקי:>
2, פסקה (4).

<חגית ברוק:>
עמוד 257 בנוסח המקורי. אני מדברת על סעיף 2א רבתי, סעיף קטן (א), פסקה (4). סעיף 2א מדבר על סמכות שר התקשורת לתת היתר הפעלה לגורם מפעיל פרטי. זה בעצם סוג של מסגרת רישויית לגורם המפעיל הפרטי. לשר יש סמכויות לקבוע כל מיני הוראות בכל מיני נושאים במסגרת היתר ההפעלה. אחד הנושאים שבהם יכול לקבוע השר הוראות זה (4): "קביעת גובה דמי ההפצה בידי הגורם המפעיל הפרטי לפי סעיף 9(ד) ואופן תשלומם;"

<היו"ר איתן כבל:>
אוקיי. 

<אתי בנדלר:>
השאלה אם צריך גם להפנות לסעיף אמות המידה כי שם המגבלה של גובה דמי ההפצה – הסעיף שהוסף. 

<אביטל סומפולינסקי:>
2ג(2)(5).

<היו"ר איתן כבל:>
תבדקו את זה. 

<חגית ברוק:>
זה היתר הפעלה וזה - - -

<אתי בנדלר:>
זה אמות מידה אבל בתוך אמות המידה כתבנו בפירוש הגבלה גם על הגובה.

<יעקב פרי (יש עתיד):>
אתי, קובע את זה שר האוצר או שר התקשורת?

<חגית ברוק:>
שר התקשורת. 

<אתי בנדלר:>
שניהם.

<חגית ברוק:>
לא. את היתר ההפעלה נותן רק שר התקשורת.

<יעקב פרי (יש עתיד):>
סעיף קטן (4) זה קביעה של שר התקשורת.

<היו"ר איתן כבל:>
תודה רבה. אם יש עניינים שצריך אחר כך לבחון אותם, תבחנו אותם. 

<אתי בנדלר:>
אם יהיה צורך, נפנה. 

<לאה ורון:>
להוסיף את סעיף אמות המידה.

<היו"ר איתן כבל:>
מי בעד, ירים את ידו. 

הצבעה

בעד – פה אחד

סעיף 2א(א)(4) נתקבל.

<היו"ר איתן כבל:>
תודה, אושר. זהו?

<לאה ורון:>
זהו. עכשיו אסף צריך לענות לגבי - - -

<היו"ר איתן כבל:>
אסף, 13ג.

<יעקב פרי (יש עתיד):>
זה גומר את הסיפור של עידן"?

<היו"ר איתן כבל:>
אני לא פותח את הדיון.

<מלי פולישוק:>
רק הצבעתי. אני רוצה להעיר הערה אישית. 

<שי באבד:>
אסף, את סעיף 13ג צריך לפצל. 

<לאה ורון:>
משרד האוצר מבקש לפצל את סעיף 13ג. 

<היו"ר איתן כבל:>
סעיף "אפורי". 

<לאה ורון:>
עמוד 266, סעיף 13ג.

<היו"ר איתן כבל:>
חברותי וחברי חברי הכנסת, סעיף 13ג הידוע, שקיבל את הכינוי סעיף "אפורי", האמריקאי, או מי שכבר לא קיבל את "אפורי" במנות גדושות, אז מה שקראנו קודם "הסעיף האמריקאי". 

<קריאות:>
- - -

<היו"ר איתן כבל:>
סליחה, אנשי האוצר שם. יש שלב שנהיים חירשים באוצר, באגף התקציבים? גם לא רואים, לא מבינים. 

<לאה ורון:>
אביטל, מה קורה עם 13לח?

<היו"ר איתן כבל:>
היא תכף תגיד. אני רוצה להגיד את הדבר הבא לפרוטוקול, חשוב. אני רוצה להזכיר את סעיף 13ג, הסעיף שבאו האמריקאים ואמרו, מה שנקרא האולפנים הגדולים, בטענה שהסעיף הזה במשמעותו, אם הוא מתקבל כפי שהוא - - -

<דוד ביטן (הליכוד):>
בואו נבטל אותו.

<היו"ר איתן כבל:>
אנחנו כבר אחרי, אלוהים. אני מסביר למה אני לא מעלה אותו. 

<דוד ביטן (הליכוד):>
מצוין.

<היו"ר איתן כבל:>
אין לך עוד איזה משהו בוועדת הכנסת?

<דוד ביטן (הליכוד):>
אני צריך לעבוד בכל מיני דברים, ואתה בא אלי בטענות? 

<היו"ר איתן כבל:>
אני רוצה להגיד לפרוטוקול. ממשלת ישראל – הודעתי בשלב כזה או אחר – שזה היה מונח לפתחה, כיוון שמדובר במדיניות, שקלה הממשלה, יותר נכון זה הונח לפתחו בסופו של עניין של ראש הממשלה, וראש הממשלה בשלב הזה החליט שלא יושת או לא נפעיל את 13ג, ולכן אנחנו מפצלים אותו.

<דוד ביטן (הליכוד):>
למה מפצלים? בוא נדחה. 

<היו"ר איתן כבל:>
לא. 

<דוד ביטן (הליכוד):>
לפצל. אני לא מבין. 

<עיסאווי פריג' (מרצ):>
מה זה מפריע לך? 

<דוד ביטן (הליכוד):>
אם ירצו, יביאו את זה עוד פעם. הפיצול אומר שבעוד חודש - - -

<היו"ר איתן כבל:>
לא, לא. לכן, אני מבקש - - -

<דוד ביטן (הליכוד):>
ירצו, יביאו עוד פעם. 

<היו"ר איתן כבל:>
תגיד לי, אתה יושב-ראש הקואליציה או אני, אלוהים.

<קריאה:>
הוא. 

<היו"ר איתן כבל:>
מי בעד הפיצול של סעיף 13ג,ירים את ידו?

הצבעה

בעד – פה אחד

הבקשה לפצל את סעיף 13ג נתקבלה.

<היו"ר איתן כבל:>
תודה רבה, אושר.

<לאה ורון:>
פה אחד. 

<קריאות:>
- - -

<היו"ר איתן כבל:>
דוד, פולקמן, אני כבר הצבעתי. זה כבר הוצא, מה אתה מבלבל לו את המוח.

<חגית ברוק:>
אני רוצה לציין. סעיף 13ג פוצל אבל סעיף 13ד שאושר בדיון הקודם מתבסס על ההנחה שמתקיימת הפצת שידורים באינטרנט בידי הגורם המפעיל, ולכן יידרשו התאמות נוסח. ככל הנראה יידרשו התאמות נוסח – לא נדרשנו לזה עדיין. 

<היו"ר איתן כבל:>
מאה אחוז. מאושר. מי בעד ההתאמות בסעיף 13ד, שנובעות מפיצול 13ג, התאמות ל-13ד. מי בעד, ירים את ידו.

הצבעה

בעד – פה אחד

הבקשה לערוך התאמות בסעיף 13ד, ככל שיידרש, נתקבלה.

<היו"ר איתן כבל:>
תודה. זה התאמות נוסח. 

<הילה שמיר:>
אני לא מבינה את זה, סליחה. 

<אתי בנדלר:>
אני מודיעה בזאת שייתכן שנצטרך לעשות התאמות נוספות בסעיפים נוספים - -

<קריאה:>
כל הפרק הזה. 

<אתי בנדלר:>
 - - שמפנים לסעיף 13ג, וכמובן שאנחנו נעשה את זה.

<היו"ר איתן כבל:>
אוקיי. תודה. מי בעד ההתאמות הנוספות, אם תידרשנה, מסעיפים לסעיפים הנובעות מפיצול 13ג, ירים את ידו. 

הצבעה

בעד – פה אחד

הבקשה לערוך התאמות נוסח נוספות הנובעות מפיצול סעיף 13ג, ככל שיידרשו, נתקבלה.

<היו"ר איתן כבל:>
תודה. אושר. 

<חגית ברוק:>
אני ממשיכה לסעיף 13לח, זה בפסקה (17) אבל בנוסח הכחול – יש לנו שינוי מאז. 

<לאה ורון:>
עמוד 286. 

<חגית ברוק:>
זה לא בנוסח שנמצא אצלם בעמוד 286.

<לאה ורון:>
אוקיי. תקריאי את זה בתיקוני נוסח.

<חגית ברוק:>
זה נוסח שהופץ לוועדה לפני כמה דיונים. 

"(17) לפני סעיף 14, תחת כותרת פרק ה' יבוא:
"13לח. פטור לגורם המפעיל לעניין חוק זכות יוצרים וחוק זכויות מבצעים ומשדרים 
(א) על אף האמור בכל דין, הגורם המפעיל לא יישא באחריות על הפרתה של זכות לפי חוק זכות יוצרים או חוק זכויות מבצעים ומשדרים, בשל הפצת שידורים לפי סעיפים 6 ו-7." אני מוחקת את 13ג שהוחלט לפצלו כרגע. 

<היו"ר איתן כבל:>
בסדר. 

<חגית ברוק:>
"(ב) היה הגורם המפעיל גורם מפעיל פרטי שהוא בעל רישיון כללי לשידורים באמצעות תחנות השידור הספרתיות, לא יחולו הוראות סעיף קטן (א) על השידורים הנוספים כמשמעותם בסעיף 12(א(א), שהוא משדר בהתאם לרישיונו. 

<לאה ורון:>
היא קוראת בעמוד 286, בתיקונים. 

<חגית ברוק:>
הגורם המפעיל הוא - - -

<היו"ר איתן כבל:>
ברור, כבר דיברנו על הדברים האלה. זה רק ההתאמות הנדרשות שנובעות במקום שאמרנו ש-13ג מופיע. מי בעד, ירים את ידו. 

הצבעה

בעד – פה אחד

סעיף 13לח, בשינויים, נתקבל.

<היו"ר איתן כבל:>
תודה. אושר. זהו? חגית, עוד משהו?

<חגית ברוק:>
נראה לי שלא.

<היו"ר איתן כבל:>
אוקיי. תודה. "נראה" זה כמעט כמו "ככל הניתן". 

<חגית ברוק:>
אני חושבת שסגרנו הכול, אני אסתכל עוד פעם. 

<היו"ר איתן כבל:>
אם יהיה במהלך עוד משהו שפתאום נשמט מאתנו, נחזיר את זה. אני רוצה להזכיר לאוצר בכל הנוגע לעובדים. אני רוצה להזכיר את שמירת הזכויות של העובדים הקיימים בתוך המערכת. שירה, זו גם התחייבות שנתתם בתחילת הדרך ואני רוצה להזכיר אותה גם עכשיו לפרוטוקול. 

על זה אנחנו אומרים בסוף "ויחי", ספר ראשון, תם ונשלם ברוך לאל בורא עולם. תודה רבה לכולם.

<לאה ורון:>
המדובר על העובדים ברשות השנייה לטלוויזיה ורדיו. 

<עיסאווי פריג' (מרצ):>
18 העובדים הקיימים. 

<היו"ר איתן כבל:>
תודה רבה לכם. סיימנו פרק אחד. את רוצה בכל זאת לומר משהו, גברתי?

<מלי פולישוק:>
היה לי רעיון להגיד משהו אחר נוכח ההודעה. 

<היו"ר איתן כבל:>
אם זה רעיון אז - - -

<מלי פולישוק:>
לא, לא רעיון. בגלל שהזכרתם את שמי בהודעה לתקשורת וראית את המכתב.

<היו"ר איתן כבל:>
אני כבר התנצלתי בפנייך, גברתי. 

<מלי פולישוק:>
אז אני רוצה לשנות את מה שרציתי להגיד, ולהגיד לך תודה.

<היו"ר איתן כבל:>
תודה.

<מלי פולישוק:>
בשם כל האיגודים של היוצרים משום שבאמת עשית כאן מהפך גדול מאוד בחקיקה, ואני מקווה שגם להבא, לכשיהיו נושאים, תגן עלינו. וכל חברי הכנסת, לא רק אתה.

<היו"ר איתן כבל:>
תודה. אני רוצה להגיד לך, גברתי, שאני מגן עליכם מהיום הראשון שאני פה.

<מלי פולישוק:>
אני יודעת, ותודה רבה. 

<היו"ר איתן כבל:>
תודה רבה לכם. 

<מיכל גרוס:>
איתן, גם אני רוצה לומר לך תודה בשם עובדי הרשות השנייה. 

<היו"ר איתן כבל:>
תודה לך. 

<

2. סעיף 28(6), (13) ו-(14) וסעיפים 29, 30, 31 בעניין הסדרת שידורי ספורט>
<היו"ר איתן כבל:>
אני מבקש להתחיל את סעיף 2: סעיף 28(6), (13) ו-(14) וסעיפים 29, 30, 31 בעניין הסדרת שידורי ספורט. אני רוצה להזכיר לכם, ברשותכם, את הדבר הבא. 

אני אחזור לאחור ואומר שזה החוק היחיד שלא התקדמנו בו כפי שציפיתי ורציתי. הוועדה הלכה לקראת כל הגורמים בצורה, אני חושב, לא מקובלת כל כך. כיוון שאנחנו, הרצון הכן שלנו, הוא באמת להגיע לתוצאה ולא, איך אומרים, לאכול את הענבים ולא לריב עם השומר, מצאנו את עצמנו, האמת, בהתקדמות מאוד גדולה על-ידי כל הגורמים השונים. 

אני חוזר ואומר. הגורמים השונים הם לא רק סלקום וצ'רלטון. הגורמים השונים זה מערכות נוספות שמתקיימות בתוך השוק, ואני אומר את זה בצורה מאוד ברורה לכם, חברותי וחברי חברי הכנסת, ואומר את זה גם לכל הנוכחים ואלה שצופים בנו עכשיו דרך הערוץ, ואני בטוח שיש מי שצופה עכשיו. 

<יעקב פרי (יש עתיד):>
צופינו היקרים.

<היו"ר איתן כבל:>
יש כאלה שאני בטוח שהם צופים בנו עכשיו. ואני רוצה להבהיר שגם עכשיו, לפני שאני נכנס לתוך התהליך, אני לא מתכוון שמישהו יחשוב שהתהליך שאנחנו עוברים פה אמור להיטיב עם אחד מהצדדים בלבד. 

התפקיד של הוועדה כמו שאמרתי הוא בראש ובראשונה לייצר תחרות שתגרום להורדת מחירים. אנחנו לא עובדים אצל אף גורם, לא סביב השולחן הזה ולא סביב אף שולחן אחר שהוא לא כאן. חשוב שנבהיר את זה, ויש לי הרגשה שיש מי שעדיין רוצה לנצל את הבית הזה בתהליכים של משא ומתן. 

אנחנו עמלנו קשה והיה ויכוח קשה בתוך החדר הזה עד כמה נדרשת ההתערבות של הבית הזה, של המחוקק, במחירים, האם זה תפקידנו, האם לשם כך אנחנו עמלים כאן. והגענו למסקנה שאנחנו רוצים לתת לשוק לעשות את עבודתו. 

ואני רוצה להבהיר שאנחנו לא נהסס, ואני אומר את זה גם לאנשי האוצר, שמי שינצל או יבקש לנצל את החקיקה בצורה חד-צדדית, אנחנו לא נסכים לזה. 

אנחנו בכל זאת, לפחות אני – האוצר ביקש להציע הצעה, שעל פניו היא נראית לי. כמובן, כל הצעה שתובא, צריך למצוא בה את התיקונים, היא צופה פני עתיד. פעם אחת למי שעדיין לא סיים, וגם בתהליכים הרחוקים. אני מדבר בשלב הזה על ה-Must Sell, על חובת המכירה.

<לאה ורון:>
ההצעה הועברה אתמול לוועדת הכלכלה מהאוצר, ולפיכך גם הדפסנו עבור כל המוזמנים את הנוסח שיהיה להם מול העיניים. חברי הכנסת כמובן, יש להם את הנוסח בטבלטים. 

<היו"ר איתן כבל:>
שירה, אני כבר אומר את זה גם לכם, אמרתי את זה גם לאסף ואמרתי את זה גם לאמיר, לגבי ה"מפעלים". 

אני אאפשר להתייחס ל"מפעלים", אני לא מתכוון להביא להצבעה את ה"מפעלים". אני אומר זאת בצורה ברורה. לא התקיים דיון מעמיק בעניין הזה, היו שאלות רבות, אני לא מתכוון להסיר את זה מעל סדר-היום. אני אפצל את זה ואם האוצר יחליט שהוא רוצה במהלך ינואר להביא את זה, אנחנו נבוא בדין ודברים. אני אומר את זה ואמרתי זאת בצורה מאוד מאוד ברורה.

אין המשמעות שהנושא יורד מסדר-היום. אני רוצה להבהיר את זה, ובמהלך ינואר זה יובא לכאן לדיון מחודש. אני מאוד מקווה – אחרי שאנחנו באנו בדברים גם עם הגורמים הבין-לאומיים שהוציאו לנו, כמו בדיוק עם האמריקנים; את האמריקנים פיצלנו, ופה הסיפור הוא בוטה לא פחות. 

אז בבקשה, אנחנו יוצאים לדרך. גברתי.

<שירה גרינברג:>
לגבי ה"מפעלים", אנחנו היינו שמחים בסופו של דבר מבחינת הבשורה של המחיר לצרכן, אנחנו רוצים רק להבהיר שהמחיר לצרכן יהיה הנמוך ביותר שניתן יהיה להשיג אם נעשה גם על "מפעלים" וגם על הערוצים. 

<היו"ר איתן כבל:>
שירה, אני מתחייב - - -

<שירה גרינברג:>
- - - יבוא לידי ביטוי ולכן אנחנו רוצים לבקש ממך לשקול את זה שוב ואולי רגע להמתין. 

<יעקב פרי (יש עתיד):>
לדון גם בערוצים וגם ב"מפעלים"? 

<שירה גרינברג:>
כן. 

<היו"ר איתן כבל:>
חבל על הזמן, פרי. 

<עיסאווי פריג' (מרצ):>
אין סיכוי לדון בשניהם? 

<היו"ר איתן כבל:>
אין סיכוי. יש יותר מדי שאלות, בוודאי עד הזמן שצריכה ללכת היועצת המשפטית. אני אומר לך, אני כיושב-ראש הוועדה טרם השתכנעתי. אני אומר את זה. אני לא נגד, אני לא בא ואומר שזה רעיון מופרך. אני לא מסכים בשום פנים ואופן שהעניין הזה, עד שאני לא השתכנעתי, בוודאי אל מול הגורמים הבין-לאומיים, אני אעלה את זה.

<שירה גרינברג:>
איתן, אבל יש לנו עוד את השבוע. 

<עיסאווי פריג' (מרצ):>
מביאים ילד נכה לעולם. 

<שירה גרינברג:>
יש לנו את השבוע. 

<היו"ר איתן כבל:>
לא. אתה טועה. 

<לאה ורון:>
איזה שבוע. על איזה שבוע את מדברת? 

<יעקב פרי (יש עתיד):>
איתן, לטובת הנכים שלא מבינים, תסביר מה אתה הולך כביכול לפצל. 

<שירה גרינברג:>
עם היעילות של איתן אפשר לדון על זה.

<היו"ר איתן כבל:>
אני אסביר. חברים יקרים. באמת, נלחמנו מלחמת עולם פה, והדבר היחיד שאמרנו שמוכנים ללכת עליו בגדול זה ה-Must Sell, חובת המכירה. ואני רוצה להזכיר לכם שנושא ה"מפעלים", רק נגענו בו והייתה פה התנגדות מאוד גדולה סביב השולחן, כל אחד ממקומו, מחברי הכנסת עבור לגורמים השונים.

אני לא אמרתי שאני מתנגד לחובת מכירת ה"מפעלים". אני רק אמרתי שמנקודת המבט שלי, בכל הכבוד, הנושא הזה לא הבשיל כדי שאני אוכל להצביע עליו. 

<יעקב פרי (יש עתיד):>
הצד של ה"המפעלים", לא הצד של הערוצים.

<עיסאווי פריג' (מרצ):>
אבל לא צריך איזה הוראת מעבר באמצע, איתן? לא חשבת על הוראת מעבר עד שאתה תדון בזה?

<היו"ר איתן כבל:>
לא, לא. חברים יקרים, זה לא עוד מאה שנה. אני בסך הכול ביקשתי, ובינתיים אני עומד בכל ההתחייבויות שלי פה בתוך התהליך הזה, שהנושא הזה – אתה יודע, אני לא מצביע על דברים גם כשאני חתום עליהם, אם אני לא השתכנעתי, והיה לי את זה שבוע שעבר.

<יעקב פרי (יש עתיד):>
אז על מה אתה כן רוצה לדון?

<היו"ר איתן כבל:>
רק על חובת המכירה. 

<עיסאווי פריג' (מרצ):>
על הערוצים הוא רוצה להצביע.

<היו"ר איתן כבל:>
על הערוצים. אני רוצה להזכיר לכם שהבאתי לכאן את המכתבים. אנחנו דיברנו על האמריקאים? הבאנו את המכתבים של הארגונים הבין-לאומיים. יש התנגדות גדולה. לא עסקנו בזה, עוד לא פתחנו אפילו את הדיון בעניין הזה. רוב הזמן עסקנו בחובת המכירה. עדיין אפילו אין לנו תמונה מה המשמעות של זה. 

<עיסאווי פריג' (מרצ):>
אני חושב שנפלה בחלקנו הזדמנות וצריך לנצל אותה.

<היו"ר איתן כבל:>
אבל, עיסאווי, אתה אפילו לא יודע להגיד לי מה זה באמת חובת המכירה. אני אסביר לך.

<עיסאווי פריג' (מרצ):>
נקיים דיון. 

<היו"ר איתן כבל:>
אמרתי. אני לא יכול לקיים אותו בשעה הזו כדי לתת לזה מענה. אם ה-Must Sell, אנחנו כבר עוסקים בזה שלושה שבועות, אז ה-Must מפעלים זה מלחמת עולם שכבר חוצה את גבולות ישראל. 

<מיכל רפאלי כדורי:>
אבל זה הכי מסוכן. זה הדבר הכי רלוונטי היום.

<היו"ר איתן כבל:>
גברתי, אני לא אמרתי שזה רלוונטי או לא רלוונטי. 

<אדר זהבי:>
אבל זה בלתי ישים, מיכל. 

<היו"ר איתן כבל:>
סליחה, זהבי, אני לא פתחתי לכם את זה לדיון. אתה רוצה להזמין אותה לכוס קפה ולשכנע אותה, זה עניינך. אני בא ומדבר אתך על עניין אחר. אני לא אמרתי שהנושא הזה לא יעלה. אני בסך הכול רוצה להציע לפצל אותו ואנחנו נדון בו במהלך ינואר.

<יעקב פרי (יש עתיד):>
איתן, רק שאלה בניחותא. האם הפיצול לא יפגע בסופו של דבר, האם הפיצול הוא לא מלאכותי ויפגע.

<היו"ר איתן כבל:>
הוא קודם כול לא מלאכותי. ואני רוצה להזכיר, פרי, היה פה קרב על הערוצים, הקרב על המפעלים, כשאין לנו תשובות עדיין. אתה יודע, אנחנו פה ישבנו עם האמריקאים. חברים יקרים, זה פשוט לא הגיוני. 

<עבד אל חכים חאג' יחיא (הרשימה המשותפת):>

מה לא הגיוני, אנחנו לא מבינים. אתה מדבר במונחים שהם לא כל כך ברורים. מה הבעיה, בוא נשמע למה אנחנו מפצלים עכשיו. 

<מיכל רפאלי כדורי:>
מה קשור לאמריקאים. 

<עבד אל חכים חאג' יחיא (הרשימה המשותפת):>
בכמה משפטים איפה פה הבעיה. 

<היו"ר איתן כבל:>
מיכל, אמרתי דבר אחר. סליחה. 

<עבד אל חכים חאג' יחיא (הרשימה המשותפת):>
לא הסכימו, לא הסכימו. איפה הבעיות.

<היו"ר איתן כבל:>
כי עדיין העניין הזה לא בשל להצבעה, זה הכול. 

<עבד אל חכים חאג' יחיא (הרשימה המשותפת):>
לא הצבעה. בוא נבין מה הבעיות. איך נגיע למצב שיש לנו את העניין של המכירה לכולם, ואנחנו לא יודעים מה מוכרים. 

<היו"ר איתן כבל:>
מה?  

<עבד אל חכים חאג' יחיא (הרשימה המשותפת):>
בטח. ה"מפעלים" - - -

<היו"ר איתן כבל:>
יש הבדל בין ערוצים ל"מפעלים", זה שני דברים, סליחה. חאג', בכל הכבוד, אני לא אמרתי שאני נגד. 

<יעקב פרי (יש עתיד):>
זה עוד לא מבושל.

<היו"ר איתן כבל:>
הוא לא מבושל, החוק הזה. אני רוצה להביא לפה את אלכס גלעדי, אני רוצה להביא לפה את כל הגורמים שהביעו התנגדות ברמה הבין-לאומית לעניין הזה. מה, אני התחמקתי פעם?

<יעקב פרי (יש עתיד):>
של ה"מפעלים".

<היו"ר איתן כבל:>
כן. 

<עיסאווי פריג' (מרצ):>
איתן, יש לי הצעה. זה לא סוד, ככה אני הבנתי, שצ'רלטון וסלקום חתמו על הסכם.

<היו"ר איתן כבל:>
לא קשור לזה.

<עיסאווי פריג' (מרצ):>
הכנסנו גורם מתחרה. אז למה אנחנו צריכים את כל הרפורמה?

<היו"ר איתן כבל:>
זה לא קשור. 

<עיסאווי פריג' (מרצ):>
אתה חושב? מי צריך אותם.

<היו"ר איתן כבל:>
זה יסתיים בעוד שלוש שנים, ההסכם? אז מה, עוד פעם נתכנס ונעשה. אני רוצה לקבוע כללים גם מהיום והלאה. מי ערב לכך שיבוא מישהו בפעם הבאה וידע לתת את הפלטפורמה? אנחנו קובעים גם מהיום והלאה. 

<עיסאווי פריג' (מרצ):>
אם לא מחברים אותם, זה לא יהיה עוצמתי. 

<יעקב פרי (יש עתיד):>
אבל נכון להיום, מהגורמים המשדרים נשאר רק פרטנר שעדיין אמרה שביולי היא תתחיל לשדר.

<קריאה:>
אולי. 

<יעקב פרי (יש עתיד):>
נכון. זה שינוי של מציאות.

<היו"ר איתן כבל:>
חברים יקרים, אני מצטער, גם פרי, גם עיסאווי, אתם לא הייתם פה בתוך כל הדיון. הייתה פה סדרה ארוכה של דיונים. זה שאנחנו הלכנו – ופתחתי עם זה – לקראת הצדיקים מהערוצים השונים, זה דבר אחד. 

אבל יחד עם זאת, אני רוצה להזכיר. סיימנו, הם ישבו ביניהם, ואנחנו נסענו, הכול בסדר. זה לא עובד כך. התפקיד שלנו גם לקבוע כללים מהיום והלאה.

<יעקב פרי (יש עתיד):>
אין על זה ספק.

<היו"ר איתן כבל:>
זה קודם כול מה שאני אציג לגבי הערוצים. בכל הכבוד לאוצר, האוצר עדיין לא נתן לי תשובה על שום שלב. עוד אפילו לא קיימנו דיון משמעותי בעניין הזה של ה-Must - - -

<עיסאווי פריג' (מרצ):>
אז תדחה את כל החבילה לשנה הבאה.

<היו"ר איתן כבל:>
לא, לא. איזה סיבה יש לי לדחות את הכול כשאני יכול לסיים את א' ואני ממשיך את הדיונים אחריהם, אני לא מבין. 

יבוא האוצר ויגיד לי תעיף את הכול, נעיף את הכול. אני לא סבור שצריך להעיף, אני חושב שצריך לקיים דיונים בעניין הזה, לשמוע את הגורמים השונים. זה לא רק עניין שנוגע לנו. את אפורי שמעתי עד שכבר החליפו לי את הדם באפורי, אז את אלה לא נשמע? חבר'ה, באמת. אני לא בא להגן עליהם, אני רק רוצה לעשות את הדברים כמו שצריך. 

<יעקב פרי (יש עתיד):>
שאלה אם הזמן עומד בידינו. 

<היו"ר איתן כבל:>
החודש הזה ישבור את כל העניין? השבועיים-שלושה האלה? 

<יעקב פרי (יש עתיד):>
לא אמרתי ישבור. שאלתי שאלה.

<היו"ר איתן כבל:>
לא, לא פוגע בשום דבר. בבקשה. 

<יפעת בן חי שגב:>
ביקשתי להגיב.

<היו"ר איתן כבל:>
בבקשה.

<יפעת בן חי שגב:>
יפעת בן חי שגב, יו"ר המועצה לכבלים ולוויין. אני מבינה ומכבדת את החלטת אדוני היושב-ראש, אני רק רוצה לומר שוב את עמדתה המקצועית של המועצה לכבלים ולוויין שמופקדת על הסדרת שידורי הספורט ב-20 השנים האחרונות.

ללא חובת Must Sell על מפעלים ועל ערוצים, לא תהיה רפורמה בשידורי הספורט.

<היו"ר איתן כבל:>
תודה, גברתי. 

<יפעת בן חי שגב:>
חובת Sell על ערוצים תיטיב עם הפלטפורמות ודווקא ההטבה עם הצרכן תבוא בחובת Sell על מפעלים. 

<היו"ר איתן כבל:>
אני רוצה להזכיר לך, גברתי, את הדבר הבא. קודם כול, תודה על הדברים שאת אומרת. דבר שני, אף אחד לא הסיר את זה מסדר-היום. דבר שלישי, אני לא יודע אם בהכרח את צודקת. אני לא אמרתי שאת לא צודקת. 

<יעקב פרי (יש עתיד):>
הוא לא אמר שאת צודקת. 

<היו"ר איתן כבל:>
אני לא אמרתי שאת צודקת בדיוק באותה מידה, אני לא יודע להגיד את זה בשלב הזה. אני יודע שסביב השולחן הזה יש הרבה אינטרסים. 

<יפעת בן חי שגב:>
ואני יודעת שאני מייצגת רק אינטרס אחד ו הוא האינטרס הציבורי.

<היו"ר איתן כבל:>
אני יודע. גברתי, אני חושב שגם אני מייצג לא רע את האינטרס הציבורי, בינתיים, כמעט בעשר אצבעות פה מול אינטרסים ציבוריים רבים. מרוב שכולם יוצאים מגדרם לעבר האזרח. כולם, לבם יוצא, מתפקע, לאהוב אזרחים.

<יעקב פרי (יש עתיד):>
נכון. זה נכון גם.

<היו"ר איתן כבל:>
אבל אני מנסה, כדי שלא יפקע לבם של כולם, למצוא את האיזון הנכון. לכן אני חוזר ואומר בעניין הזה, מבלי לעלוב. קודם כול, בואו נתחיל להתקדם, להתחיל עם חובת ה"מפעלים". מיכל, בבקשה.

<מיכל רפאלי כדורי:>
סמנכ"ל רגולציה של יס, ואני חייבת לדבר בשם הניסיון. לא מזמן היה אירוע שקשור בליגה לכדורגל, משום שלא קיימת בחוק הסדרה לגבי שחקנים חדשים, פרטנר וסלקום, קפצו מחירי הכדורגל פי שלושה.

אני חושבת שאם אתה לא רוצה לדון כרגע בחוק, אפשר לפחות להכניס סעיף שקובע הוראת מעבר בנושא איסור בלעדיות, ובזה להבטיח שלא יהיה שחקן או פלטפורמה שלא תוכל לקנות "מפעל" שהיא רוצה, בהחלט כולל המתחרים שלי.

<היו"ר איתן כבל:>
מיכל, אבל אני - - -

<מיכל רפאלי כדורי:>
אבל לא יכול להיות - - -

<היו"ר איתן כבל:>
מיכל, תסלחי לי. את לא בדיון אצלך, אני פה אמרתי שאני לא מוריד את זה מסדר-היום. מה לא ברור? 

<מיכל רפאלי כדורי:>
ביקשת הצעות. 

<היו"ר איתן כבל:>
לא. אני אמרתי שאני מתכוון לדון בזה. אני לא מתכוון לסגור את זה היום, זה הכול. פתאום כל אחד מסדר מה שמתאים לו? אמרתי שאני לא אדון בזה?

<עיסאווי פריג' (מרצ):>
איתן, השאלה – יכול להיות ששאלתי לא במקום אבל בשביל שאני אבין את התמונה. ברשותך, אנחנו הרי חיים באותו מקום ושומעים אותן שמועות. מה ההשלכות של חתימת ההסכם בין צ'רלטון לסלקום בשלב הזה על התנהלות החקיקה וההסדר? שאני אבין.

<היו"ר איתן כבל:>
אני אגיד לך ככה. אם אתה תשאל את החברות, הן לא רוצות שום חוק. 

<עיסאווי פריג' (מרצ):>
איזה חברות אתה מתכוון?

<היו"ר איתן כבל:>
צ'רלטון, פרטנר, כולם, כל הגופים. 

<עיסאווי פריג' (מרצ):>
כל הגופים.

<היו"ר איתן כבל:>
בוודאי. הם, היו להם שנתיים בלי חוק, ולאן הגענו. כשהתחלנו לקיים את הדיונים, פתאום הבינו. הרי אם הם היו מסיימים, לא היינו יושבים לכלות עכשיו את הזמן שלנו על העניינים האלה.

<יעקב פרי (יש עתיד):>
אבל אני טוען שהדיונים האלה זירזו את צ'רלטון וסלקום.

<היו"ר איתן כבל:>
בוודאי. 

<יעקב פרי (יש עתיד):>
יפה. אז צריך ללמוד מזה גם לקח.

<היו"ר איתן כבל:>
קודם כול, הלקח הוא כזה שגם צריך לשים איזה אמות מידה כלפי העתיד. 

<יעקב פרי (יש עתיד):>
אןקיי.

<היו"ר איתן כבל:>
דהיינו, לא כל פעם שתהיה לנו איזה בעיה עם איזה גורם, אנחנו נגיד לו: אתה זוכר את זה? בוא נאיים עליכם שוב. אתה צריך לייצר פה מצב, זו כוונתי. 

<עיסאווי פריג' (מרצ):>
אז אתה אומר, כתוצאה מחתימת ההסכם המדובר, יש אמות מידה.

<אדר זהבי:>
יש הסדרה בשוק, השוק מסודר. זה מה שהוא אומר. שכתוצאה מההסכם הזה כל הפלטפורמות, יש להן את כל הערוצים, כרגע אין שום בעיה, הכול מסודר ומאורגן. זה מה שהוא אומר. 

<היו"ר איתן כבל:>
ואני לא יודע מה יהיה בעוד שלוש שנים. 

<עיסאווי פריג' (מרצ):>
אבל אתה אמרת שאתה הולך לקבוע אמות מידה גם בחקיקה, על בסיס ההסכם. 

<יעקב פרי (יש עתיד):>
בסוף זה יצא רק חוק לפרטנר ולא לחדשים. 

<היו"ר איתן כבל:>
סליחה. קודם כול, אני רוצה להבהיר ואני אמרתי את זה גם לפרטנר אתמול בשיחה עם המנכ"ל שהתקשר אלי. שני דברים. כן, פרטנר עוד טרם חתמה. 

<אדר זהבי:>
פרטנר אבל לא חתמה - - -

<היו"ר איתן כבל:>
אדוני, סליחה. זהבי, לא ביקשתי את עזרתך. שני דברים אני רוצה לומר. בכל הכבוד, פרטנר עכשיו לא תשחק, תעשה עלינו סיבוב. אחד. דבר שני שאני רוצה להבהיר בעניין הזה, החקיקה היא לכולם, גם לפעם הבאה.

<יעקב פרי (יש עתיד):>
אני אתך. 

<היו"ר איתן כבל:>
זה הכול. מה כל כך מסובך?

<יעקב פרי (יש עתיד):>
אבל נגיד שלא יהיה. נגיד. חושך. מה שנעשה, אנחנו ניתן את העדיפות, כי מה שעושה פרטנר עכשיו, היא מחכה שיחוקק החוק והיא מסתמכת על - - -

<עיסאווי פריג' (מרצ):>
זאת המציאות.

<היו"ר איתן כבל:>
היא עושה את מה שעשו סלקום וצ'רלטון בפעם הקודמת, זה הכול. 

<יעקב פרי (יש עתיד):>
בסדר גמור. אין לי בעיה עם זה. רק צריך לקחת את זה בחשבון. 

<היו"ר איתן כבל:>
אני לוקח בחשבון, כי מה אמרנו להם? אם אתם לא מסכמים את הדברים, אנחנו עושים חוק, נכון?

<יעקב פרי (יש עתיד):>
כן.

<היו"ר איתן כבל:>
יפה. תודה רבה. החוק שמוצע פה הוא לא כזה, אתה יודע, שולחים את המנכ"ל לעבוד עם מכושים.

<יעקב פרי (יש עתיד):>
אני לא מגזים. אני עוד פעם חוזר. אנחנו צריכים להסתכל על המציאות כפי שהיא נוצרה.

<היו"ר איתן כבל:>
אגיד לך משהו, פרי. המציאות שלי היא גם להסתכל מי מדבר אתי. לא אתה, חס וחלילה, אני מדבר מהבחינה הזאת של הגורמים הצדיקים.

<יעקב פרי (יש עתיד):>
האינטרסנטים. 

<לאה ורון:>
האינטרסנטים. 

<היו"ר איתן כבל:>
אין לי עניין, אני רוצה שהדברים יהיו סדורים. אני רוצה לדעת בנושא שאולי סביב השולחן הזה אני אומר את זה, אין מישהו שלמעלה מ-15 שנה נלחם נגד הגורמים פה. ולא ויתרתי להם מעולם, ועשיתי אתם מלחמת עולם. אני בסוף רוצה שתהיה לנו ברכה. 

<עיסאווי פריג' (מרצ):>
אתה מתחייב, בינואר אתה הולך לדון ב"מפעלים".

<היו"ר איתן כבל:>
קודם כול, אני מתחייב. אני עוד לא מפצל. שיבוא האוצר יגיד מה הוא רוצה בסוף. אבל אני כן מתכוון בכל מקרה לקיים במהלך ינואר את הדיונים, חד-משמעית. 

<עיסאווי פריג' (מרצ):>
ולסיים אותם.

<היו"ר איתן כבל:>
בוודאי. אתה מכיר אותי כאחד שצריך לפרוטוקול לחייב אותו? אוקיי. גברתי.

<אסתי פלדמן:>
לפני שנתחיל להקריא אני רק רוצה להדגיש ולהזכיר שבנוסח ששלחנו לוועדה עשינו שינויים.

<יעקב פרי (יש עתיד):>
את מייצגת את?

<אסתי פלדמן:>
משרד האוצר. 

<יעקב פרי (יש עתיד):>
אתם מבלבלים אותנו – תקשורת, אוצר. 

<אתי בנדלר:>
עורכת-דין אסתי פלדמן מהלשכה המשפטית באוצר.

<אסתי פלדמן:>
אנחנו כולנו פה ביחד. אני רוצה להדגיש שעשינו שינויים נרחבים בחוק, בהסדרה, גם בהיבט של ה-Must Sell של מפעלי הספורט המשמעותיים וגם במכירה של ערוצי הספורט, כשהבסיס להסדרה שלנו מכוון להסכמה בין הצדדים. 

אני רוצה להפנות אתכם לנוסח שהופץ לוועדה. אנחנו חושבים שהוא נוסח טוב, גם בהיבט של מפעלי הספורט וגם בהיבט של הערוצים. 

<יעקב פרי (יש עתיד):>
אוקיי. תסבירי לנו לפני שאת קוראת, תסבירי את העיקרים. חברי הכנסת צריכים הכנה. 

<אסתי פלדמן:>
העיקרון הוא כזה, והעיקרון הוא זהה. אנחנו אומרים, כל בעל זכות במפעל ספורט משמעותי או ערוץ ספורט שרוצים לשדר, ישתפו את הרישיון שלהם לשידור, את הזכויות שיש להם, ישתפו אותן הלאה.

לגבי המחיר, יצאנו מהתמונה. אמרנו לגבי המחיר, הצדדים - -

<יעקב פרי (יש עתיד):>
משא ומתן. 

<אסתי פלדמן:>
- - יגיעו בשלושה חודשים – אנחנו נותנים פרק זמן, בספורט זה הרבה זמן, בזכויות שידור של ספורט – שלושה חודשים להגיע להסכמה. 

<יעקב פרי (יש עתיד):>
והיה ולא הסכימו?

<אסתי פלדמן:>
גם לגבי מכירה של מפעל ספורט וגם לגבי מכירה של ערוץ. היה ולא הסכימו, יכול כל אחד מהצדדים לפנות למועצה בבקשה. 

<יעקב פרי (יש עתיד):>
למועצה לכבלים.

<אסתי פלדמן:>
למועצה לשידורי כבלים ולוויין, בבקשה שימונה מומחה בלתי תלוי שיבחן את הסכום שעומד בבסיס המכירה הזאת. 

<עיסאווי פריג' (מרצ):>
יש אמות מידה לבחינה הזאת? 

<אסתי פלדמן:>
כן. בהקשר של מפעלי ספורט, דיברנו על הוצאות סבירות ועל רווח סביר.

<יעקב פרי (יש עתיד):>
בנוסח שאני ראיתי אתם כותבים רק ההוצאות הסבירות ולא רווח סביר.

<אסתי פלדמן:>
הוספנו. בנוסח האחרון הוספנו רווח סביר.

<עבד אל חכים חאג' יחיא (הרשימה המשותפת):>
יש לי עוד הערה פה להכניס. השלושה חודשים שהם באים במשא ומתן, אז מה שייקבע בשלושת החודשים, אחרי שלושת החודשים שאין הסכמה, התשלומים יעודכנו רטרואקטיבית. מה הכוונה? אם המחיר המוסכם יהיה יותר גבוה, ישלמו יותר. אם זה פחות, אז יתחשבו בזה בשלושת החודשים הראשונים שהם מתחילים כי מתחילים לשדר.

<אסתי פלדמן:>
נכון. העיקרון הוא כזה. שלושה חודשים הצדדים יכולים להידון ביניהם ולהגיע להסכמה על המחיר.

<עבד אל חכים חאג' יחיא (הרשימה המשותפת):>
אבל לא ימנעו שידורים. יכולים להתחיל. 

<אסתי פלדמן:>
בשלב זה השידורים עדיין לא מתחילים.

<עבד אל חכים חאג' יחיא (הרשימה המשותפת):>
אז זאת הנקודה. למה לא מתחילים? 

<קריאה:>
לא שילמו. מה זה למה לא? 

<עבד אל חכים חאג' יחיא (הרשימה המשותפת):>
למה לא לעשות את זה גם רטרואקטיבית, במידה ולא תהיה הסכמה? יש את הבורר, יעשו את ההפרשים.

<אסתי פלדמן:>
זאת הצעה שבהחלט אפשר אחרי שאני אקריא - - -

<קריאה:>
כמו בחוק התקשורת בדברים אחרים.

<אסתי פלדמן:>
בהחלט אפשר להעלות אותה ולדון בה. 

<עבד אל חכים חאג' יחיא (הרשימה המשותפת):>
למה למנוע שידור? מקסימום, לא סיכמו, הגיעו לבורר, יעשו את התחשיבים.

<אסתי פלדמן:>
ככל שהוועדה תרצה לקיים את התיקון הזה, אנחנו לא נתנגד.

<יעקב פרי (יש עתיד):>
אוקיי. בנוסח שלי כתוב: בשים לב להחזר הוצאות סבירות. 

<אסתי פלדמן:>
נכון. 

<יעקב פרי (יש עתיד):>
אז אני שואל למה החזר הוצאות ולא רווח סביר. 

<אסתי פלדמן:>
אנחנו שלחנו נוסח מחודש לוועדה.

<יעקב פרי (יש עתיד):>
אז כנראה לא ראיתי אותו. 

<אסתי פלדמן:>
אני אקריא ואם יהיו לך הערות. 

<היו"ר איתן כבל:>
אני רוצה להבהיר את התהליך. ההצעה היא כזו, אני רוצה לחדד אותה עוד יותר. שלושה חודשים משא ומתן. אם לא הגיעו ביניהם להסכמה - - -

<קריאה:>
על הערוצים אנחנו מדברים.

<היו"ר איתן כבל:>
על הערוצים. אני מדבר רק ערוצים עכשיו. שלושה חודשים משא ומתן. לא הצליחו להגיע ביניהם להסכמה, הם יודעים שיש להם אפשרות לפנות לבורר. 

לגבי הבורר, אני רוצה להבהיר את זה מראש כיוון שהאמון בין כל הגורמים הוא לא אפס, הוא כבר מינוס מיליון. 

אז אני מודיע את הדבר הבא, גברתי אתי, ואתם תצטרכו למצוא את הנוסח. מועצת הכבלים והלוויין תבנה, מראש יהיה לנו "פול" של - - -

<עיסאווי פריג' (מרצ):>
אמות מידה. קריטריונים. 

<לאה ורון:>
רשימת מומחים.

<היו"ר איתן כבל:>
רשימה של מומחים, של חמישה-שישה, עדיף לי שופטים בדימוס.

<אדר זהבי:>
בוררים. 

<היו"ר איתן כבל:>
בוררים, כן. 

<אתי בנדלר:>
לא. מומחים. 

<היו"ר איתן כבל:>
נמצא את הניסוח. 

<אחמד טיבי (הרשימה המשותפת):>
שופטים בדימוס זה דבר טוב. 

<היו"ר איתן כבל:>
למה אני אומר את זה שופט בדימוס? 

<אסתי פלדמן:>
זאת הכרעה מקצועית. זאת הכרעה מקצועית, לא הכרעה משפטית. 

<שי באבד:>
אבל הוא צודק בדבר אחד, שיהיה גורם בלתי תלוי. 

<קריאה:>
אין לנו בעיה שיהיה כתוב שופטים בדימוס.

<שי באבד:>
שיהיה גורם בלתי תלוי. 

<אסתי פלדמן:>
זה מה שאנחנו כתבנו, מומחה בלתי תלוי.

<קריאות:>
- - -

<קריאה:>
האוצר, למה אתם מתנגדים לשופט?

<אדר זהבי:>
אין דבר כזה מומחה בלתי תלוי, דרך אגב. אין דבר כזה בשוק הזה מומחה בלתי תלוי, לא קיים. 

<שי באבד:>
נכון. 

<קריאה:>
אין גם מומחים.

<היו"ר איתן כבל:>
סליחה. 

<קריאה:>
כולם מומחים.

<היו"ר איתן כבל:>
ראיתם? עוד לא מינינו, עוד אין רשימה, הם כבר רבים מה זה תלוי. כולם כבר תולים אחד את השני, עוד לפני שהתחיל הדיון. על מה אתם מדברים, אתם יודעים באיזה עולם אתם חיים?

<יעקב פרי (יש עתיד):>
הבעיה לא במומחה בלתי תלוי. הבעיה שיש להם גורם שאחרי שהבורר הבלתי תלוי, המוסמך, המומחה, אם לא מקובל עליו הוא יכול לפנות לבית-משפט. 

<היו"ר איתן כבל:>
זה תמיד, מה לעשות. 

<אתי בנדלר:>
לא, לא. זו אחת הבעיות. 

<יעקב פרי (יש עתיד):>
לפי דעתי זאת הבעיה העיקרית. 

<היו"ר איתן כבל:>
אדוני צודק, אבל סליחה. 

<קריאה:>
בית-המשפט ימנה את הבורר. אפשר שבית-המשפט ימנה את הבורר.

<היו"ר איתן כבל:>
לא. חברים יקרים. אתם רואים, אתם רוצים על ה"מפעלים". עוד לא התחלנו, דברים שהם לא אמורים להשפיע עליהם, כבר כל אחד קופץ. 

<עיסאווי פריג' (מרצ):>
אני, מה שחשוב לי אמות המידה כדי לקבוע את המחיר אחרי שלושה חודשים.

<היו"ר איתן כבל:>
ברור לי. 

<עבד אל חכים חאג' יחיא (הרשימה המשותפת):>
אתה מבין, כולם מסכימים שלא תהיה הסכמה. מובן מאליו שלא תהיה הסכמה. 

<אדר זהבי:>
אני מקווה שכן, למה שלא תהיה?

<היו"ר איתן כבל:>
זהבי, אתה פעיל היום. 

<אדר זהבי:>
זה הזמן שלי. 

<היו"ר איתן כבל:>
ברשותך. 

<יעקב פרי (יש עתיד):>
אני מקווה שזה לא זמן פציעות. 

<היו"ר איתן כבל:>
למה אתה זורה מלח על הפצעים?

<עבד אל חכים חאג' יחיא (הרשימה המשותפת):>
זה זמן פציעות של המחצית הראשונה.

<היו"ר איתן כבל:>
אני חוזר ואומר. ייקבעו חמישה-שישה, אני מעדיף שזה יהיה שופטים.

<יעקב פרי (יש עתיד):>
רשימה – בדימוס.

<היו"ר איתן כבל:>
ואני אומר את זה מראש. התהליך צריך להיות מובא לאישור ועדת הכלכלה כדי שאנחנו נראה שהדברים נעשו. חוסר האמון הוא מטורף. 

<מיכל רפאלי כדורי:>
- - -

<היו"ר איתן כבל:>
סליחה, מיכל. אני הרגולטור שלך עכשיו? אני אומר לך איזה סרטים להעלות ב"יס" משפחה? לא. שאני אתחיל לבכות לך על מה שאתם מקבלים ואני לא אוהב? כל אחד במקום שלו. אני לא אוהב את ההערות האלה. יש דברים שאנחנו עושים אותם לא כי אנחנו ששים אליהם. כי המציאות כופה את זה עלינו. 

אם היה הכול בסדר סביב השולחן הזה, לא היינו נדרשים לזה. מה, אני גננת? מה, נוח לי להתעסק בגננות? עוד מול אנשים מבוגרים. 

אני מנסה להסדיר את זה כי אנחנו יודעים מה עברנו בחודש האחרון, לכן אני מנסה לומר לכם את העניין הזה. עקב חוסר האמון, מה זה מפריע? יובא, נאשר את זה. אוקיי? והבורר יצטרך לתת את פסיקתו. 

פה, אם – זה אני לא יודע להגיד – אם אחד הצדדים, לא מצאה חן בעיניו החלטת הבורר, מה הלאה, גברתי?

<אתי בנדלר:>
בהתאם לנוסח המוצע היום יש תמריץ תמיד, להבנתי, בהתאם לנוסח המוצע היום, לכל צד שלא יהיה שבע-רצון מהחלטת המומחה, יש תמריץ לגשת לבית-משפט. 

<היו"ר איתן כבל:>
אוקי. ו-?

<אתי בנדלר:>
מדוע? כי לבית-משפט נותנים סמכות בהתאם למוצע, לבדוק את ההחלטה מבראשית. 

<יעקב פרי (יש עתיד):>
כולל לבטל אותה. 

<אתי בנדלר:>
כולל לבטל אותה, ולא רק מנימוקים משפטיים. 

<היו"ר איתן כבל:>
ברור. אז איך פותרים את זה, לדעתך?

<אתי בנדלר:>
אני צריכה לבדוק. אני חושבת שפשוט, כמו בחוק הבוררות - - 

<דרור שטרום:>
בוררות. פשוט בוררות. 

<אתי בנדלר:>
- - יש עילות להתערבות בית-משפט, אז גם כאן צריכים לקבוע. 

<היו"ר איתן כבל:>
אז למה לא נעשה את זה בשלב א'? 

<קריאה:>
נכון. 

<קריאה:>
עדיף שימונה בורר, והבורר, הכרעתו - - -

<קריאות:>
- - -

<יעקב פרי (יש עתיד):>
עם כל הכבוד למועצה, אני חושב שמנגנון של בורר מוסכם או בורר שימונה על-ידי בית-משפט, גם יזרז, גם ייעל את התהליך, ואני הייתי עושה אותו פעם אחת ולא פעמיים. 

<אתי בנדלר:>
הבעיה היחידה היא שבורר שימונה על-ידי בית-משפט זה הליך שיכול לקחת הרבה זמן. 

<יעקב פרי (יש עתיד):>
בסדר, אבל אני חושב שזה ייעל את התהליך. 

<חגית ברוק:>
אני לא מבינה מה היתרון של כללים באישור הוועדה בהקשר הזה ספציפית. 

<היו"ר איתן כבל:>
עכשיו זה מה שמפריע לך, הכללים באישור הוועדה? נו באמת, אנחנו פה עוד לא התקדמנו מטר. הכללים? חגית, לא מתאים לך, כבר יש לך ניסיון פה. קפצת לי על הדבר הכי אזוטרי בעניין. 

<חגית ברוק:>
אנחנו נרצה להגיב על זה. 

<היו"ר איתן כבל:>
בסדר. אנחנו פה. חגית, קודם כול אני רוצה פה להבין את ההליך. סיכמנו שלושה חודשים. אני רוצה תהליך הכי מהודק. אם בית-משפט יודע לתת לי תהליך הכי מהודק, אני אלך לבית-משפט. 

<יפעת בן חי שגב:>
לא בשלושה חודשים. 

<קריאות:>
- - -

<שירה גרינברג:>
מראש תהיה רשימה של בוררים. 

<היו"ר איתן כבל:>
שירה, יש לך פריבילגיה שאת בשם של הבת הקטנה שלי. זה התפקיד שלכם עכשיו. סוף סוף, אתם אנשי המקצוע, תנו לי את התשובה המקצועית, המשפטית. אחרי השלושה חודשים האלה אנחנו חברי הכנסת רוצים הליך שיודע לחתוך את זה הכי מהר, הכי מקצועי, עם הכי פחות שמישהו יודע לפתוח את זה. תגידו לי מה לדעתכם ההליך הכי נכון כדי לסיים את זה, זה העניין. אני לא רוצה שמישהו פה כבר אומר – אני, מה אכפת לי, ממילא יש לי בית-משפט, אני מכדרר את הבודק, ולוקח זמן כי זה נוח לי. ותמיד יהיה אחד מהשניים שנוח לו בנסיבות המתקיימות לעשות את זה, ואנחנו רוצים למנוע את זה. 

<מיכל רפאלי כדורי:>
אם המסך לא מוחשך, זה יושב על כולם, כולם רוצים לסיים. 

<דרור שטרום:>
דרור שטרום, מייצג את RGE בדיון הזה. התהליך הכי מהודק, הכי מובנה, הכי יודע מראש, עם כללים מסודרים, זה תהליך של בוררות ולא תהליך של מומחה, שאגב אין לו כללים, אין לו פרוצדורות. יש תוספת לחוק הבוררות שמסדירה בדיוק את הכללים. בוררות זה הליך מובנה. 

יותר מזה, כמו שאמרה היועצת המשפטית של הוועדה, אני לגמרי מצטרף לדעתה בעניין הזה. היא צודקת. כאשר אתה פותח החלטת מומחה לדיון בבית-משפט, בית-משפט מתחיל מהתחלה, בעצם לא עשית כלום, בעוד שכאשר יש פסק בורר, מנומק, על-פי התוספת של חוק הבוררות, בתי-משפט נזהרים מאוד מלהתערב בפסקי בורר. 

וכל הרעיון כאן זה שפסק הבורר יהיה כבר סופי ושתהיה הכרעה מהירה וההכרעה הזאת תכובד על-ידי הצדדים. לכן חושבים עשר פעמים לפני שהולכים בבקשות האלה, בתי-משפט מכריעים בהן מהר. 

גם תהליך המינוי צריך לאפשר הסכמה. באין הסכמה – או בית-משפט, או המועצה, זה לא משנה כבר מי – אבל קודם כול לתת לצדדים להחליף מומחים, הם הכי יודעים מי המומחים שמתאימים לנושאים האלה, להסכים, ואם לא הגיעו בתוך שבועיים להסכמה, ימנה בית-משפט.

<היו"ר איתן כבל:>
תודה. כן, גברתי. 

<אסתי פלדמן:>
אז קודם כול לגבי הכללים שיחולו עליו, יש כללים שהסמכנו את המועצה לקבוע. 

<דרור שטרום:>
איזה כללים?

<אסתי פלדמן:>
אז אנחנו כתבנו. 

<דרור שטרום:>
מה זה, הוקוס פוקוס?

<אסתי פלדמן:>
חלק מהדברים קבענו וחלק מהדברים - - -

<קריאות:>
- - -

<אסתי פלדמן:>
להערתך השנייה, אין לי אלא להסכים, לגבי בית-משפט. יכול להיות שצריך לעשות חשיבה בעניין הזה.

<היו"ר איתן כבל:>
אסתי, סליחה. אני לא מבקש התנצחות. 

<דרור שטרום:>
ברור.

<היו"ר איתן כבל:>
את כבר מגיבה לו והוא מגיב לך והוא אומר לך מה פתאום ואת אומרת לו מה פתאום. בסך הכול זה עניין של תשובה מקצועית משפטית, לא צריך לנסוע לחוץ-לארץ ולהביא מומחים מחוץ-לארץ. כל העניין פה שאני צריך מכם את ההליך.

<דרור שטרום:>
 מנגנון.

<היו"ר איתן כבל:>
המנגנון שאנחנו יודעים להגיד שהוא יודע לתת לנו את מה שפרי מצפה, את מה שטיבי מצפה, עיסאווי ואחרים. 

<אסתי פלדמן:>
אז כמו בכל דבר, אנחנו הצענו את המנגנון שאנחנו סבורים שעונה על הדבר הזה.

<היו"ר איתן כבל:>
הוא לא עונה. 

<אסתי פלדמן:>
יש כאן כמובן התנגדויות ואנחנו מוכנים לטייב אותו בהתאם.

<היו"ר איתן כבל:>
הוא לא עונה, מסיבה פשוטה. אם זה היה במדינה או בעולם "נורמלי" – במירכאות – אני רוצה שתבינו, אתם לא יכולים לסדר. יש פה עניין שצריך לתת לו – את יודעת – אני צריך את הכוח. יכול להיות שבסיבוב הבא כבר לא נידרש לזה. 

<אסתי פלדמן:>
אז אני אגיד לך מאיפה יש את הכוח. הכוח הראשון הוא שאחרי 90 יום השידור עולה, הקונה מתחיל לשדר.

<קריאה:>
זו תקלה קשה מאוד. 

<היו"ר איתן כבל:>
אני רוצה לענות לך. אני כבר חשבתי. הרטרואקטיביות, אני המצאתי אותה אז בבזק. בבקשה.

<עיסאווי פריג' (מרצ):>
אני לא מסכם על שקל אחד, זה עולה בשקל? עולה בשקל אם לא סיכמו?

<היו"ר איתן כבל:>
לא. העניין הוא בכל מקרה אם, אם, אם תהיה רטרואקטיביות של התשלום, זה לא הבעיה. זו לא הבעיה. הבעיה היא אחרת. אני רוצה להזכיר לכם את הקרב הגדול שהיה לנו בדיון על הבזק – אתה זוכר? עם הרטרואקטיביות. 

<יעקב פרי (יש עתיד):>
כן. 

<היו"ר איתן כבל:>
איפה היא נקודת האיזון? כי תמיד יש מישהו שהאינטרס שלו, טוב לו יותר בהליך כזה או אחר, ואני לא רוצה לשחק לצד של אינטרס כזה או אחר. מנקודת המבט שלי, הם לא מעניינם אותי. אני רוצה תוצאות ולכן מה שאני מנסה גם לומר לכם – שירה ולצוות המשפטי – שלושה חודשים זה זמן סביר.

<עבד אל חכים חאג' יחיא (הרשימה המשותפת):>
זה למשא ומתן. 

<היו"ר איתן כבל:>
כן, למשא ומתן.

<עבד אל חכים חאג' יחיא (הרשימה המשותפת):>
אבל למה שלא יתחילו לשדר? 

<היו"ר איתן כבל:>
שנייה, עוד לפני. אם אני נותן את הפתרון של להתחיל לשדר לפני שיצרתי את המנגנון, תמיד תמיד יהיה אחד בעל אינטרס.

<קריאה:>
שרוצה לגלגל.

<היו"ר איתן כבל:>
שרוצה לגלגל את זה. זה מה שהיה לנו בבזק. מה הייתה המלחמה הגדולה שלי בבזק? 

<עבד אל חכים חאג' יחיא (הרשימה המשותפת):>
אז צריך להגביל גם את התקופה של הבורר.

<היו"ר איתן כבל:>
יפה. 

<אסתי פלדמן:>
עשינו זאת. יש 60 יום. 

<שירה גרינברג:>
אולי צריך לשלב.

<היו"ר איתן כבל:>
אתם עדיין לא אתי. 

<שירה גרינברג:>
אנחנו אתך. 

<היו"ר איתן כבל:>
אני מנסה להגיד את הדבר הבא. 90 יום, אחר כך אני צריך את הגורם המקצועי. אם זה בורר, שבלתו, אחר כך הוא מסיים, חודש, חודשיים כפי שנקצוב לו. 

<קריאה:>
ונגמר.

<היו"ר איתן כבל:>
ונגמר. כל אחד מהצדדים יודע מהם כללי המשחק הברורים. 

<עבד אל חכים חאג' יחיא (הרשימה המשותפת):>
אבל אם לא יתחילו לשדר, החמישה חודשים האלה, כל עונת הספורט הזו הסתיימה.

<היו"ר איתן כבל:>
אני עוד לא אמרתי כלום.

<קריאה:>
יש גופים אחרים שמשדרים. 

<היו"ר איתן כבל:>
חבר'ה, אני עדיין לא שם. חשוב מה שאתה אומר, תכף נראה את זה.

<עיסאווי פריג' (מרצ):>
איתן, אנחנו מדברים, אבל יש דיון.

<היו"ר איתן כבל:>
עזוב מה שמדברים שם. 

<עיסאווי פריג' (מרצ):>
מי קובע יותר, שם או כאן? 

<היו"ר איתן כבל:>
אל תדאג. פה. 

<יפעת בן חי שגב:>
סליחה, היושב-ראש, אני מבקשת להציע. צודק אדוני שהשדה הזה הוא סבוך-אינטרסים ויצרים, ומי כמו המועצה לכבלים ולוויין יודעת את זה, ובמקרה גם כרגע מונח על שולחננו מקרה מרתק שקראתם עליו בתקשורת.

אני רוצה להציע שהמועצה לכבלים ולוויין, ללא תלות במי מאייש אותה, כי מעצם הגדרתה וסמכויותיה ואופייה, היא הגוף המאסדר את השוק הזה. 

תציע פול של בוררים, הצעת את זה. אני חושבת שזה רעיון טוב, זה יבטיח לוחות זמנים מהירים יותר, הרבה יותר מאשר בבתי-המשפט. פול של בוררים שממנו יבחרו הצדדים בורר.

<אסתי פלדמן:>
מומחים. מומחים.

<יפעת בן חי שגב:>
לא מומחים. לא. אני עומדת על בוררים. לא על מומחים. 

<דרור שטרום:>
מה זה מומחים?

<יפעת בן חי שגב:>
צודק מי שהעיר שאין מומחים בלתי תלויים.

<דרור שטרום:>
מאיפה לקחתם את העניין הזה? 

<היו"ר איתן כבל:>
די. חברים יקרים. סליחה. אתה מנהל את הדיון הזה, מר שטרום?

<דרור שטרום:>
עוד לא.

<היו"ר איתן כבל:>
תודה רבה. טוב לדעת שיש לך שאיפות. 

<דרור שטרום:>
תמיד צריך לשאוף לשלמות. 

<היו"ר איתן כבל:>
אוקיי.

<עיסאווי פריג' (מרצ):>
אני בעד בורר, איתן, ולא מומחה. 

<שירה גרינברג:>
מה שאנחנו אומרים זה כזה דבר. שלושה חודשים כפי שאמרת, לניהול משא ומתן. לא הצליחו להגיע בפרק זמן הזה, צריך באמת למנות מישהו שיכריע – בורר, מומחה – צריך להכריע.

הבעיה היחידה שלנו עם בית-המשפט זה החשש שלנו שהדבר הזה יתארך, ואם זה יתארך והשידור לא ישודר בעצם, הציבור יפסיד.

ולכן, יכול להיות שצריך לשלב את שתי ההצעות שנאמרו כאן. נותנים חודשיים לבורר כדי להכריע, ולאחר מכן אם לא הייתה הכרעה אז כן ישודר, וברגע שהוא יכריע זה יהיה ברטרו אחורה מאותו רגע שהוא הכריע. ולכן יש פה פרק זמן, אנחנו יודעים שהוא קצר והוא סביר.

<היו"ר איתן כבל:>
תודה, שירה.

<שירה גרינברג:>
אנחנו כן נותנים אפשרות להגיע להסכמות.

<קריאה:>
שירה, אבל זה לא מה ש - - -

<היו"ר איתן כבל:>
סליחה. תודה. אתה פה כבר ותיק. בבקשה.

<דודו קובסניאנו:>
דודו קובסניאנו, היועץ המשפטי של המועצה. אני רוצה רק להשלים מה שאמרה היושבת-ראש. אנחנו כרגע חווים הליך שהחוק אמור לחוות אותו ולטפל בו, ולכן אנחנו יודעים מהניסיון מה צריך לעשות ולא ברמה של מה כדאי או מה ראוי.

וההליך שצריכים לעשות, לשיטתנו, צריכים תוך פרק זמן לקבוע בורר. אותו בורר יצטרך תוך פרק זמן קצוב לקבל החלטה, ההחלטה תחייב את הצדדים ועד אז במהלך המחלוקת צריך שיהיה שידור, כי אם אין שידור הצופים ייפגעו - -

<דרור שטרום:>
באיזה מחיר?

<קריאה:>
נכון מאוד. 

<קריאות:>
- - -

<דודו קובסניאנו:>
- - בין אם זה בהוט, בין אם זה ביס, בין אם זה בפרטנר ובין אם זה בסלקום. 

<קריאה:>
במחיר שיקבע הבורר.

<דודו קובסניאנו:>
אנחנו לא רוצים שחלק מהציבור שמנוי או לאלה או לאלה או לאלה, לא יראה את השידורים. מחר יש ליגת האלופות בערוץ מסוים, אנחנו לא רוצים שלא הצופים של אלה או לא הצופים של אלה יראו. 

ולכן זה מה שכתוב, אגב, כיום במדיניות המועצה, שבסך הכול צריכים להכניס שני שחקנים, שביקשו אגב מאתנו שאנחנו נחיל את מדיניות המועצה בסכסוכים שלהם מול ערוצי הספורט, רק אמרנו להם שאין לנו סמכות כי החוק לא חל עליהם, וזה מה שצריך לעשות. 

<היו"ר איתן כבל:>
תודה, קובסניאנו. בבקשה, רצית להתייחס.

<שלמה פריזט:>
ד"ר שלומי פריזט, אני מייצג את פרטנר בדיון הזה. אדוני, כאשר עברו שלושה חודשים ונתגלעה מחלוקת, לא הצליחו להגיע להסדר, יעלו השידורים כאשר - - -

<היו"ר איתן כבל:>
אדוני, סליחה. אני רוצה להסביר לך. אני לא ביקשתי שתסדר את המשא ומתן שלך עכשיו, זה תשאיר לנו. תסלח לי. אתה גורם אינטרסנטי בתוך התהליך הזה, אתה לא יכול לסדר לך את זה. אנחנו נחליט אם זה יעלה או לא יעלה.

<שלמה פריזט:>
אני אסביר למה אני מציע את מה שאני מציע, אדוני, ולא בגלל האינטרס, זה לא קשור לאינטרס.

<היו"ר איתן כבל:>
אבל אני יודע למה אתה מציע. אתה תדבר עכשיו על טובת האזרחים וטובת הצופים, והכול בסדר, אני לא אמרתי שלא, רק אני מציע לך בהצעה, ד"ר פריזט – שאתה בן אדם מכובד בעיני – אל תסדר את המשא ומתן שלך. תודה רבה.

<מיכל רפאלי כדורי:>
אני מתחרה שלו ואני תומכת בו.

<היו"ר איתן כבל:>
בסדר גמור.

<מיכל רפאלי כדורי:>
אני חושבת שהוא צודק - - -

<היו"ר איתן כבל:>
אבל גברתי, אני אמרתי שזה לא יהיה? כל אחד עכשיו פה, רק אני אומר – קצת צניעות. 

<שלמה פריזט:>
חס ושלום. 

<היו"ר איתן כבל:>
כשכל אחד בא להציג את עמדתו, לפחות יחשוב על דברים נוספים. כשמתאים לו אז הוא רואה את הציבור. בבקשה. 

<מודי פרידמן:>
מודי פרידמן, מ-RGE. אני לא רוצה לייצג את טובת הציבור פה. אני לא פונה למען הציבור. אני פונה לכך שבסופו של דבר גוף שיש לו משא ומתן עם גוף אחר, אני מציע שבאמת ינהלו בטווח הכי קצר שבעולם את המשא ומתן, תחום בזמן, בוררות, מסלול, מקובל. בטח לא יכול להיות במהלך הדבר הזה שיתחילו שידורים. לא יכול להיות. צריך למצות את התהליך הזה, לגמור את ההליך הזה, הכי קצר שבעולם, ואז להגיע להשלמה.

ובדאגה של כולם פה לטובת הציבור, אני לא יודע אם אתם יודעים, הגופים משדרים ספורט. לכל הגופים יש ספורט, אז הגוף שרוצה לעשות את זה, שיכניס את ידיו לפעילות ויגמור את העסקה, לכאן או לכאן. 

<קריאה:>
ואתה מקבל כסף. 

<יעקב פרי (יש עתיד):>
אם יתחילו שידורים זה לא יגמור את המשא ומתן. 

<היו"ר איתן כבל:>
מישהו רוצה התייחסות נוספת? 

<אלידור בליטנר:>
לא, אבל זה ברטרו. אמרנו, תשלום ברטרו. 

<קריאה:>
מה זה רטרו? אני עוד לא קניתי אוטו ברטרו. 

<יעקב פרי (יש עתיד):>
אני רוצה לומר משהו לסדר היום. מתנהלים פה מאחורי הדלתות כל מיני דיונים, הסכמים, דילים. אני מרגיש את עצמי כמי שיושב פה כחותמת גומי, עוד מעט יבוא מר ביטן או מר אסמלם - - 

<עיסאווי פריג' (מרצ):>
אנחנו רק מעבירים זמן. מחכים שהם יביאו - - -

<יעקב פרי (יש עתיד):>
- - או מישהו אחר. אני לא מוכן.

<היו"ר איתן כבל:>
מר פרי. סליחה. אני היושב-ראש. אני אמרתי שאני ממתין להם? 

<יעקב פרי (יש עתיד):>
לא. לא אמרת שאתה ממתין להם. 

<היו"ר איתן כבל:>
תודה רבה.

<יעקב פרי (יש עתיד):>
אבל אתה רואה מה קורה בחוץ.

<היו"ר איתן כבל:>
אז סליחה. זה לא מעניין אותי מה קורה בחוץ. אני שלחתי אותם?

<עיסאווי פריג' (מרצ):>
מחכים למוצא פיהם. 

<היו"ר איתן כבל:>
עיסאווי, אני לא מחכה למוצא של אף אחד. אני מנהל פה דיון. אני מנהל פה דיון. 

<יעקב פרי (יש עתיד):>
אוקיי.

<היו"ר איתן כבל:>
אני חושב שאני מנהל אותו בצורה רצינית, משמעותית. 

<יעקב פרי (יש עתיד):>
אתה יודע בדיוק מה דעתי על הניהול שלך. 

<היו"ר איתן כבל:>
אבל אני אדוני אומר לך, אני מנהל פה את הדיון. אני בינתיים מנהל אותו.

<ג'מאל זחאלקה (הרשימה המשותפת):>
מרגישים כמו חותמת גומי. כל מיני חותמות יש. 

<היו"ר איתן כבל:>
פרי, רצית להעיר הערה גם לגופו של העניין?

<יעקב פרי (יש עתיד):>
לא. בסדר. בבקשה.

<אלידור בליטנר:>
אלידור, משרד המשפטים. ההערה שלי נוגעת לעניין הביקורת השיפוטית, מה שדיברנו קודם על בית-המשפט המחוזי, לא למה שנדון כרגע על שידור גם כל עוד אין הסכמה. 

אני חושבת כשאנחנו מדברים על עילות ביטול, פסק בורר בחוק הבוררות, מעבר לכך שלא בטוח שכל העילות רלוונטיות, כל חוק הבוררות בנוי על כך שהבסיס הוא הסכמת הצדדים – הצדדים הסכימו ללכת לבורר ופנו לבורר שבעצם מוסכם עליהם. ולכן, הביקורת השיפוטית יכולה להיות בעצם מאוד מצומצמת, לעילות מצומצמות, כי המקור הוא הסכמה. כאן, במישור של גישה, זכות גישה לערכאות שיפוטיות אנחנו צריכים לחשוב אם זה המודל המתאים. 

<היו"ר איתן כבל:>
אוקיי. תודה, גברתי. אני רוצה לסכם את זה. חבר הכנסת ג'מאל זחאלקה.

<ג'מאל זחאלקה (הרשימה המשותפת):>
משפט אחד. אני רוצה ואני מבקש מכבודו, מהוועדה, שתיקח בחשבון שיש ציבור ערבי שרוצה שידורים בערבית. אנשים נאלצים לראות שידורי אל ג'זירה, לא קונים הוט ויס כי הם רוצים לראות ספורט במקום אחר. בגלל שיש טמפרמנט של שידור המשחקים בערבית – אני יכול להזכיר לכם את זה, זה שפה חשובה כאן, ולכן צריך להיות הסדר נאות. 

הערוצים למיניהם, נדמה לי שרק ערוץ 5 משדר קצת בערבית, אבל השאר לא. אני חושב שצריך הסדר נאות. אני לא אכנס לפרטים כאן איך ובאיזה צורה אבל צריך לקחת את זה בחשבון ושזה יהיה מוסדר.

<יעקב פרי (יש עתיד):>
ג'אמל, אתה אומר שצריך לחייב ערוצים?

<ג'מאל זחאלקה (הרשימה המשותפת):>
גם, וגם לתת – ערוץ שמקבל גם ערוץ ייעודי בערבית, צריך לקבל בהתאם לגודלו ובהתאם לפרמטרים שנקבעו בחוק הקודם, לפי אחוזים. 

<קריאה:>
שמה? לא הבנתי. 

<ג'מאל זחאלקה (הרשימה המשותפת):>
צריך פרמטרים. אני לא רוצה להיכנס לפרטים איך לעשות את זה. אני רוצה שניקח את העיקרון הזה ואחר כך - - -

<היו"ר איתן כבל:>
שמה? קודם כול, זה לא קשור לחוק הזה פה בכלל, אבל אם אדוני רוצה להציע לנו הצעה, שאני גם אבין אותה. 

<ג'מאל זחאלקה (הרשימה המשותפת):>
אני מציע בכל השלבים של החוק הזה לקחת בחשבון שיש ציבור ערבי ודוברי ערבית ורוצים שידור בערבית, בכל השלבים. יש כל מיני דברים שצריך לעשות, ביניהם לחייב שידורים בערבית – יש 5% ולא כולם עומדים בהם, יש גם ערוצים בערבית שצריך לתת להם במחיר שהוא לפי הגודל. 

<היו"ר איתן כבל:>
מי אחראי על קביעת אמות המידה?

<יפעת בן חי שגב:>
על-פי ההצעה הנוכחית, רק ערוץ ספורט יכול לרכוש. נדמה לי שאדוני - - -

<היו"ר איתן כבל:>
חבר הכנסת זחאלקה.

<יפעת בן חי שגב:>
חבר הכנסת זחאלקה מתכוון להתיר שגם ערוץ ערבי או ערוץ כזה או אחר יוכלו לרכוש, כמו ערוץ ייעודי, בעי"ן. 

<ג'מאל זחאלקה (הרשימה המשותפת):>
אם הם מקבלים את העיקרון אפשר לתרגם אותו לשפת המעשה.

<דודו קובסניאנו:>
אבל היושב-ראש לא עוסק כרגע במפעלים. 

<אתי בנדלר:>
חבר הכנסת זחאלקה, אתה באמת העברת מסמך שמדמה להיות מסמך הסתייגויות או הצעות, אבל הוא מאוד בלתי מסוים. על סמך המסמך הזה אנחנו לא יכולים, נדמה לי שאתה לא יכול להציע משהו קונקרטי ואנחנו לא נוכל לרשום הסתייגות כי לא ברור. 

<ג'מאל זחאלקה (הרשימה המשותפת):>
לא, לא. אני לא מתרגם את ההסתייגויות שלי. ההסתייגויות שלי הן הסתייגויות דיבור. אני רוצה לדבר על העיקרון. 

<אתי בנדלר:>
הסתייגויות דיבור, אז אנחנו ננסח את זה כהסתייגויות דיבור.

<ג'מאל זחאלקה (הרשימה המשותפת):>
איתן מכיר את הנושא הזה ואני חושב שהוא קרוב ללבו. אנחנו לא רוצים לשנות סדרי עולם אלא לראות כיצד לעשות זאת בצורה נאותה ומסודרת.

<היו"ר איתן כבל:>
אני אסביר את זה בעברית מדוברת. יש אוכלוסייה ערבית בישראל שהיא צרכנית.

<יעקב פרי (יש עתיד):>
20%.

<היו"ר איתן כבל:>
לא, מעבר. אם אתה בודק מבחינת צרכנות ספורט.

<עיסאווי פריג' (מרצ):>
מספר אחת.

<היו"ר איתן כבל:>
אמרתי, יותר גדול מחלקם היחסי באוכלוסייה. 

<עיסאווי פריג' (מרצ):>
פי שניים.

<היו"ר איתן כבל:>
והם זוכים להתייחסות בכל הערוצים ממש בשוליים של השוליים של השוליים. ומה שאומר זחאלקה בצורה מפורשת – סליחה, אנחנו רוצים שהציבור שלנו, גם בתוך התמהיל הזה יזכה ליחס המצופה, זה הכול. הכי ברור. 

<עיסאווי פריג' (מרצ):>
אני אתרגם את זה, איתן, ברשותכם. היום הציבור הערבי, חברים, ברובו הגדול, אין לו יס.

<ג'מאל זחאלקה (הרשימה המשותפת):>
אני לא חובב ספורט. הוא חובב ספורט, טיבי חובב ספורט. 

<עיסאווי פריג' (מרצ):>
אני חובב, מה לעשות. היום, הציבור הערבי ברובו המוחלט צופה בספורט דרך לווייני, דרך אל ג'זירה וכל מיני ערוצים. הציבור הערבי לא מחובר הרבה להוט וליס. למה? בגלל הוט תשתיות, ויס עלויות, זאת המציאות. הסוגיה שג'מאל מעלה, היא יותר נוגעת ל"מפעלים" מאשר לערוצים. 

<היו"ר איתן כבל:>
היא לא רק. 

<עיסאווי פריג' (מרצ):>
היא בעיקר נוגעת ל"מפעלים", לא לערוצים. 

<היו"ר איתן כבל:>
אני מבין את זה. נכון, אתה צודק. ברשותכם, אני רוצה לומר לכם איך אני רואה את הדברים, בכל הכבוד להם שם. אני אומר, כאן מתנהל הדיון, שם עם כל הכבוד אף אחד לא יקבע לי. 

<עיסאווי פריג' (מרצ):>
יפה. 

<היו"ר איתן כבל:>
אני רוצה לומר כך. ההצעה, היא חייבת להיות קצת יותר משופרת. יש לנו ויכוח, ויכוח מקצועי, סביב שתי נקודות בסעיפים המונחים כאן בפנינו. אין ויכוח על הצורך לתת שלושה חודשים משא ומתן. 

יש לנו ויכוח מקצועי סביב שתי נקודות. האחת, האם בסיום המשא ומתן - -

<יעקב פרי (יש עתיד):>
ישדרו או לא ישדרו.

<היו"ר איתן כבל:>
- - ישדרו או לא ישדרו, ויש כאן דעות לכאן ולכאן, פעם אחת. ופעם שנייה, היא נוגעת לעובדה איך מסיימים את ההליך של אי-הסכמה הכי מהר שאפשר. 

<יעקב פרי (יש עתיד):>
בצורה הכי מקצועית.

<היו"ר איתן כבל:>
כן, ההתייחסות היא בכל מקרה התייחסות מקצועית. אפשר ללכת את הדרך הרגילה. מה שאני אומר גם פה לאנשי משרד המשפטים ומשרד האוצר, היועצת המשפטית – צריך לראות איך אנחנו תוחמים את הזמן. אני חושב שלבורר – עוד לפני, או בורר או בודק, אני עדיין לא נכנס לתוך - - -

<אסף וסרצוג:>
מומחה. 

<היו"ר איתן כבל:>
המומחה. ניתן לו חודש ימים, אני חושב שזה מספיק זמן כדי לתת את ההחלטות שלו, פעם אחת. 

<דודו קובסניאנו:>
לצמצם את לוחות הזמנים. 

<היו"ר איתן כבל:>
מצמצם, סליחה. נשאר לי כאן, אני מצמצם את העניין הזה ואני אומר – אוקיי, חודש, סיים. מה קורה אם מישהו רוצה עכשיו לעתור לבית-המשפט? 

<שירה גרינברג:>
יכול לפנות. 

<היו"ר איתן כבל:>
בית-המשפט הוא לא עד קץ כל הימים. אתה לא יכול לבוא ולהגיד לבית-המשפט: ישבנו בכנסת והחלטנו שאתם תוך חודש תיתנו תשובה. 

<קריאות:>
- - -

<היו"ר איתן כבל:>
חברים יקרים. אתם לא יכולים גם בחוץ לנהל דיון.

<דוד ביטן (הליכוד):>
אפשר שתי דקות הפסקה לדבר עם היושב-ראש? 

<היו"ר איתן כבל:>
לא. אני רוצה לסיים קודם כול את הדברים שאני קבעתי פה. הדיון היה פה קודם. היה גם פה דיון. 

<קריאה:>
רוצים לעזור ליושב-ראש. 

<היו"ר איתן כבל:>
סליחה, יש הבדל באשר שם רבים על הקניפל. פה זה לא קניפל, פה אני רוצה לקבוע את העקרונות. 

<דוד ביטן (הליכוד):>
אבל למה אתה כועס? סך הכול שאלתי אם אפשר הפסקה. 

<עיסאווי פריג' (מרצ):>
אנחנו כועסים על ההתנהלות שלכם. יש שתי ועדות כאילו. 

<קריאה:>
- - -

<היו"ר איתן כבל:>
אני אחדש את זה בכל מקרה. אני מסיים עכשיו, אני מסיים את החלק הזה. אני אסיים את זה היום, גם אם לא יודע מתי זה יהיה – באחת בלילה אני אסיים את זה, לא מעניין אותי. 

<קריאות:>
- - -

<היו"ר איתן כבל:>
אנשי האוצר, חברים יקרים. דוד כבר נהיה 35-F מרוב שהוא טס על גלי ההצלחה שלו. די, מספיק. 

אני ממקד את הדיון שלי בחובת המכירה. דיברנו על שלושה חודשים, אני מקצר את תהליך המומחה לחודש שהוא צריך לתת תשובה. 

<עיסאווי פריג' (מרצ):>
הבורר. לא המומחה.

<היו"ר איתן כבל:>
לא, לא סתם אמרתי, תכף אני אסביר למה. הוויכוח הוא אחד. הבעיה אם זה בורר, שלכאורה – אבל מסתבר שגם הוא לא מסיים את התהליך כי תמיד יכול מישהו לעתור על הליכים שהם הליכים לא - - -

<לאה ורון:>
עניינים משפטיים.

<היו"ר איתן כבל:>
עניינים משפטיים. אני שם את הבעיות, ונקבל את ההכרעה. ומצד שני, אם אנחנו הולכים להליך של מומחה ברשימה מסודרת שנקבעה והכול בסדר, הסיכוי שמישהו ילך לבית-המשפט ביום שאחרי הוא הרבה יותר גדול. זו האמת, שצריך להניח אותה לפתחנו. 

לכן, בנסיבות האלה אני אומר לכם, אני מעדיף בורר ולקחת את הסיכון – שהוא מתקיים, לא יודע אם הוא קטן – אבל הוא בטח יותר קטן מהסיכון שבו אתה הולך מול הליך של - - 

<לאה ורון:>
מומחה.

<היו"ר איתן כבל:>
- - מומחה.

<לאה ורון:>
מומחה לפי רשימה שקובעת המועצה. 

<היו"ר איתן כבל:>
זו כוונתי. אני בסוף מנסה כאן לייצר את המודל הכי טוב בנסיבות. 

<אסתי פלדמן:>
מה הכוונה לבורר? בורר שיסכימו ביניהם הצדדים?

<קריאה:>
שתקבע המועצה.

<אסתי פלדמן:>
או שתקבע המועצה?

<היו"ר איתן כבל:>
או שתקבע המועצה. אני מעדיף פה - - -

<אסתי פלדמן:>
אבל לא מתוך רשימה קבועה מראש?

<היו"ר איתן כבל:>
מתוך רשימה קבועה מראש. 

<קריאות:>
- - -

<היו"ר איתן כבל:>
אני רוצה קודם כול להבהיר. אני רוצה, פרי, לומר לכם. ההצעה המונחת כאן לפנינו היא לא אם אנחנו מחכים למוצא פי פרטנר או ONE, קודם כול שיהיה ברור, כי לצערי, זו ההתכנסות ואני לא מקבל את זה. אני רוצה לקבוע מודל קודם כול, שאחר כך אנחנו יודעים להיות קשובים ל-ONE, אנחנו יודעים להיות קשובים לאחרים, אבל אני צריך להיות בתוך מסגרת. אני לא יכול לפעול על-פי מי לחץ אותי או אתכם יותר, בכל הכבוד. בבקשה.

<איתמר חרמון:>
איתמר חרמון, המועצה לכבלים ולוויין. לגבי המודל שאדוני דיבר עליו, אנחנו חושבים שאחרי שלושה חודשים – זה גם הנוסח שהובא בפני הוועדה – ברגע שפונים כבר להליך של המומחה, בורר, בית-משפט, מהרגע הזה כבר השידור צריך לעלות לאוויר.

<היו"ר איתן כבל:>
סליחה. אני ביקשתי את עזרתך איפה שלא? שים לב מה עשית. באותו מסלול אתה מנסה לתת לי שני פתרונות. אני אמרתי קודם כול בואו נסיים, הצבתי שתי נקודות. אמרתי, נקודה אחת היא – בורר, מומחה, ואנחנו מתקרבים לבורר על-פי התהליך. הורדתי את זה גם לחודש, מתוך רשימה. ומצד שני, אחר כך נדון בשאלה כשיש ויכוח גם פה בין חברי הכנסת.

<דודו קובסניאנו:>
רק חידוד לנושא. בהנחה שהולכים לבורר, כדי להקל קצת, קודם כול באין הסכמה בין הצדדים אז המועצה תחליט על בורר. קודם כול ניתן להם, יכול להיות שהם יסכימו ביניהם. 

<היו"ר איתן כבל:>
אני לא פוסל את זה. אבל מה העניין? זה מאריך לי את לוחות הזמנים. 

<דודו קובסניאנו:>
בתוך לוחות הזמנים. 

<היו"ר איתן כבל:>
אל תגיד לי, זה עוד חודש. 

<דודו קובסניאנו:>
איתן, אבל הם בתוך לוחות הזמנים של השלושה חודשים. 

<אדר זהבי:>
איתן, אין כאן לוחות זמנים, מדובר פה על פלטפורמות שעוד לא עלו. ככל שהן יעלו, טווח העלייה שלהן הוא חצי שנה, שנה. 

<היו"ר איתן כבל:>
זה לא משנה.

<אדר זהבי:>
אין פה שום לוחות זמנים.

<היו"ר איתן כבל:>
סליחה. אגיד לך מה ההבדל. לך אין לוחות זמנים. אני רוצה לראות את הדברים סדור מולי, אני לא רוצה למצוא את עצמי אחר כך עוד מתרחק בתהליך. 

<מיכל רפאלי כדורי:>
וגם לקיימות, לא רק לחדשות. 

<דודו קובסניאנו:>
לא בהכרח. 

<מיכל רפאלי כדורי:>
אם אין הסכמה - - -

<קריאה:>
יוכלו לחדש את ההסכמים חצי שנה מראש. 

<קריאות:>
- - -

<היו"ר איתן כבל:>
תודה. בבקשה.

<אודי מילנר:>
אודי מילנר, מנכ"ל ONE. אני רוצה לשתף אתכם ב - - -

<היו"ר איתן כבל:>
דילמות.

<אודי מילנר:>
לא, בסיטואציה שקיימת. כרגע יש שלוש פלטפורמות שעובדות מול שלושה גופי ספורט וכולם משדרים לכולם, ויש ניסיון של פלטפורמה רביעית, שזה פרטנר, להיכנס. אנחנו עלינו בסלקום לא אחרי שהוועדה התחילה כבר לפני שנה - - 

<היו"ר איתן כבל:>
לפני כן, כן. 

<אודי מילנר:>
- - ויושבים עם פרטנר לנסות להגיע להבנות. והמודל שאנחנו מציעים כל הזמן זה המודל של סלקום – מה שסלקום שילמה בואו תשלמו אתם. ואתה מרגיש כל הזמן שפרטנר מתנגדת. 

<יעקב פרי (יש עתיד):>
שסלקום שילמה לכם. 

<אודי מילנר:>
מה שסלקום שילמה לנו, זה מה שאנחנו מבקשים מהם, בהפחתה של העונה שחלפה לה. זאת אומרת, נותנים להם את החלק היחסי שנותר להם מהזכויות שיש לנו, והסיטואציה שהם לא מוכנים. הסיטואציה הזאת, היא נובעת מכך שהם חושבים שהוועדה תשיג להם מחיר טוב יותר, ואחת הנקודות הכי חשובות שיש פה בהגדרה של ה-guidelines עבור אותו בורר / מומחה, היא להגדיר איזשהו מינימום. 

<לאה ורון:>
מינימום של מה?

<אודי מילנר:>
מינימום זה יכול להיות מינימום של מחיר, בדומה לפלטפורמה אחרת שעלתה; מינימום של צופים אם הולכים לפי המודל של מכפלת מחיר כפול צופים. זה יכול להיות כל מינימום שיוגדר, אבל זה צריך להיות המינימום, כי אם אנחנו מציעים כמה חודשים לפרטנר להיכנס בתנאים של סלקום והם לא מוכנים, זה צריך להרים לכולם פה גבה, שיש פה איזשהו חוק פרטנר שמנסים להשיג את הכול בזה.

<שלמה פריזט:>
אדוני, זה במסגרת שלא מנהלים משא ומתן.

<היו"ר איתן כבל:>
אני ביקשתי ממך? תודה רבה. אני מבקש ממך לא להתלהב מעצמך.

<שלמה פריזט:>
לא מתלהב, אדוני.

<היו"ר איתן כבל:>
כי כן אתה עושה את זה, אתה מתפרץ. 

<עיסאווי פריג' (מרצ):>
איתן, אלו דברי טעם מה שנשמע.

<יעקב פרי (יש עתיד):>
היו דברי טעם. 

<היו"ר איתן כבל:>
אני לא מתכחש לעובדה אבל אני רוצה להזכיר, חברים יקרים, אנחנו גם חייבים להיות עקביים. אי-אפשר, אנחנו לאורך כל הדרך ביקשנו מעצמנו לא להתערב בהליכי משא ומתן. על זה אנחנו כבר יושבים פה עם העניין הזה של - - -

<עיסאווי פריג' (מרצ):>
אז אמות מידה שאמרת בהתחלה.

<היו"ר איתן כבל:>
נכון. שנייה. 

<לאה ורון:>
של הליכי המשא ומתן. 

<היו"ר איתן כבל:>
עד לרגע זה, אני רוצה להזכיר לחברים כאן, אני גם צריך להעמיד את עצמי מול הפרצוף שלי לדברים שאמרתי מתחילת הדרך, שכל אחד ואחד מכם אמר בתחילת הדרך – שתבעתם וביקשתם פה שלא תהיה מעורבות במשא ומתן, אבל כן קבענו שיהיו אמות מידה, שבהן יהיה ברור שמי מהצדדים מנסה לשחק את המשחק, ייקבעו לוחות זמנים שבהם אנחנו שמים את הבורר וכו', בדיוק כמו בזק. אם בזק – שזה סכומים לאין שיעור יותר מורכבים וגדולים – אז בוודאי אנחנו נעשה את זה גם פה. 

אני מבין את מה שאתם אומרים אבל אני לא יכול. מה אתה מבקש ממני? אתה מבקש ממני להתערב בהליך של משא ומתן. 

<אודי מילנר:>
לא. אני מנסה להגיד שזכויות שידור זה משהו שהולך וחולף, זה כמו שעון חול והוא מתכלה, בניגוד לבזק, להשוואה שלך, התשתיות נשארות. פה הסיטואציה היא שהמוצר שלנו הולך ומתכלה. רכשת, לקחת סיכון, לא יכול להיות שיבוא מישהו ויקנה משהו לפי שבורר החליט, שזה מחיר נמוך מאחרים.

צריך להגדיר מינימום. הייתה סיטואציה דומה עם סלקום. 

<היו"ר איתן כבל:>
למה אתה חושש שהבורר יקבע מחיר - - -

<אודי מילנר:>
כי צריך להגדיר לו איזשהם guidelines.

<היו"ר איתן כבל:>
לא, אבל למה אתה חושב שהבורר לא ילך אתך, וילך איתם? 

<אודי מילנר:>
אני לא יודע. אני הולך אל הלא נודע פה. 

<יעקב פרי (יש עתיד):>
למה אתה חושב שהבורר לא יבין מה שחבר כנסת ממוצע כן מבין? 

<היו"ר איתן כבל:>
אגיד לך מה העניין. אתה יודע מה היתרון שלך מולם? שהיום כללי המשחק הרבה יותר ברורים בשוק. יש כללי משחק הרבה יותר ברורים. ברגע שצ'רלטון סגרו עם סלקום, כללי המשחק הם הרבה יותר ברורים. מה בעצם מבקשים ממני בחקיקה? להתערב בצורה שמפריעה לי. 

<אודי מילנר:>
הם לא חייבים לקבל את זה. אם הבורר החליט מחיר מסוים, זה יכול להיות cap עליון, והם לא יקנו.

<עיסאווי פריג' (מרצ):>
אתה מדבר על אמות מידה. איזה אמות מידה אתה מציע, איתן?

<אודי מילנר:>
זה יכול להיות cap עליון מבחינתם והם לא יקנו. 

<קריאה:>
שלא יקנו.

<היו"ר איתן כבל:>
לא קנו, לא קנו, לא נכנסו לשוק, מה אני יכול לעשות. 

<אודי מילנר:>
לחייב אותם להיות רק cap עליון, תעשה cap תחתון שיודעים שככה נכנסים למשא ומתן. 

<יפעת בן חי שגב:>
יש לי פתרון. 

<עיסאווי פריג' (מרצ):>
אנחנו רוצים גורמים מחוללי תחרות. 

<היו"ר איתן כבל:>
חברים יקרים, אתם אפילו לא שמים לב. אמיר, תודה שבאת כל הזמן להפריע לי באוזן. 

<יעקב פרי (יש עתיד):>
הוא עובד על העניין.

<היו"ר איתן כבל:>
אני יודע, בסדר גמור, שיעבוד בחוץ.

<יעקב פרי (יש עתיד):>
הוא עוסק בחומר.

<היו"ר איתן כבל:>
אני מנסה להגיד לכם את הדבר הבא. יש כאן שתי נקודות שמונחות לפתחנו – והיא לא לטובתכם ולא לרעתם, והפוך. 

הנקודה היא כזו. אמרנו בהתחלה, אפילו ירדנו מבודק. שירה, ירדנו מבודק. אמרנו שיהיה בורר, הורדנו את זה לחודש, את התהליך של הבוררות. 

<קריאה:>
מצוין.

<היו"ר איתן כבל:>
ואנחנו גם נקבע קביעה שאומרת מה קורה. הרי תמיד בסוף התהליך יכולים לבוא ולהגיד, מסיבות – איך קראנו לזה – משפטיות - - -

<לאה ורון:>
בעניינים משפטיים. 

<היו"ר איתן כבל:>
בעניינים משפטיים. שלא נתנו לו את האפשרות להציג את עמדתו או דברים מן הסוג הזה. ובסופו של עניין הרי אתה רוצה למכור לו. הנחת העבודה שלך היא שהוא רוצה לרכוש. הוא רוצה להוריד את המחיר כמה שיותר, אתה רוצה להרוויח את המחיר שלך כמה שיותר. זה לגיטימי, זה לגיטימי. 

איפה אנחנו עומדים, הכנסת, בעניין? אומרים, חברים יקרים, אנחנו רוצים להסדיר את השוק, שלא כל אחד פה יעשה לעצמו שבת. אתה לוקח את הבורר שהוא יודע כבר את השוק. 

מה היתרון? זה לא מאפס. זה לא אפס. הבעיה היחידה שמתקיימת עכשיו לך מול פרטנר היא אחת. שאין לו כמו סלקום, 100,000 או 115,000 צופים. 

<אודי מילנר:>
כשסלקום נכנס גם לא היה לו. 

<היו"ר איתן כבל:>
יפה. אבל אתה יודע, הרבה יותר קל לתמחר את התהליך הזה כי הוא לא פועל בחלל חיצון. 

<שי באבד:>
יש פה שתי נקודות נפרדות, אני חושב שהן מביאות את הקושי. נקודה אחת מדברת על מספר המנויים והתשלום שצריך להיות לפי מספר מנויים, וזה הקל. אין לך מנויים – אתה לא משלם; יש לך מנויים – אתה תשלם. אתה עם 20,000, 50,000, 100,000. 

אבל מה קורה? המרכיב של המחיר היום הוא לא פר מנוי. המרכיב של המחיר היום נעשה גם עם שקלול מסוים של המנויים אבל בעיקר על נושא הזכויות, קיבלת זכויות שידור או לא קיבלת. הקבלה של זכויות השידור, אין לה קשר לכמות המנויים שיש לך. 

<היו"ר איתן כבל:>
צודק.

<שי באבד:>
זאת אומרת, once מכרת לסלקום או להוט זכויות שידור, להוט יש פי חמישה לקוחות מסלקום, אבל הם כביכול ברמת העיקרון צריכים לשלם אותן זכויות שידור. 

פה נוצר שורש המחלוקת כי פרטנר יבואו ויגידו: אין לנו אף אחד. 

<היו"ר איתן כבל:>
אדוני, אין כאן מחלוקת. סליחה, אי-אפשר להחזיק את החבל בשני הקצוות שלו. 

<קריאה:>
מקל אפשר.

<היו"ר איתן כבל:>
תודה רבה. תלוי איך אתה עושה את זה.

<יפעת בן חי שגב:>
אדוני היושב-ראש, אפשר? אני רוצה לעזור לך.

<היו"ר איתן כבל:>
אין לי בעיה, רק אני רוצה לסיים את הרעיון שלי. הנקודה היא פשוטה. אתה צודק, רק קיימנו פה שעות על העניין הזה. 

<שי באבד:>
שעות על גבי שעות של דיונים, נכון.

<היו"ר איתן כבל:>
אמרנו שאנחנו לא ניכנס לתהליך שמדבר על - - -

<שי באבד:>
דרך אגב, בעקבות הדיונים האלה גם צ'רלטון סגרו עם סלקום. 

<היו"ר איתן כבל:>
נכון. 

<שי באבד:>
שיצא דבר מאוד טוב. 

<היו"ר איתן כבל:>
לכן השאלה, אני אומר את זה גם לנציגי פרטנר ואני אומר את זה לכם, שאלת מספר המנויים איננה רלוונטית כבר.

<מיכל רפאלי כדורי:>
יש החלטת מועצה משנת 2000.

<היו"ר איתן כבל:>
היא לא רלוונטית. 

<מיכל רפאלי כדורי:>
קוראים לזה Minimum Guarantee. 

<היו"ר איתן כבל:>
כן, גברתי. 

<מיכל רפאלי כדורי:>
סליחה, חבר הכנסת כבל, תדבר עם חברי המועצה, אותה מועצה שהסדירה את ה-Must Sell שלנו. 

<קריאה:>
איך זה עוזר לציבור?

<מיכל רפאלי כדורי:>
זו הפרוצדורה בענף הזה, ואתם לא ינוקא כזה. 

<היו"ר איתן כבל:>
מיכל. לפנייך ביקשה ראש המועצה. 

<יפעת בן חי שגב:>
אני רוצה פה לנסות לתת מענה. שני דברים. אחד, באשר לדוגמה שהציג פה אודי מילנר, נציג ONE. אני רוצה להציע ביטוי פשוט וקצר שמנחה את מדיניות המועצה היום - "בתנאים הוגנים ובלתי מפלים". ברגע שזה נקבע ככלל, הרי שמחויבת פה איזושהי הגינות ומחויבת פה הצעה שהיא בלתי מפלה כלפי השחקנים האחרים. וזה נשמע כמו שלוש מלים מאוד תמימות, הן ממש לא, על זה יש הרבה מאוד מחלוקות.

<היו"ר איתן כבל:>
מה את מציעה לי שמקדם אותי?

<יפעת בן חי שגב:>
"בתנאים הוגנים ובלתי מפלים". להוסיף את שלוש המלים האלה: "בתנאים הוגנים ובלתי מפלים", כפי שקיים היום, וזה נותן מענה לדוגמה שהציג אודי מילנר ולדוגמה שאנחנו כיום מתמודדים אתה.

<היו"ר איתן כבל:>
גברתי, זה רעיון לא רע. אני רק אזכיר לך את הדבר הבא. "הוגנים ובלתי מפלים" זה עניין של נקודת מבט. 

<מיכל רפאלי כדורי:>
יש בשביל זה בורר. 

<לאה ורון:>
סובייקטיבית. 

<היו"ר איתן כבל:>
אבל זאת נקודת המוצא, שבכל מקרה מכניסים את הבורר. 

<יפעת בן חי שגב:>
כשאתה אומר בלתי מפלה זה ביחס לשחקנים האחרים. 

<היו"ר איתן כבל:>
אני חושב שזה רעיון לא רע. מיכל, בבקשה.

<מיכל רפאלי כדורי:>
חבריי מפרטנר וסלקום כל הזמן מנפנפים בהגנת הינוקא שקיבלה יס, וגם האוצר תומך בזה, אז אני מחזיקה ביד את החלטת המועצה שדיברה על ה-Must Sell שלנו, יש שם מונח שנקרא "מספר מנויים מובטח", בעגה המקצועית שלנו Minimum Guarantee, של 150,000 מנויים. 

אין דבר כזה ששחקן מגיע ביום הראשון ומשלם לפי מנוי אחד. זו הפרוצדורה בענף השידורים, זה מה שהוסדר לנו. 

<היו"ר איתן כבל:>
גברתי, אתם מחזירים אותנו לדיון שמבחינתי הוא כבר הסתיים. 

<מיכל רפאלי כדורי:>
הוא לא הסתיים. 

<היו"ר איתן כבל:>
סליחה, מבחינתי. אני רוצה להזכיר, זה כאילו הדיון פה לא התקיים ולא שרפנו פה שעות ולא היו ויכוחים, ודודי אמסלם עזב, נטש את עמדתו בוועדת הפנים כדי לבוא פה ולהיאבק חשוף חזה על העניין הזה. 

אני רוצה להזכיר לכם שהיה פה דיון, היה ויכוח. למה אני אומר את זה? בסוף הגענו להבנה שאומרת – אנחנו לא מתייחסים, לא מפריעים לשוק להתנהל. 

אי-אפשר. מה אתה מבקש ממני? אני רוצה לעזור לך. 

<אודי מילנר:>
אני רוצה להגדיר מינימום. גם המועצה תומכת, גם המתחרים, כולם חושבים שצריך מינימום. 

<היו"ר איתן כבל:>
אני מוכן לקבוע שתהיינה אמות מידה. בסדר?

<אודי מילנר:>
אוקיי. של מינימום. 

<היו"ר איתן כבל:>
לא, אני לא אקבע. אני רוצה לשמוע את האוצר בבקשה. אתם מוכנים בבקשה להתייחס?

<מיכל רפאלי כדורי:>
זה לא מחיר. Minimum Guarantee זה לא מחיר. 

<אמיר לוי:>
יש לי איזה רעיון, בהפסקה אני אדבר אתך.

<היו"ר איתן כבל:>
אוקיי.

<אמיר לוי:>
לא עם המינימום שהם דורשים כאן כי זה חסם כניסה משמעותי. 

<היו"ר איתן כבל:>
תודה רבה. נכון. 

<אמיר לוי:>
בהפסקה אני אציע.

<היו"ר איתן כבל:>
אני אומר את זה לכם, חברים יקרים. אתם צריכים להבין גם כן את מה שקורה. גם אם אני רוצה לעזור לכם, אדוני המנכ"ל.

<אודי מילנר:>
אודי.

<היו"ר איתן כבל:>
סליחה. אני מבין אתכם. אני לא אוהב את ההתנהלות של פרטנר – אמרתי את זה לפרוטוקול, אמרתי את זה למנכ"ל שלהם, אמרתי לנציגים שנמצאים פה. 

<שי באבד:>
אתה לא אוהב או כן אוהב?

<היו"ר איתן כבל:>
לא אוהב. אני מרגיש שמישהו מנצל את הוועדה. 

<שי באבד:>
צודק.

<היו"ר איתן כבל:>
בשונה מכולם, אני לא אומר את זה בהדלפה לעיתונאי. אני אומר את זה פה בצורה ברורה, על השולחן, כמו שאני אוהב לעשות, שלא יגידו: שמענו, ההוא אמר. אני אומר את זה בצורה הכי ברורה. 

יחד עם זאת, אני חייב, עם כל הכבוד לכם ועם כל הכבוד לכעס שלי אליהם, לייצר איזשהו מפתח שהוא מאזן. 

<אודי מילנר:>
אז המינימום - - -

<היו"ר איתן כבל:>
לא, אתה קבעת לעצמך.

<אודי מילנר:>
לא קבעתי איזה מינימום. מינימום. 

<היו"ר איתן כבל:>
לא, סליחה. אנחנו פה נחליט, הוועדה תחליט מה ייכנס ומה לא. 

<לאה ורון:>
והאם בכלל. 

<היו"ר איתן כבל:>
ולכן, אני רוצה לסכם את התהליך הזה עד כאן, אני אפזר את הדיון, אחר כך אנחנו נודיע מתי אנחנו מתכנסים ונעבור לעניין בזק. 

<קריאה:>
היום יש המשך?

<היו"ר איתן כבל:>
כן, ודאי. אני מסיים היום. 

<לאה ורון:>
אנחנו מנסים לבקש את אישורו של יושב-ראש הכנסת לחדש את הישיבה בשעה 16:00, בעת שמליאת הכנסת מקיימת את דיוניה. אם נקבל אישור, נחדש ב-16:00; אם לא – ב-17:00 או ב-18:00, בהתאם לאישור שנקבל מיושב-ראש הכנסת. קיבלתם את האישור מיושב-ראש הכנסת שהישיבה תתחיל ב-16:00?

<שי באבד:>
אבל יש רק חצי שעה, מ-16:00 עד 16:30.

<היו"ר איתן כבל:>
אז לכן תנו לי לסיים את זה, אחר כך תשבו לבלבל את המוח אחד לשני. 

אני ברשותכם רוצה לסכם את הדבר הבא. יש לנו שלושה חודשים התמחרות, אין ויכוח. כבר סיכמנו שזה יהיה בורר, סיכמנו שזה יהיה חודש בוררות. 

<שי באבד:>
החלטה של הבורר.

<היו"ר איתן כבל:>
החלטה של הבורר, נכון. העדפתי את הסיכון הזה שאם לא יגיעו ביניהם להסכמה, שאחד מהצדדים ילך לבית-המשפט סביב עניינים שאתם מגדירים אותם - - -

<לאה ורון:>
עניינים משפטיים בלבד.

<היו"ר איתן כבל:>
עניינים משפטיים בלבד. 

<קריאה:>
לא. שלושה חודשים הצדדים מנסים. 

<אדר זהבי:>
מותר לנו גם להסכים - - -

<קריאה:>
קודם הצדדים ינסו להגיע - - -

<קריאות:>
- - -

<היו"ר איתן כבל:>
תנו לי לסיים. אתה לא יודע מה אני רוצה לומר. בתוך החודש הזה, שבועיים תינתן אפשרות, אני מעדיף שהצדדים יגיעו להבנה ביניהם על הבורר. לא הצליחו להגיע ביניהם בשבועיים האלה, אני מעדיף - - -

<אמיר לוי:>
זה בשלושה חודשים.

<היו"ר איתן כבל:>
בשלושה חודשים, סליחה.

<אמיר לוי:>
- - -

<היו"ר איתן כבל:>
אתה צודק. בשלושה חודשים. 

<שי באבד:>
בשבועיים האחרונים של השלושה חודשים.

<היו"ר איתן כבל:>
כן. ואז, המועצה, מתוך רשימה של חמישה בוררים שתקבע ושאמות המידה לקביעתם תובא לכאן לאישור. אני רוצה לראות – אמיר, אני ראיתי את ההצעה שלך, אני לא מקבל אותה. 

<שי באבד:>
איתן, איתן. מילה לגבי זה.

<אמיר לוי:>
רצינו בלי מעורבות מדינה. 

<שי באבד:>
בדיוק. אנחנו מעדיפים שלא תהיה מעורבות מדינה כדי שההליך יהיה מהיר ועסקי. המדינה זה תמיד מסבך. מנגנוני המדינה והרגולטורים של המדינה תמיד מסבכים. 

<היו"ר איתן כבל:>
אני לא אתווכח עם - - -

<שי באבד:>
ואומרים לך את זה המדינה. 

<אמיר לוי:>
אפשר להגיד את ההצעה בקול רם?

<לאה ורון:>
אתה מעגן בחוק את לשכת עורכי הדין? איזה מין דבר זה? 

<היו"ר איתן כבל:>
היא צודקת. לשכת עורכי הדין זה בעיה. 

<לאה ורון:>
בחוק אתם מעגנים את לשכת עורכי הדין? הולכים לעגן את זה בחוק.

<אמיר לוי:>
יושב-ראש לשכת עורכי דין ימנה - - -

<היו"ר איתן כבל:>
זה לא יכול להיות בחקיקה ראשית. 

<אמיר לוי:>
יקבע רשימה של חמישה. 

<היו"ר איתן כבל:>
לא. לא יעבוד. 

<שי באבד:>
נמצא הצעה איך זה לא מדינה. נביא הצעה. 

<היו"ר איתן כבל:>
לא. חברים יקרים. לא. אני מסכם ומחליט. גברתי, תודה. אני צריך אותך, פרי. יש לנו עוד דיון.

<שי באבד:>
איתן, אנחנו מבקשים, נביא לך הצעה לגבי זה. 

<יעקב פרי (יש עתיד):>
יש עכשיו את הרפורמה של הבנקאות. 

<היו"ר איתן כבל:>
עדיף שתלך לשם, עם חבורת "באבדים" שלא עומדים באף מילה שלהם. 

<שי באבד:>
לא יפה.

<היו"ר איתן כבל:>
אל תגיד לי לא יפה. אל תיתן לי לעלות על טורים. 

<שי באבד:>
אמרתי לך. להתעצבן זה לכעוס על עצמך על שטויות של אחרים. 

<מיכל רפאלי כדורי:>
בשביל מה לשכת עורכי הדין? 
<היו"ר איתן כבל:>
מיכל, סליחה, אנחנו כבר התקדמנו, את מחזירה אותי לאחור.

<לאה ורון:>
מועצה, הוא הציע חמישה בוררים. 

<שי באבד:>
לא, לא מועצה. לא מדינה. נביא לך פתרון. 

<קריאה:>
מועצה זה מועצה ציבורית. 

<מיכל רפאלי כדורי:>
למה לא מועצה? 

<היו"ר איתן כבל:>
מיכל, קובסניאנו. 

<שי באבד:>
תן לנו להציע לך הצעה.

<היו"ר איתן כבל:>
אתה מוכן להקשיב? אני מודיע לכם שהעדיפות הראשונה שלי היא המועצה. אם לא תפילו אותי לרצפה ב"איפון" בשנייה הראשונה, חבל לכם על הזמן. 

<שי באבד:>
אין בעיה. 

<היו"ר איתן כבל:>
אני אומר את זה לכם בצורה הכי ברורה. ואני כבר אומר, זה אומר שיש רשימה של חמישה שופטים בדימוס, שאמות המידה לקביעתם - - -

<אסף וסרצוג:>
זה לא חייב להיות - - -

<קריאה:>
- - -

<היו"ר איתן כבל:>
תסלחו לי, אתם קובעים? 

<אסף וסרצוג:>
אנחנו נסביר רק למה.

<היו"ר איתן כבל:>
לא, אל תסביר לי. 

<אסף וסרצוג:>
נסביר. יש לזה היבט.

<היו"ר איתן כבל:>
לא, סליחה, אל תסבירו לי. כל היום אתם מסבירים לי. לא התקדמנו עם זה. כל היום מסבירים לי. אולי יש משהו שאני יכול להחליט אני? 

<יעקב פרי (יש עתיד):>
- - -

<היו"ר איתן כבל:>
תודה. אני מסכם. זה מה יהיה. אני אעשה את זה בדרך שלי. הדרך שלכם לא צלחה עד לרגע זה. 

<שי באבד:>
למה לא צלחה? צ'רלטון חתמו עם סלקום.

<היו"ר איתן כבל:>
ממש בגללך. 

<שי באבד:>
לא, בגללך, אדוני. 

<לאה ורון:>
אפשר לכתוב מומחים בלתי תלויים.

<היו"ר איתן כבל:>
אחר כך נראה. אני רק אומר את זה. הבעיה היחידה שיש לי, יש לי בעיה אחת - - 

<לאה ורון:>
השידורים.

<היו"ר איתן כבל:>
- - שאני לא יודע לתת עליה תשובה כי היא במחלוקת כאן – פרי, חשוב כיוון שאתה הבעת עמדה בעניין המסוים החשוב הזה – זה העניין של מתי עולים לשידור, האם תוך כדי התהליך או לא תוך כדי התהליך. זאת שאלה מאוד חשובה לכאן ולכאן. 

מצד אחד, אני מבין לחלוטין את עמדת ONE במקרה הזה. המשמעות היא שאם אתה מייצר מצב כזה, ברחו להם ה - - -

<קריאה:>
סוסים. 

<היו"ר איתן כבל:>
הסוסים. ומצד שני, אנחנו צריכים לחשוב גם מהי טובת הציבור בתהליך הזה. 

<קריאה:>
איזה ציבור? 

<היו"ר איתן כבל:>
אדוני. 

<קריאה:>
אין מנויים. 

<היו"ר איתן כבל:>
אתה יודע, אני הבנתי. מה שלא נוח לך, זה לא אומר שצריך להיות נוח לאחר. 

<קריאה:>
ברור.

<היו"ר איתן כבל:>
תודה רבה, הסכמנו. 

<קריאה:>
אבל באותו חודש אין מנויים.

<היו"ר איתן כבל:>
אבל עזוב, ברור לי. אני שמתי את הקלפים הכי פתוח. אני לא אמרתי מהי עמדתי. אני לא אוהב שעמדות לא מונחות, שאחר כך כל אחד מלחשש לו. אלה העניינים, אלה הדברים שמונחים כאן לפתחנו, בהם צריך לקבל את ההכרעה. 

אנחנו ביקשנו ב-16:00 להתכנס כאן לדיון המשך. אני מתכוון עד הלילה – לא מעניין אותי, מצדי שאף אחד לא יישאר פה – לסיים את העניין. 

<קריאה:>
זה אתה יכול. 

<היו"ר איתן כבל:>
לא. שבו ביניכם. 

<יעקב פרי (יש עתיד):>
ב-16:00 ימשיך הספורט?

<היו"ר איתן כבל:>
ב-16:00 ימשיך הספורט. עכשיו בזק. 

<לאה ורון:>
נושא הספורט נסגר. 

<היו"ר איתן כבל:>
בעוד עשר דקות אנחנו ממשיכים את הדיון בעניין בזק. 
(הישיבה נפסקה בשעה 12:30 ונתחדשה בשעה 13:10.)

<

3.א. סעיף 28(1) בעניין קידום התחרות בשוק התקשורת הקווית וסעיף 28(7)-(12) ו-(15) וסעיף 32 – בעניין פטור מהיתר בניה למתקני תקשורת
>
< ב. בקשה לדיון מחדש של חבר הכנסת איתן כבל ודיון מחדש בסעיף 5(י)(1) לחוק העיקרי בנושא השחלת כבלים על-ידי עובדי בעל תשתית
>
<ג. בקשה לדיון מחדש של חבר הכנסת רועי פולקמן ודיון מחדש בסעיף 5(י)(4) לחוק העיקרי בנושא הגבלת הזמן להחלה רטרואקטיבית של התקנות>
<היו"ר איתן כבל:>
ברשותכם, אני מבקש לפתוח את הדיון בנושא בזק. גברתי מנהלת הוועדה, יועצת, רשמת, דובר, חברי הכנסת. ברשותכם, אני מבקש להתחיל את הדיון. 

אני רוצה להזכיר לכם שאנחנו עוסקים בנושא סעיף 28(1) בעניין קידום התחרות בשוק התקשורת הקווית וסעיף 28(7)-(12) ו-(15) וסעיף 32, בעניין פטור מהיתר בניה למתקני תקשורת.

אני רוצה להזכיר שאני הגשתי רביזיה.

<לאה ורון:>
אדוני, הרביזיה שלך בסעיף 5(י)(1) לחוק העיקרי.

<היו"ר איתן כבל:>
בסעיף 5(י)(1) לחוק העיקרי, נושא השחלת כבלים על-ידי עובדי בעל תשתית. יש גם כן בקשה לדיון מחדש של חבר הכנסת רועי פולקמן ודיון מחדש בסעיף 5(י)(4) לחוק העיקרי בנושא הגבלת הזמן להחלה רטרואקטיבית של התקנות. הוא אמר לי שהוא ימשוך אבל ממילא הוא לא פה. אני לא צריך להעלות להצבעה, נכון? אני מסיר את הרביזיה שלו. 

<לאה ורון:>
אם אדוני מודיע שהוא מושך בזה את הרביזיה, בזה הוסרה הרביזיה שלך. 

<היו"ר איתן כבל:>
הוא לא הודיע לי באופן פורמלי.

<לאה ורון:>
אני מדברת על הרביזיה שלך, אדוני.

<היו"ר איתן כבל:>
לא, אני לא מדבר על הרביזיה שלי. אני מדבר על הרביזיה שלו. 

<יצחק וקנין (ש"ס):>
אתה צריך להצביע עליה. 

<היו"ר איתן כבל:>
סליחה, אני רוצה להתחיל. 

<יצחק וקנין (ש"ס):>
על שלו אתה כן צריך להצביע.

<לאה ורון:>
אתה יכול להתחיל בדיון. אני אשאל אותו. 

<היו"ר איתן כבל:>
אוקיי. אז אני מתחיל בדיון שנוגע לעניין של העובדים. קודם כול, מי בעד הרביזיה, ירים את ידו. 

הצבעה

בעד – פה אחד

<הבקשה לדיון מחדש של חבר הכנסת איתן כבל ודיון מחדש בסעיף 5(י)(1) לחוק העיקרי בנושא השחלת כבלים על-ידי עובדי בעל תשתית, נתקבלה.>
<היו"ר איתן כבל:>
תודה. הרביזיה אושרה פה אחד. 

אני ברשותכם רוצה לגעת בנקודות בצורה הכי ברורה, הכי מדויקת והכי מדוקדקת, ואני לא מתכוון עכשיו לפתוח. הדיון התקיים, יש אנשים שכאן עמלו מאוד מאוד כדי להביא את זה למצב הכי מדויק שאפשר. 

בדיון הקודם התפתח דיון רחב סביב השאלה הנוגעת לעובדה האם עובדי בזק, כתוצאה מההסדר החדש, ימצאו את עצמם נפגעים בכל התהליך הזה. 

ברשותכם, הייתה כאן שאלה שהציג אותה גם יושב-ראש ועד העובדים של בזק והציגו אותה גם חברי כנסת נוספים, כמו יוסי יונה ואחרים – האם הנסיבות המתקיימות כפי שהן מנוסחות, עלולות חס וחלילה לשנות את המצב. 

אסף, בשם משרד האוצר, אמר באופן הברור – אין כאן שינוי של המצב. למרות זאת, על מנת לא לייצר ספקות בשאלות הגדולות האלה ולמען לקדם את התהליך, העברנו את החוק והגשתי רביזיה על הסעיף הזה. 

מסיום הדיונים ועד לרגע זה, בעצם עד אתמול בערב, ניהלנו דין ודברים כדי לנסות למצוא את המכנה המשותף הרחב והענייני, מבלי לייצר תנועות גדולות במערכת. 

התייעצתי גם עם היועצת המשפטית והמשנה ליועץ המשפטי של הכנסת, אתי בנדלר, שהיא דמות מוערכת על-ידינו, ובחוק ביקשתי ממנה אם אפשר לייצר – מבלי לקרוע את החוק או מבלי לייצר מצב שמשנה את החוק – אלא לייצר את השתיים-שלוש מלים שבעצם מייצרות את ההפניה לכך, לאותם מסמכים שחתומים גם על-ידי משרד האוצר וגם על-ידי מנכ"ל משרד התקשורת. 

בעצם, המהות שלהם קובעת את הדבר הבא, שכפי שהדברים התנהלו עד היום, ההסדר הזה יימשך. כמובן שאני מנסה לבוא ולומר כל הזמן, הריבון – אני כבר לא מדבר על הפנייה המיוחדת שהגישו אלינו השב"כ, ואני אומר, זה כבר לא סוד, אני יכול להגיד את זה פה, שהדברים נכתבו, אני לא יכול לפרט את כל המכתב. עמדתם בנושא הזה היא עמדה קבועה, חלוטה וברורה. 

יחד עם זאת, גם אני אומר ואמרתי את זה אתמול לאבי ניסנקורן, כמו שאמרתי את זה גם ליושב-ראש ועד העובדים של בזק, חברי שלמה כפיר. אמרתי – הריבון הוא ריבון. תמיד יכולה לבוא ממשלה ולהשתגע ולהחליט החלטות. אני לא יכול לבוא ולייצר את אותו משפט חלוט שאומר – אם רוצים לשנות, יעבירו את זה בדיון ברוב מיוחס. 

<יוסי יונה (המחנה הציוני):>
אפילו צוללות קונים מאיראן. 

<היו"ר איתן כבל:>
כן. אני אומר את זה במובן זה שאנחנו יודעים ללכת על דרך המלך בצורה מובנת, מושכלת. גם הודיע אמיר לוי, הודיע בשיח שהיה לנו, גם לוועד העובדים, גם ליושב-ראש ההסתדרות, גם לי, וכך הודיע גם פילבר, לכל הגורמים האלה, שכל המהלך הזה, לא היה בו דבר וחצי דבר – זה בכלל לא באג'נדה, זה לא בכיוון.

לכן, כל אשר רצינו, לגרום לכך שמה שהיה, ימשיך ויהיה. תפרנו את זה בצורה מאוד מאוד מאוד מכובדת. 

<יעקב פרי (יש עתיד):>
אדוני יכול להסביר לנו בשני משפטים מה היה? מה היה המצב היום ומה יישאר?

<היו"ר איתן כבל:>
המצב היום היה שמי שעושה את העבודה ומי שפרס את ה-300,000 אלה עובדי בזק, זה הכול. הרגולטור, תמיד יש לו את הסמכות. אם הם מחליטים, לא רוצים – כל אותן עילות נשארות בידיו של הרגולטור. זה לא שעכשיו הם הולכים ועושים מה שהם רוצים. חד-משמעית, אני אומר את הדברים האלה בצורה ברורה גם אל תוך הפרוטוקול, וזה גם נאמר בשיח.

ויש שאלות שהועלו אתמול על-ידי שמילה, שאמר – הנה פה, הנה שם. אני מבקש גם מכם, חברי הכנסת, תפרנו פה – אתם יודעים, החוק, אני לא אאפשר להפיל אותו כי הוא יותר חשוב מכל התהליך הזה, ואנחנו לא נפיל אותו על הדבר הזה. אני גם אמרתי לכל הגורמים מסביב – זה נתפר בידיים מאוד מאוד עדינות כדי שהסטטוס קוו באמת יימשך.

ולכן אני מבקש שתקריאי ברשותך את התוספת שהכנסנו לתוך הסעיף, אנחנו נפנה אל המכתבים במה דברים אמורים, ואז אני אוכל להצביע.

<יעקב פרי (יש עתיד):>
לפני שהיא מקריאה, מה עם התשלומים? 

<היו"ר איתן כבל:>
את זה כבר סיימנו. כל החוק אושר. 

<יעקב פרי (יש עתיד):>
אוקיי. 

<עליזה לביא (יש עתיד):>
שנייה. אם אני לקוחה של הוט ויש לי תקלה, מי בא לתקן לי? 

<קריאה:>
הוט. 

<לאה ורון:>
לא מדובר על משתמש הקצה. 

<היו"ר איתן כבל:>
זה לא משתמש קצה. 

<עבד אל חכים חאג' יחיא (הרשימה המשותפת):>
הסיבים האופטיים הם של הוט. 

<היו"ר איתן כבל:>
סיבים אופטיים זה משהו אחר. זה בכלל לא בכיוון. 

<עליזה לביא (יש עתיד):>
אבל אם יש תקלת תשתית? 

<היו"ר איתן כבל:>
בזק. מי שהכניס הוא גם יטפל בזה. 

<עליזה לביא (יש עתיד):>
זאת אומרת שבעצם - - -

<היו"ר איתן כבל:>
זה בדיוק כמו שקורה היום. 

<יוסי יונה (המחנה הציוני):>
זה תשתיות בסיס. 

<היו"ר איתן כבל:>
נכון. בבקשה, תקריאי. 

<אביטל סומפולינסקי:>
בסעיף 5 הוועדה אישרה את סעיף 5(י), והסיפה שלו אומרת: "על הסדרת שימוש בתשתית הפסיבית יחולו הוראות סעיפים קטנים (א) עד (ה) בשינויים המחויבים כאמור בסעיף קטן (ו)", שזה בעצם הסעיף שפחות או יותר מבהיר שהמצב הקיים יישאר כמו שהוא. אם רוצים הבהרה נוספת לדבר הזה, אז אנחנו מציעים שבסיפה שלו - - -

<לאה ורון:>
סליחה שאני מפריעה לך. חבר הכנסת פולקמן רוצה להודיע שהוא מושך את בקשתו לדיון מחדש. תודה רבה.

<רועי פולקמן (כולנו):>
אני מושך את בקשתי לדיון מחדש.

<היו"ר איתן כבל:>
תודה. גברתי. 

<אביטל סומפולינסקי:>
אנחנו מציעים להוסיף בסוף של סעיף 5(י)(1) את המלים: "ובכלל זה בדבר אופן ביצוע השימוש".

<היו"ר איתן כבל:>
זו התוספת של אתי בנדלר כדי שזה יהיה ברור במה דברים אמורים, להפיג את החששות של עובדי בזק. קיבלתי את עמדתה של היועצת המשפטית כדי לעשות לעניין הזה קצת שלייקעס. 

<קריאה:>
- - -

<היו"ר איתן כבל:>
סליחה. את רוצה להוסיף או לקלקל? 

<יעקב פרי (יש עתיד):>
איפה הוספת את המלים?

<אביטל סומפולינסקי:>
בסיפה של סעיף 5(י). הסיפה מחילה בעצם את ההוראות הקיימות היום, שבעצם משאירים את המצב הקיים. 

<היו"ר איתן כבל:>
בדיוק. שמשאיר את המצב הקיים.

<לאה ורון:>
5(י)(1).

<אביטל סומפולינסקי:>
אנחנו מבהירים שאנחנו משאירים את המצב הקיים גם לגבי אופן ביצוע השימוש. 

<ברוריה מנדלסון:>
הסמכויות. 

<קריאה:>
מבחינת הסמכויות. 

<היו"ר איתן כבל:>
סמכויות, כן. בבקשה, שירה.

<שירה גרינברג:>
שירה גרינברג, סגנית הממונה על התקציבים. רק נבהיר לפרוטוקול שהתיקון שמוצע לחוק הוא רק הבהרה בעצם מכיוון שממילא הוא כלול כפי שאמרתם, בהחלת הסמכויות לפי סעיפים (א) עד (ה).

<היו"ר איתן כבל:>
גברתי, אין בעיה. אמרתי לכן את הדברים בצורה ברורה. 

<לאה ורון:>
מה שקרא היושב-ראש "שלייקעס".

<היו"ר איתן כבל:>
בדיוק. זה הכול, כדי שגם תנוח דעתם של עובדי בזק. המכתב, אני יכול לראות אותו ברשותכם?

<אסף וסרצוג:>
שלחנו. 

<היו"ר איתן כבל:>
בסדר.

<אסף וסרצוג:>
אני רוצה להתייחס כמובן.

<היו"ר איתן כבל:>
בבקשה, אסף. 

<אסף וסרצוג:>
אני אגיד גם לגבי מה שאמר יושב-ראש הוועדה וגם לגבי המכתב. בעצם, מה שהמכתב אומר מטעם מנכ"ל משרד התקשורת והממונה על התקציבים, הוא אומר שני דברים. אחד, הוא אומר, החקיקה הקיימת לא משנה את ההוראות הקיימות היום, את תיקי השירות. והשני, מדבר על כך שהם גם יחולו על הסעיף הקיים, כלומר יש פה היבטים ביטחוניים – היושב-ראש, כמו שתיארת בתחילת הדיון – הם ימשיכו לחול גם אחרי השלב הזה. 

חשוב לי להדגיש שני דברים שייאמרו פה לפרוטוקול, וזה חשוב. הדבר הראשון, אין באמור להגיד שום דבר לגבי יחסי עובד-מעביד, זה חלילה לא משנה משהו מבחינת איך שהחוק או ההוראות מתייחסות ליחסי עובד-מעביד, יחסי עבודה.

<היו"ר איתן כבל:>
מאה אחוז. תודה שאתה מוסיף את זה.

<אסף וסרצוג:>
הנקודה השנייה, שזה לא גורע מהסמכות כמובן של השרים - -

<היו"ר איתן כבל:>
כן, אמרתי את זה. את זה אמרתי. 

<אסף וסרצוג:>
- - לשנות. בסדר, חשוב לי גם. ויש שיקול דעת כמובן של - - -

<היו"ר איתן כבל:>
אמרתי את זה בצורה ברורה. אנחנו לא יכולים לקבוע מי יהיה - - -

<אסף וסרצוג:>
גם הסמכות וגם שיקול הדעת נשמרים, חשוב להגיד את זה לפרוטוקול כדי שלא יהיו מחלוקות אחר כך לגבי הדברים. 

<היו"ר איתן כבל:>
בסדר. אמרנו. אמרתי את הדברים בצורה ברורה. שירה, בבקשה.

<שירה גרינברג:>
תודה. בכל זאת אנחנו רוצים להגיד לפרוטוקול ששיקול הדעת המנהלי נשמר עכשיו ולתמיד. קיים שיקול דעת, כמובן של גורמים מקצועיים, שיש את שמירת הסמכויות ושיקול הדעת בהווה ובעתיד, והדבר הזה חשוב שייאמר.

<היו"ר איתן כבל:>
שירה, תשאירי לי גם משהו, ברשותך. מישהו רוצה להוסיף עוד משהו?

<אלידור בליטנר:>
האם תרצו שאני אקריא את המכתב של המשנה ליועץ המשפטי לממשלה?

<היו"ר איתן כבל:>
תקריאי, בבקשה.

<אלידור בליטנר:>
אני מקריאה אותו לפרוטוקול, זוהי עמדת המשנה ליועץ המשפטי לממשלה הכלכלי-פיסקלי, אבי ליכט, וזה המכתב שנשלח:

"התיקון המוצע לסעיף 5 לחוק התקשורת במסגרת חוק ההסדרים ("סעיף ההדדיות") אינו גורע ואינו משנה מהסמכויות המוקנות היום לשר התקשורת לפי סעיפים 5(ו) ו-(ח). התיקון המוצע אף מחיל באופן מפורש את הסמכויות הנתונות לשר התקשורת היום לפי סעיפים 5(א) עד (ה), בשינויים המחויבים לפי סעיף 5(ו), על הסדרת השימוש לפי סעיף ההדדיות. 

בנוסף, התיקון המוצע, קרי הוספת סעיף 5(י), כשלעצמו, אינו משנה מההסדרה שנקבעה בתיקי השירות לעניין שירות הגישה לתשתית פסיבית. 

לבסוף נבהיר, כי התיקון המוצע כשלעצמו אינו משנה את מערך יחסי העבודה בחברת "בזק"."

<היו"ר איתן כבל:>
תודה.

<יוסי יונה (המחנה הציוני):>
רק הערה. אני מקווה, אפרופו מה שאתה אומר – גורע, מוסיף – רק שזה יוסיף. ברשותך. 

<היו"ר איתן כבל:>
אפילו לפעמים יש רגע שאסור גם להוסיף, יוסי.

<יוסי יונה (המחנה הציוני):>
אני חושב שזה - - -

<היו"ר איתן כבל:>
יוסי, תרשה לי. תאמין לי, כל מילה פה נשקלה – יגיד לך את זה שלמה – אני לא רוצה שנפתח כל מילה פה, אני כל כך לא רוצה. אני מבקש, אני באמת מבקש. אתה מבין, פרי, מה אני אומר?

<יעקב פרי (יש עתיד):>
כל מילה.

<היו"ר איתן כבל:>
כל מילה כאן, אתה עלול לפרום גם אם אתה רוצה לעשות יותר טוב. 

<יצחק וקנין (ש"ס):>
לכן אני מציע שתצביע, אדוני, ולגמור את העסק.

<עבד אל חכים חאג' יחיא (הרשימה המשותפת):>
השאלה אם עובדי בזק מסכימים. 

<היו"ר איתן כבל:>
סליחה, רק המכתב.

<לאה ורון:>
המכתב פה, רק חסר הנספח. 

<היו"ר איתן כבל:>
אני מקריא את המכתב של פילבר ואמיר לוי: הנדון: הצעת חוק התכנית הכלכלית וכו' – זה מצורף פה, לא צריך לקרוא. "בשבועות האחרונים התקיימו" – זה בעצם מה שאמרנו. מה שהוא כותב פה זה בעצם מה שאנחנו אמרנו לפרוטוקול. 

אני מסיר, אמרתי, אני מעלה להצבעה.

<אביטל סומפולינסקי:>
אושרה הבקשה לדיון מחדש ועכשיו הוועדה צריכה להצביע האם להוסיף בסיפה את המלים "ובכלל זה בדבר אופן ביצוע השימוש". 

<היו"ר איתן כבל:>
אוקיי. מי בעד, ירים את ידו. מי נגד? מי נמנע?

הצבעה

בעד – פה אחד

 הבקשה להוסיף בסיפה של סעיף 5(י)(1) את המלים "ובכלל זה בדבר אופן ביצוע השימוש", נתקבלה.

<היו"ר איתן כבל:>
אושר פה אחד. תודה רבה לכם. הישיבה נעולה.

<הישיבה ננעלה בשעה 13:30.>

